(XIV) ກ່ຽວກັບວິທີການສະແຫວງຫາການປ່ຽນແປງດ້ານອຸປະນິໄສ ແລະ ຄວາມສົມບູນໂດຍພຣະເຈົ້າ | ຄຣິສຕະຈັກຂອງພຣະເຈົ້າອົງຊົງລິດທານຸພາບສູງສຸດ\n(XIV) ກ່ຽວກັບວິທີການສະແຫວງຫາການປ່ຽນແປງດ້ານອຸປະນິໄສ ແລະ ຄວາມສົມບູນໂດຍພຣະເຈົ້າ\n504. ການປ່ຽນແປງອຸປະນິໄສຂອງມະນຸດ ແມ່ນເຮັດໄດ້ຜ່ານພາລະກິດຫຼາຍປະເພດຂອງພຣະເຈົ້າ; ຖ້າບໍ່ມີການປ່ຽນແປງດັ່ງກ່າວຕໍ່ອຸປະນິໄສຂອງມະນຸດ, ມະນຸດຈະບໍ່ສາມາດເປັນປະຈັກພະຍານໃຫ້ແກ່ພຣະເຈົ້າໄດ້ ຫຼື ສະແຫວງຫາຫົວໃຈຂອງພຣະເຈົ້າ. ການປ່ຽນແປງອຸປະນິໄສຂອງມະນຸດບົ່ງບອກວ່າ ມະນຸດໄດ້ຫຼຸດພົ້ນອອກຈາກການເປັນທາດຂອງຊາຕານ ແລະ ອອກຈາກອິດທິພົນຂອງຄວາມມືດ ແລະ ໄດ້ກາຍເປັນແບບຢ່າງ ແລະ ຕົວຢ່າງຂອງພາລະກິດຂອງພຣະເຈົ້າ, ເປັນພະຍານຂອງພຣະເຈົ້າ ແລະ ເປັນຜູ້ຄົນທີ່ສະແຫວງຫາຫົວໃຈຂອງພຣະເຈົ້າ. ໃນທຸກມື້ນີ້, ພຣະເຈົ້າຜູ້ບັງເກີດເປັນມະນຸດ ໄດ້ຊົງສະເດັດມາເພື່ອກະທໍາພາລະກິດຂອງພຣະອົງໃນແຜ່ນດິນໂລກ ແລະ ພຣະອົງຊົງກໍານົດໃຫ້ມະນຸດມີຄວາມຮູ້ກ່ຽວກັບພຣະອົງ, ເຊື່ອຟັງພຣະອົງ ແລະ ເປັນພະຍານໃຫ້ແກ່ພຣະອົງ ໂດຍທີ່ຮູ້ຈັກພາລະກິດແທ້ ແລະ ພາລະກິດປົກກະຕິຂອງພຣະອົງ, ເຊື່ອຟັງທຸກພຣະທໍາ ແລະ ພາລະກິດຂອງພຣະອົງ ເຊິ່ງບໍ່ໄດ້ສອດຄ່ອງກັບຄວາມຄິດຂອງມະນຸດ ແລະ ເປັນປະຈັກພະຍານຕໍ່ພາລະກິດທັງໝົດທີ່ພຣະອົງຊົງກະທໍາເພື່ອຊ່ວຍໃຫ້ມະນຸດລອດພົ້ນ ພ້ອມດ້ວຍການກະທໍາທັງໝົດທີ່ພຣະອົງຊົງກະທໍາສໍາເລັດໃນການປົກຄອງມະນຸດ. ຜູ້ຄົນທີ່ເປັນປະຈັກພະຍານໃຫ້ແກ່ພຣະເຈົ້າຕ້ອງມີຄວາມຮູ້ກ່ຽວກັບພຣະເຈົ້າ; ມີພຽງການເປັນປະຈັກພະຍານແບບນີ້ເທົ່ານັ້ນທີ່ຖືກຕ້ອງ ແລະ ເປັນຈິງ ແລະ ມີພຽງການເປັນປະຈັກພະຍານແບບນີ້ເທົ່ານັ້ນທີ່ສາມາດເຮັດໃຫ້ຊາຕານອັບອາຍໄດ້. ພຣະເຈົ້າຊົງນໍາໃຊ້ຜູ້ຄົນທີ່ມາຮູ້ຈັກພຣະອົງຜ່ານປະສົບການພິພາກສາຂອງພຣະອົງ ແລະ ຜ່ານການລົງໂທດ, ການຈັດການ ແລະ ການຕັດຈໍານວນ ເພື່ອເປັນປະຈັກພະຍານໃຫ້ແກ່ພຣະອົງ. ພຣະອົງຊົງນໍາໃຊ້ຜູ້ຄົນທີ່ຊາຕານເຮັດໃຫ້ເສື່ອມຊາມ ເພື່ອໃຫ້ເປັນປະຈັກພະຍານໃຫ້ແກ່ພຣະອົງ ແລະ ພ້ອມນັ້ນ ພຣະອົງຍັງຊົງນໍາໃຊ້ຜູ້ທີ່ໄດ້ປ່ຽນແປງອຸປະນິໄສ ແລະ ຜູ້ທີ່ໄດ້ຮັບພອນຈາກພຣະອົງ ເພື່ອເປັນປະຈັກພະຍານໃຫ້ແກ່ພຣະອົງ. ພຣະອົງບໍ່ຕ້ອງການໃຫ້ມະນຸດມາສັນລະເສີນພຣະອົງໂດຍໃຊ້ພຽງແຕ່ປາກ ແລະ ພຣະອົງຊົງບໍ່ຕ້ອງການຄໍາສັນລະເສີນ ແລະ ການເປັນພະຍານແບບຂອງຊາຕານ ເຊິ່ງເປັນຜູ້ທີ່ພຣະອົງບໍ່ໄດ້ຊ່ວຍເຫຼືອ. ມີແຕ່ຜູ້ທີ່ຮູ້ຈັກພຣະເຈົ້າເທົ່ານັ້ນ ທີ່ມີຄຸນສົມບັດເປັນພະຍານໃຫ້ແກ່ພຣະອົງໄດ້ ແລະ ມີແຕ່ຜູ້ທີ່ໄດ້ປ່ຽນແປງອຸປະນິໄສຂອງຕົນເທົ່ານັ້ນ ທີ່ມີຄຸນສົມບັດເປັນພະຍານໃຫ້ແກ່ພຣະອົງໄດ້. ພຣະເຈົ້າຈະບໍ່ອະນຸດຍາດໃຫ້ມະນຸດນໍາເອົາຄວາມອັບອາຍມາສູ່ພຣະນາມຂອງພຣະອົງໂດຍເຈດຕະນາ.\n(ຄັດຈາກບົດ “ມີພຽງຄົນທີ່ຮູ້ຈັກພຣະເຈົ້າເທົ່ານັ້ນທີ່ສາມາດເປັນພະຍານໃຫ້ກັບພຣະເຈົ້າໄດ້” ໃນໜັງສືພຣະທໍາປາກົດໃນຮ່າງກາຍ)\n505. ຜູ້ຄົນບໍ່ສາມາດປ່ຽນແປງອຸປະນິໄສຂອງພວກເຂົາເອງ; ພວກເຂົາຕ້ອງໄດ້ຜ່ານການພິພາກສາ ແລະ ການຂ້ຽນຕີ ແລະ ການທົນທຸກ ແລະ ການຫຼໍ່ຫຼອມແຫ່ງພຣະທຳຂອງພຣະເຈົ້າ ຫຼື ການຈັດການ, ການລົງວິໄນ ແລະ ການລິຮານໂດຍພຣະທຳຂອງພຣະອົງ. ເມື່ອນັ້ນ ພວກເຂົາຈຶ່ງຈະສາມາດບັນລຸຄວາມເຊື່ອຟັງ ແລະ ຄວາມຊື່ສັດຕໍ່ພຣະເຈົ້າ ແລະ ບໍ່ເຮັດພໍເປັນພິທີຕໍ່ພຣະອົງອີກຕໍ່ໄປ. ມັນແມ່ນພາຍໃຕ້ການຫຼໍ່ຫຼອມແຫ່ງພຣະທຳຂອງພຣະເຈົ້າທີ່ເຮັດໃຫ້ອຸປະນິໄສຂອງຜູ້ຄົນປ່ຽນແປງ. ຜ່ານການເປີດໂປງ, ການພິພາກສາ, ການລົງວິໄນ ແລະ ການຈັດການຈາກພຣະທຳຂອງພຣະອົງເທົ່ານັ້ນ ພວກເຂົາຈຶ່ງຈະບໍ່ກ້າປະພຶດຢ່າງໃຈຮ້ອນອີກຕໍ່ໄປ ແຕ່ກົງກັນຂ້າມ ພວກເຂົາຈະເລີ່ມໝັ້ນຄົງ ແລະ ສະຫງົບໃຈ. ຈຸດສຳຄັນທີ່ສຸດກໍຄືພວກເຂົາສາມາດຍອມຢູ່ພາຍໃຕ້ພຣະທຳໃນປັດຈຸບັນຂອງພຣະເຈົ້າ ແລະ ພາຍໃຕ້ພາລະກິດຂອງພຣະອົງ, ເຖິງແມ່ນມັນຈະບໍ່ສອດຄ່ອງກັບແນວຄິດຂອງມະນຸດ, ພວກເຂົາກໍສາມາດປະຖິ້ມແນວຄິດເຫຼົ່ານີ້ ແລະ ເຕັມໃຈທີ່ຈະຍອມຮັບ. ໃນອະດີດ, ການເວົ້າເຖິງການປ່ຽນແປງໃນອຸປະນິໄສ ສ່ວນໃຫຍ່ ແມ່ນໝາຍເຖິງການສາມາດປະຖິ້ມຕົນເອງ, ເພື່ອຍອມໃຫ້ເນື້ອໜັງທົນທຸກ, ເພື່ອລົງວິໄນຮ່າງກາຍຂອງຄົນໆໜຶ່ງ ແລະ ເພື່ອກຳຈັດຄວາມສຸກດ້ານເນື້ອໜັງອອກຈາກຕົນເອງ ເຊິ່ງເປັນການປ່ຽນແປງໃນອຸປະນິໄສອີກແບບໜຶ່ງ. ໃນປັດຈຸບັນ, ທຸກຄົນຮູ້ວ່າ ການສະແດງເຖິງການປ່ຽນແປງໃນອຸປະນິໄສຢ່າງແທ້ຈິງແມ່ນການເຊື່ອຟັງພຣະທຳໃນປັດຈຸບັນຂອງພຣະເຈົ້າ ແລະ ການຮູ້ຈັກພາລະກິດໃໝ່ຂອງພຣະອົງຢ່າງແທ້ຈິງ. ດ້ວຍວິທີນີ້, ຄວາມເຂົ້າໃຈຂອງຜູ້ຄົນກ່ຽວກັບພຣະເຈົ້າໃນເມື່ອກ່ອນ ເຊິ່ງຖືກວາດແຕ້ມດ້ວຍແນວຄິດຂອງພວກເຂົາເອງ ແມ່ນສາມາດຖືກກຳຈັດອອກ ແລະ ພວກເຂົາຈະສາມາດບັນລຸຄວາມຮູ້ ແລະ ຄວາມເຊື່ອຟັງພຣະເຈົ້າຢ່າງແທ້ຈິງ, ມີແຕ່ສິ່ງນີ້ເທົ່ານັ້ນທີ່ເປັນການສະແດງເຖິງການປ່ຽນແປງອຸປະນິໄສຢ່າງແທ້ຈິງ.\n(ຄັດຈາກບົດ “ຜູ້ຄົນທີ່ປ່ຽນແປງອຸປະນິໄສແມ່ນຄົນທີ່ໄດ້ເຂົ້າສູ່ຄວາມເປັນຈິງແຫ່ງພຣະທຳຂອງພຣະເຈົ້າ” ໃນໜັງສືພຣະທໍາປາກົດໃນຮ່າງກາຍ)\n506. ການປ່ຽນແປງອຸປະນິໄສຂອງມະນຸດເລີ່ມຕົ້ນຈາກການຮັບຮູ້ທາດແທ້ຂອງຕົນເອງ ແລະ ຜ່ານການປ່ຽນແປງໃນຄວາມຄິດ, ທາດແທ້ ແລະ ທັດສະນະຄະຕິທາງຈິດໃຈ ໂດຍຜ່ານການປ່ຽນແປງດ້ານພື້ນຖານ. ມີພຽງວິທີນີ້ເທົ່ານັ້ນທີ່ຈະບັນລຸການປ່ຽນແປງອຸປະນິໄສຂອງມະນຸດໄດ້ຢ່າງແທ້ຈິງ. ອຸປະນິໄສທີ່ເສື່ອມຊາມຂອງມະນຸດແມ່ນເກີດຈາກການທີ່ເຂົາຖືກຊາຕານວາງຢາພິດ ແລະ ຢຽບຢໍ້າ, ຈາກໄພຊົ່ວຮ້າຍທີ່ຊາຕານວາງໃສ່ໃນຄວາມຄິດ, ສິນທໍາ, ການເຂົ້າໃຈຢ່າງເລິກເຊິ່ງ ແລະ ຄວາມຮູ້ສຶກຂອງເຂົາ. ມັນເປັນຍ້ອນເພາະວ່າສິ່ງພື້ນຖານຕ່າງໆຂອງມະນຸດໄດ້ຖືກຊາຕານເຮັດໃຫ້ເສື່ອມຊາມ ແລະ ແຕກຕ່າງຈາກການທີ່ພຣະເຈົ້າຊົງສ້າງມະນຸດໃນເບື້ອງຕົ້ນ, ມະນຸດຕໍ່ຕ້ານພຣະເຈົ້າ ແລະ ບໍ່ເຂົ້າໃຈຄວາມຈິງ. ດ້ວຍເຫດນັ້ນ, ການປ່ຽນແປງໃນອຸປະນິໄສຂອງມະນຸດຄວນເລີ່ມຕົ້ນຈາກການປ່ຽນແປງຄວາມຄິດ, ການເຂົ້າໃຈຢ່າງເລິກເຊິ່ງ ແລະ ຄວາມຮູ້ສຶກຂອງເຂົາ ເຊິ່ງສິ່ງເຫຼົ່ານີ້ຈະປ່ຽນແປງຄວາມຮູ້ຂອງເຂົາກ່ຽວກັບພຣະເຈົ້າ ແລະ ຄວາມຮູ້ຂອງເຂົາກ່ຽວກັບຄວາມຈິງ.\n(ຄັດຈາກບົດ “ການບໍ່ປ່ຽນແປງອຸປະນິໄສຄືການເປັນປໍລະປັກຕໍ່ພຣະເຈົ້າ” ໃນໜັງສືພຣະທໍາປາກົດໃນຮ່າງກາຍ)\n507. ໃນຊີວິດຂອງມະນຸດ, ຖ້າເຂົາປາຖະໜາທີ່ຈະໄດ້ຮັບການຊໍາລະລ້າງ ແລະ ບັນລຸການປ່ຽນແປງໃນນິໄສຂອງເຂົາ, ຖ້າເຂົາປາຖະໜາທີ່ຈະດຳລົງຊີວິດທີ່ມີຄວາມໝາຍ ແລະ ປະຕິບັດໜ້າທີ່ຂອງເຂົາໃນຖານະທີ່ເປັນສິ່ງຊົງສ້າງ, ແລ້ວເຂົາຕ້ອງຍອມຮັບເອົາການຕີສອນ ແລະ ການພິພາກສາຂອງພຣະເຈົ້າ ແລະ ຕ້ອງບໍ່ຍອມໃຫ້ການລົງວິໄນຂອງພຣະເຈົ້າ ແລະ ການຂ້ຽນຕີຂອງພຣະເຈົ້າອອກໄປຈາກເຂົາ, ເພື່ອວ່າ ເຂົາຈະສາມາດປົດປ່ອຍຕົນເອງອອກຈາກການໃຊ້ເລ່ຫຼ່ຽມຫຼອກລວງ ແລະ ອິດທິພົນຂອງຊາຕານ ແລະ ດຳລົງຊີວິດຢູ່ໃນແສງສະຫວ່າງຂອງພຣະເຈົ້າ. ຈົ່ງຮູ້ວ່າ ການຕີສອນ ແລະ ການພິພາກສາຂອງພຣະເຈົ້າແມ່ນແສງສະຫວ່າງ ແລະ ເປັນແສງສະຫວ່າງແຫ່ງຄວາມລອດພົ້ນຂອງມະນຸດ ແລະ ບໍ່ມີການອວຍພອນ, ພຣະຄຸນ ຫຼື ການປົກປ້ອງທີ່ດີກວ່ານີ້ສຳລັບມະນຸດ. ມະນຸດດຳລົງຊີວິດຢູ່ພາຍໃຕ້ອິດທິພົນຂອງຊາຕານ ແລະ ເປັນຢູ່ໃນເນື້ອໜັງ; ຖ້າເຂົາບໍ່ໄດ້ຮັບການຊໍາລະລ້າງ ແລະ ບໍ່ໄດ້ຮັບເອົາການປົກປ້ອງຂອງພຣະເຈົ້າ, ແລ້ວມະນຸດກໍຈະຊົ່ວຊ້າຫຼາຍຍິ່ງຂຶ້ນ. ຖ້າເຂົາປາຖະໜາທີ່ຈະຮັກພຣະເຈົ້າ, ເຂົາກໍຕ້ອງໄດ້ຮັບການຊໍາລະລ້າງ ແລະ ການຊ່ວຍໃຫ້ລອດພົ້ນ. ເປໂຕໄດ້ອະທິຖານວ່າ “ພຣະເຈົ້າ, ເມື່ອພຣະອົງຊົງປະຕິບັດຕໍ່ຂ້ານ້ອຍດ້ວຍຄວາມເມດຕາ ຂ້ານ້ອຍກໍມີຄວາມສຸກຫຼາຍ ແລະ ຮູ້ສຶກສະບາຍໃຈ; ເມື່ອພຣະອົງຕີສອນຂ້ານ້ອຍ, ຂ້ານ້ອຍຍິ່ງຮູ້ສຶກສະບາຍໃຈ ແລະ ມີຄວາມສຸກຍິ່ງຂຶ້ນ. ເຖິງແມ່ນຂ້ານ້ອຍອ່ອນແອ ແລະ ອົດກັ້ນຕໍ່ການທົນທຸກທີ່ນັບບໍ່ຖ້ວນ, ເຖິງແມ່ນມີນໍ້າຕາ ແລະ ຄວາມໂສກເສົ້າ, ພຣະອົງຊົງຮູ້ວ່າ ຄວາມໂສກເສົ້ານີ້ກໍເປັນຍ້ອນການບໍ່ເຊື່ອຟັງຂອງຂ້ານ້ອຍ ແລະ ຍ້ອນຄວາມອ່ອນແອຂອງຂ້ານ້ອຍ. ຂ້ານ້ອຍຮ້ອງໄຫ້ກໍເພາະຂ້ານ້ອຍບໍ່ສາມາດປະຕິບັດຕາມຄວາມປາຖະໜາຂອງພຣະອົງ, ຂ້ານ້ອຍຮູ້ສຶກໂສກເສົ້າ ແລະ ເສຍໃຈ ກໍເພາະວ່າ ຂ້ານ້ອຍບໍ່ເໝາະສົມສຳລັບຄວາມຕ້ອງການຂອງພຣະອົງ, ແຕ່ຂ້ານ້ອຍກໍເຕັມໃຈທີ່ຈະບັນລຸຂອບເຂດນີ້, ຂ້ານ້ອຍເຕັມໃຈທີ່ຈະເຮັດທຸກສິ່ງຢ່າງທີ່ຂ້ານ້ອຍສາມາດເຮັດໄດ້ເພື່ອເຮັດໃຫ້ພຣະອົງພໍພຣະໄທ. ການຕີສອນຂອງພຣະອົງໄດ້ນໍາການປົກປ້ອງມາສູ່ຂ້ານ້ອຍ ແລະ ໄດ້ມອບຄວາມລອດພົ້ນທີ່ດີທີ່ສຸດໃຫ້ກັບຂ້ານ້ອຍ; ການພິພາກສາຂອງພຣະອົງດີເລີດກວ່າຄວາມອົດກັ້ນ ແລະ ຄວາມອົດທົນຂອງພຣະອົງ. ຫາກປາສະຈາກການຕີສອນ ແລະ ການພິພາກສາຂອງພຣະອົງ, ຂ້ານ້ອຍກໍຈະບໍ່ມີຄວາມສຸກກັບຄວາມກະລຸນາ ແລະ ຄວາມຮັກຄວາມເມດຕາຂອງພຣະອົງ. ໃນປັດຈຸບັນ, ຂ້ານ້ອຍຍິ່ງເຫັນຫຼາຍຂຶ້ນວ່າ ຄວາມຮັກຂອງພຣະອົງຢູ່ເໜືອສະຫວັນ ແລະ ດີກວ່າທຸກສິ່ງທຸກຢ່າງ. ຄວາມຮັກຂອງພຣະອົງບໍ່ແມ່ນພຽງແຕ່ຄວາມກະລຸນາ ແລະ ຄວາມຮັກຄວາມເມດຕາ; ຍິ່ງໄປກວ່ານັ້ນ, ມັນແມ່ນການຕີສອນ ແລະ ການພິພາກສາ. ການຕີສອນ ແລະ ການພິພາກສາຂອງພຣະອົງໄດ້ມອບຫຼາຍຢ່າງໃຫ້ກັບຂ້ານ້ອຍ. ຫາກປາສະຈາກການຕີສອນ ແລະ ການພິພາກສາຂອງພຣະອົງ, ບໍ່ມີແມ່ນແຕ່ຄົນດຽວທີ່ຈະໄດ້ຮັບການຊໍາລະລ້າງ ແລະ ບໍ່ມີແມ່ນແຕ່ຄົນດຽວທີ່ຈະສາມາດຜະເຊີນກັບຄວາມຮັກຂອງພຣະຜູ້ສ້າງ”.\n508. ຖ້າເຈົ້າປາຖະໜາທີ່ຈະຖືກເຮັດໃຫ້ສົມບູນແບບ, ແລ້ວກ່ອນອື່ນ ເຈົ້າຕ້ອງເປັນທີ່ໂປດປານຂອງພຣະເຈົ້າ ຍ້ອນວ່າ ພຣະເຈົ້າເຮັດໃຫ້ຄົນທີ່ພຣະອົງໂປດປານ ແລະ ຜູ້ທີ່ພຣະອົງພໍໃຈເອງສົມບູນແບບ. ຖ້າເຈົ້າປາຖະໜາທີ່ເປັນທີ່ພໍໃຈຂອງພຣະເຈົ້າເອງ, ແລ້ວເຈົ້າຕ້ອງມີຫົວໃຈທີ່ເຊື່ອຟັງພາລະກິດຂອງພຣະອົງ, ເຈົ້າຕ້ອງພະຍາຍາມສະແຫວງຫາຄວາມຈິງ ແລະ ເຈົ້າຕ້ອງຍອມຮັບການກວດສອບຂອງພຣະເຈົ້າໃນທຸກສິ່ງ. ທຸກສິ່ງທີ່ເຈົ້າເຮັດໄດ້ຜ່ານການກວດສອບຂອງພຣະເຈົ້າແລ້ວບໍ? ເຈດຕະນາຂອງເຈົ້າຖືກຕ້ອງບໍ? ຖ້າເຈດຕະນາຂອງເຈົ້າຖືກຕ້ອງ, ແລ້ວພຣະເຈົ້າຈະຊົມເຊີຍເຈົ້າ; ຖ້າເຈດຕະນາຂອງເຈົ້ານັ້ນຜິດ, ສິ່ງນີ້ສະແດງໃຫ້ເຫັນວ່າ ສິ່ງທີ່ຫົວໃຈຂອງເຈົ້າຮັກບໍ່ແມ່ນພຣະເຈົ້າ, ແຕ່ຮັກເນື້່ອໜັງ ແລະ ຊາຕານ. ສະນັ້ນ, ເຈົ້າຕ້ອງໃຊ້ການອະທິຖານເປັນວິທີຍອມຮັບການກວດສອບຂອງພຣະເຈົ້າໃນທຸກສິ່ງ. ເມື່ອເຈົ້າອະທິຖານ, ເຖິງແມ່ນວ່າເຮົາບໍ່ໄດ້ຢືນຢູ່ຕໍ່ໜ້າເຈົ້າດ້ວຍຕົນເອງ, ພຣະວິນຍານບໍລິດສຸດກໍຈະຢູ່ກັບເຈົ້າ ແລະ ມັນແມ່ນທັງເຮົາເອງ ແລະ ພຣະວິນຍານຂອງພຣະເຈົ້າທີ່ເຈົ້າອະທິຖານຫາ. ເປັນຫຍັງເຈົ້າຈຶ່ງເຊື່ອໃນເນື້ອໜັງນີ້? ເຈົ້າເຊື່ອກໍຍ້ອນວ່າພຣະອົງມີພຣະວິນຍານຂອງພຣະເຈົ້າ. ເຈົ້າຈະເຊື່ອໃນຄົນນີ້ບໍ ຖ້າພຣະອົງປາສະຈາກພຣະວິນຍານຂອງພຣະເຈົ້າ? ເມື່ອເຈົ້າເຊື່ອໃນບຸກຄົນນີ້, ເຈົ້າເຊື່ອໃນພຣະວິນຍານຂອງພຣະເຈົ້າ. ເມື່ອເຈົ້າຢໍາເກງບຸກຄົນນີ້, ເຈົ້າຢໍາເກງພຣະວິນຍານຂອງພຣະເຈົ້າ. ຄວາມເຊື່ອໃນພຣະວິນຍານຂອງພຣະເຈົ້າແມ່ນຄວາມເຊື່ອໃນບຸກຄົນນີ້ ແລະ ຄວາມເຊື່ອໃນບຸກຄົນນີ້ກໍ່ແມ່ນຄວາມເຊື່ອໃນພຣະວິນຍານຂອງພຣະເຈົ້າເຊັ່ນກັນ. ເມື່ອເຈົ້າອະທິຖານ, ເຈົ້າຮູ້ສຶກໄດ້ວ່າພຣະວິນຍານຂອງພຣະເຈົ້າຢູ່ກັບເຈົ້າ ແລະ ພຣະເຈົ້າຢູ່ຕໍ່ໜ້າເຈົ້າ ແລະ ສະນັ້ນ ເຈົ້າຈຶ່ງອະທິຖານຫາພຣະວິນຍານຂອງພຣະອົງ. ມື້ນີ້, ຜູ້ຄົນສ່ວນຫຼາຍຢ້ານຫຼາຍເກີນໄປທີ່ຈະນຳເອົາການກະທຳຂອງພວກເຂົາມາຢູ່ຕໍ່ໜ້າພຣະເຈົ້າ; ໃນຂະນະທີ່ເຈົ້າອາດຈະຫຼອກລວງເນື້ອນັງຂອງພຣະອົງ, ເຈົ້າບໍ່ສາມາດຫຼອກລວງພຣະວິນຍານຂອງພຣະອົງໄດ້. ເລື່ອງໃດກໍ່ຕາມທີ່ບໍ່ສາມາດທົນຕໍ່ການກວດສອບຂອງພຣະເຈົ້າໄດ້ ກໍບໍ່ສອດຄ່ອງກັບຄວາມຈິງ ແລະ ຄວນຖືກໂຍນຖິ້ມ; ບໍ່ດັ່ງນັ້ນມັນກໍຈະເປັນບາບຕໍ່ພຣະເຈົ້າ. ດັ່ງນັ້ນ, ເຈົ້າຕ້ອງວາງຫົວໃຈຂອງເຈົ້າໄວ້ຕໍ່ໜ້າພຣະເຈົ້າຢູ່ຕະຫຼອດເວລາ ເມື່ອເຈົ້າອະທິຖານ, ເມື່ອເຈົ້າເວົ້າ ແລະ ສົນທະນາກັບບັນດາອ້າຍເອື້ອຍນ້ອງຂອງເຈົ້າ ແລະ ເມື່ອເຈົ້າປະຕິບັດໜ້າທີ່ຂອງເຈົ້າ ແລະ ຈັດການທຸລະກິດຂອງເຈົ້າ. ເມື່ອເຈົ້າປະຕິບັດໜ້າທີ່ຂອງເຈົ້າ, ພຣະເຈົ້າຈະສະຖິດຢູ່ກັບເຈົ້າ ແລະ ຕາບໃດທີ່ເຈດຕະນາຂອງເຈົ້ານັ້ນຖືກຕ້ອງ ແລະ ສຳລັບພາລະກິດໃນເຮືອນຂອງພຣະເຈົ້າ, ພຣະອົງຈະຍອມຮັບທຸກສິ່ງທີ່ເຈົ້າເຮັດ; ເຈົ້າຄວນອຸທິດຕົນເອງຢ່າງຈິງຈັງເພື່ອປະຕິບັດໜ້າທີ່ຂອງເຈົ້າໃຫ້ສໍາເລັດ. ເມື່ອເຈົ້າອະທິຖານ, ຖ້າເຈົ້າມີຄວາມຮັກຢູ່ໃນໃຈຂອງເຈົ້າຕໍ່ພຣະເຈົ້າ ແລະ ສະແຫວງຫາການເບິ່ງແຍງ, ການປົກປ້ອງ ແລະ ການກວດສອບ, ຖ້າສິ່ງເຫຼົ່ານີ້ແມ່ນເຈດຕະນາຂອງເຈົ້າ, ຄຳອະທິຖານຕ່າງໆຂອງເຈົ້າກໍຈະມີປະສິດຕິພາບ. ຕົວຢ່າງເຊັ່ນ ເມື່ອເຈົ້າອະທິຖານໃນທີ່ປະຊຸມ, ຖ້າເຈົ້າເປີດໃຈຂອງເຈົ້າ ແລະ ອະທິຖານຫາພຣະເຈົ້າ ແລະ ບອກກັບພຣະອົງສິ່ງທີ່ຢູ່ໃນໃຈຂອງເຈົ້າໂດຍບໍ່ມີການເວົ້າຕົວະ ແລ້ວຄຳອະທິຖານຕ່າງໆຂອງເຈົ້າກໍຈະມີປະສິດຕິພາບຢ່າງແນ່ນອນ. ຖ້າເຈົ້າຮັກພຣະເຈົ້າຢ່າງຈິງຈັງຢູ່ໃນຫົວໃຈເຈົ້າ, ແລ້ວເຈົ້າກໍຄວນສາບານກັບພຣະເຈົ້າວ່າ: “ພຣະເຈົ້າ, ຜູ້ຢູ່ໃນສະຫວັນ ແລະ ເທິງແຜ່ນດິນ ແລະ ທ່າມກາງທຸກສິ່ງ, ຂ້ານ້ອຍຂໍສາບານຕໍ່ພຣະອົງວ່າ: ຂໍໃຫ້ພຣະວິນຍານຂອງພຣະອົງກວດສອບທຸກສິ່ງທີ່ຂ້ານ້ອຍເຮັດ ແລະ ປົກປ້ອງ ແລະ ເບິ່ງແຍງຂ້ານ້ອຍຕະຫຼອດເວລາ ແລະ ເຮັດໃຫ້ທຸກສິ່ງທີ່ຂ້ານ້ອຍເຮັດເປັນໄປຕາມຄວາມປະສົງເພື່ອຢືນຢູ່ຕໍ່ໜ້າພຣະອົງ. ຫາກຫົວໃຈຂອງຂ້ານ້ອຍຢຸດຮັກພຣະອົງ ຫຼື ມັນທໍລະຍົດຕໍ່ພຣະອົງ, ຂໍໃຫ້ພຣະອົງຂ້ຽນຕີ ແລະ ສາບແຊ່ງຂ້ານ້ອຍຢ່າງສາຫັດດ້ວຍ. ຢ່າຍົກໂທດໃຫ້ຂ້ານ້ອຍບໍ່ວ່າໃນໂລກນີ້ ຫຼື ໂລກໜ້າ!” ເຈົ້າກ້າສາບານແບບນັ້ນບໍ? ຖ້າເຈົ້າບໍ່ກ້າ, ນັ້ນກໍສະແດງວ່າ ເຈົ້າເປັນຄົນຂີ້ຢ້ານ ແລະ ເຈົ້າຍັງຮັກຕົວເຈົ້າເອງຢູ່. ພວກເຈົ້າມີວິທີການແກ້ໄຂບັນຫານີ້ບໍ? ຖ້ານີ້ແມ່ນວິທີການແກ້ໄຂບັນຫາຂອງເຈົ້າແທ້ໆ, ເຈົ້າຄວນສາບານແບບນີ້. ຖ້າເຈົ້າມີຄວາມຕັ້ງໃຈທີ່ຈະສາບານແບບນັ້ນ, ແລ້ວພຣະເຈົ້າຈະເຮັດໃຫ້ຄວາມຕັ້ງໃຈຂອງເຈົ້າສຳເລັກ. ເມື່ອເຈົ້າສາບານກັບພຣະເຈົ້າ, ພຣະອົງກໍຟັງ. ພຣະເຈົ້າກຳນົດວ່າເຈົ້າເປັນຄົນບາບ ຫຼື ເປັນຄົນຊອບທຳໂດຍການວັດແທກແຫ່ງຄຳອະທິຖານຂອງເຈົ້າ ແລະ ການປະຕິບັດຂອງເຈົ້າ. ປັດຈຸບັນນີ້, ນີ້ແມ່ນຂະບວນການຂອງການເຮັດໃຫ້ພວກເຈົ້າສົມບູນແບບ ແລະ ຖ້າເຈົ້າມີຄວາມເຊື່ອທີ່ແທ້ຈິງໃນການຖືກເຮັດໃຫ້ສົມບູນ, ແລ້ວເຈົ້າກໍຈະນຳເອົາທຸກສິ່ງທີ່ເຈົ້າເຮັດມາໄວ້ຕໍ່ໜ້າພຣະເຈົ້າ ແລະ ຍອມຮັບເອົາການກວດສອບຂອງພຣະອົງ; ຖ້າເຈົ້າເຮັດບາງສິ່ງບາງຢ່າງທີ່ເປັນກະບົດຢ່າງຮ້າຍແຮງ ຫຼື ຖ້າເຈົ້າທໍລະຍົດພຣະເຈົ້າ, ແລ້ວພຣະອົງກໍຈະເຮັດໃຫ້ຄໍາສາບານຂອງເຈົ້າເປັນຈິງ ແລະ ສະນັ້ນ ບໍ່ວ່າແມ່ນຫຍັງຈະເກີດຂຶ້ນກັບເຈົ້າກໍຕາມ, ບໍ່ວ່າມັນຈະເປັນການລົງໂທດສູ່ອະເວຈີ ຫຼື ການຂ້ຽນຕີ, ນີ້ກໍເປັນການກະທຳຂອງເຈົ້າເອງ. ເຈົ້າໃຫ້ຄຳສາບານແລ້ວ, ດັ່ງນັ້ນ, ເຈົ້າກໍຄວນປະຕິບັດຕາມຄຳສາບານນັ້ນ. ຖ້າເຈົ້າໃຫ້ຄຳສາບານ, ແຕ່ບໍ່ປະຕິບັດຕາມຄຳສາບານນັ້ນ, ເຈົ້າກໍຈະພົບກັບການລົງໂທດສູ່ອະເວຈີ. ຍ້ອນຄໍາສາບານເປັນຂອງເຈົ້າ, ພຣະເຈົ້າກໍຈະເຮັດໃຫ້ຄໍາສາບານຂອງເຈົ້ານັ້ນບັນລຸຜົນ. ບາງຄົນຢ້ານ ຫຼັງຈາກທີ່ພວກເຂົາອະທິຖານ ແລະ ອາໄລອາວອນວ່າ, “ທຸກຢ່າງຜ່ານໄປແລ້ວ! ໂອກາດຂອງຂ້ານ້ອຍໃນການມຶນເມົາໄດ້ຫາຍໄປແລ້ວ; ໂອກາດຂອງຂ້ານ້ອຍໃນການເຮັດສິ່ງຊົ່ວຮ້າຍໄດ້ຫາຍໄປແລ້ວ; ໂອກາດຂອງຂ້ານ້ອຍທີ່ຈະໝົກມຸ່ນກັບຄວາມປາຖະໜາທາງໂລກຂອງຂ້ານ້ອຍໄດ້ຫາຍໄປແລ້ວ!” ຜູ້ຄົນເຫຼົ່ານີ້ຍັງຄົງຮັກໂລກ ແລະ ຄວາມບາບຢູ່ ແລະ ພວກເຂົາຈະພົບກັບການລົງໂທດສູ່ອະເວຈີຢ່າງແນ່ນອນ.\n(ຄັດຈາກບົດ “ພຣະເຈົ້າເຮັດໃຫ້ຜູ້ທີ່ຕາມໃຈພຣະອົງເອງສົມບູນ” ໃນໜັງສືພຣະທໍາປາກົດໃນຮ່າງກາຍ)\n509. ມີກົດສຳລັບການທີ່ພຣະເຈົ້າເຮັດໃຫ້ຜູ້ຄົນສົມບູນ, ເຊິ່ງພຣະອົງສ່ອງແສງສະຫວ່າງເຈົ້າໂດຍໃຊ້ພາກສ່ວນທີ່ເໝາະສົມຂອງເຈົ້າ ເພື່ອວ່າເຈົ້າຈະມີເສັ້ນທາງປະຕິບັດ ແລະ ສາມາດແຍກຕົວເຈົ້າເອງອອກຈາກສະຖານະພາບດ້ານລົບທັງໝົດ, ຊ່ວຍວິນຍານຂອງເຈົ້າໃຫ້ໄດ້ຮັບການປົດປ່ອຍ ແລະ ເຮັດໃຫ້ເຈົ້າສາມາດຮັກພຣະອົງຫຼາຍຂຶ້ນ. ດ້ວຍວິທີນີ້ ເຈົ້າຈິ່ງຈະສາມາດໂຍນອຸປະນິໄສອັນເສື່ອມຊາມຂອງຊາຕານນັ້ນຖິ້ມໄດ້. ເຈົ້າເປັນຄົນຊື່ ແລະ ເປີດເຜີຍ, ເຕັມໃຈທີ່ຈະຮູ້ຈັກຕົວເອງ ແລະ ເຕັມໃຈທີ່ຈະເອົາຄວາມຈິງໄປປະຕິບັດຕາມ. ແນ່ນອນ ພຣະເຈົ້າຈະອວຍພອນເຈົ້າ, ດັ່ງນັ້ນ ເມື່ອເຈົ້າອ່ອນແອ ແລະ ທໍ້ຖອຍ, ພຣະອົງກໍຈະສ່ອງແສງສະຫວ່າງໃຫ້ກັບເຈົ້າເປັນສອງເທົ່າ, ຊ່ວຍເຈົ້າໃຫ້ຮູ້ຈັກຕົວເຈົ້າເອງຫຼາຍຂຶ້ນ, ເຕັມໃຈທີ່ຈະກັບໃຈສໍາລັບຕົວເອງຫຼາຍຂຶ້ນ ແລະ ສາມາດປະຕິບັດສິ່ງທີ່ເຈົ້າຄວນປະຕິບັດໄດ້ຫຼາຍຂຶ້ນ. ມີພຽງວິທີນີ້ເທົ່ານັ້ນຫົວໃຈຂອງເຈົ້າຈິ່ງຈະມີຄວາມສະຫງົບ ແລະ ສະບາຍໃຈ. ຄົນທີ່ໃຫ້ຄວາມສົນໃຈກັບການຮູ້ຈັກພຣະເຈົ້າເປັນປົກກະຕິ, ຜູ້ທີ່ໃຫ້ຄວາມສົນໃຈກັບການຮູ້ຈັກຕົນເອງ, ຜູ້ທີ່ໃຫ້ຄວາມສົນໃຈໃນການປະຕິບັດຂອງຕົນເອງຈະສາມາດໄດ້ຮັບພາລະກິດຂອງພຣະເຈົ້າຢູ່ເລື້ອຍໆ ພ້ອມທັງໄດ້ຮັບການນຳພາ ແລະ ການສ່ອງແສງສະຫວ່າງຈາກພຣະເຈົ້າ. ເຖິງແມ່ນວ່າຜູ້ຄົນດັ່ງກ່າວຈະຢູ່ໃນສະຖານະພາບດ້ານລົບ, ເຂົາກໍຈະສາມາດຫັນປ່ຽນສິ່ງຕ່າງໆທັນທີ, ບໍ່ວ່າຈະເກີດຈາກການກະທໍາດ້ວຍຈິດສໍານຶກ ຫຼື ເກີດຈາກການສ່ອງແສງສະຫວ່າງຈາກພຣະທຳຂອງພຣະເຈົ້າ. ການປ່ຽນແປງອຸປະນິໄສຂອງຄົນໃດໜຶ່ງຈະບັນລຸຜົນສະເໝີເມື່ອເຂົາຮູ້ສະຖານະພາບເປັນຈິງຂອງຕົວເອງ ແລະ ອຸປະນິໄສ ແລະ ພາລະກິດຂອງພຣະເຈົ້າ. ຄົນທີ່ເຕັມໃຈທີ່ຈະຮູ້ຈັກຕົວເອງ ແລະ ເປີດເຜີຍຕົວເອງຈະສາມາດປະຕິບັດຕາມຄວາມຈິງໄດ້. ຄົນແບບນີ້ແມ່ນຄົນທີ່ຈົງຮັກພັກດີຕໍ່ພຣະເຈົ້າ ແລະ ຄົນທີ່ຈົງຮັກພັກດີຕໍ່ພຣະເຈົ້າມີຄວາມເຂົ້າໃຈກ່ຽວກັບພຣະເຈົ້າ, ບໍ່ວ່າຄວາມເຂົ້າໃຈນີ້ຈະເລິກ ຫຼື ຕື້ນ, ໜ້ອຍ ຫຼື ຫຼາຍກໍຕາມ. ນີ້ແມ່ນຄວາມຊອບທຳຂອງພຣະເຈົ້າ ແລະ ແມ່ນບາງສິ່ງທີ່ຜູ້ຄົນບັນລຸຜົນ, ມັນແມ່ນຜົນປະໂຫຍດຂອງພວກເຂົາເອງ. ຄົນທີ່ມີຄວາມຮູ້ກ່ຽວກັບພຣະເຈົ້າແມ່ນຄົນທີ່ມີພື້ນຖານ, ເປັນຄົນທີ່ມີວິໄສທັດ. ຄົນແບບນີ້ແມ່ນໝັ້ນໃຈກ່ຽວກັບເນື້ອໜັງຂອງພຣະເຈົ້າ ແລະ ໝັ້ນໃຈກ່ຽວກັບພຣະທຳ ແລະ ພາລະກິດຂອງພຣະເຈົ້າ. ບໍວ່າພຣະເຈົ້າຈະປະຕິບັດ ຫຼື ກ່າວແນວໃດກໍຕາມ ຫຼື ຄົນອື່ນໆຈະລົບກວນພຽງໃດກໍຕາມ, ເຂົາກໍສາມາດຍຶດໝັ້ນ ແລະ ຢືນຢັນເປັນພະຍານໃຫ້ກັບພຣະເຈົ້າໄດ້. ຍິ່ງຜູ້ຄົນປະຕິບັດແບບນີ້ຫຼາຍເທົ່າໃດ ເຂົາກໍຍິ່ງສາມາດປະຕິບັດຕາມຄວາມຈິງທີ່ເຂົາເຂົ້າໃຈໄດ້ຫຼາຍຂຶ້ນເທົ່ານັ້ນ. ຍ້ອນວ່າເຂົາປະຕິບັດຕາມພຣະທຳຂອງພຣະເຈົ້າຢູ່ສະເໝີ, ເຂົາໄດ້ຮັບຄວາມເຂົ້າໃຈກ່ຽວກັບພຣະເຈົ້າຫຼາຍຂຶ້ນ ແລະ ມີຄວາມເດັດດ່ຽວທີ່ຈະເປັນພະຍານໃຫ້ກັບພຣະເຈົ້າຕະຫຼອດໄປ.\n510. ໃນການເຊື່ອໃນພຣະເຈົ້າ, ຖ້າມະນຸດປາຖະໜາການປ່ຽນແປງໃນອຸປະນິໄສຂອງພວກເຂົາ ແລ້ວພວກເຂົາຕ້ອງບໍ່ແຍກຕົນເອງອອກຈາກຊີວິດທີ່ເປັນຈິງ. ໃນຊີວິດທີ່ເປັນຈິງ, ກ່ອນເຈົ້າຈະສາມາດບັນລຸການປ່ຽນແປງໄດ້ເທື່ອລະໜ້ອຍ ເຈົ້າຕ້ອງຮູ້ຈັກຕົນເອງ, ຕໍ່ຕ້ານກັບຕົນເອງ, ປະຕິບັດຄວາມຈິງ ພ້ອມທັງຮຽນຮູ້ຫຼັກການ, ສາມັນສຳນຶກ ແລະ ກົດເກນແຫ່ງການປະພຶດຕົນໃນທຸກສິ່ງ. ຖ້າເຈົ້າພຽງແຕ່ໃສ່ໃຈກັບຄວາມຮູ້ໃນທາງທິດສະດີ ແລະ ພຽງແຕ່ດຳລົງຊີວິດທ່າມກາງພິທີກຳທາງສາສະໜາ ໂດຍບໍ່ເຂົ້າສູ່ຄວາມເປັນຈິງຢ່າງເລິກເຊິ່ງ, ໂດຍບໍ່ມີການເຂົ້າສູ່ຊີວິດທີ່ເປັນຈິງ ແລ້ວເຈົ້າຈະບໍ່ໄດ້ເຂົ້າສູ່ຄວາມເປັນຈິງຈັກເທື່ອ, ເຈົ້າຈະບໍ່ຮູ້ຈັກຕົນເອງ, ບໍ່ຮູ້ຈັກຄວາມຈິງ ຫຼື ພຣະເຈົ້າຈັກເທື່ອ ແລະ ເຈົ້າຈະເປັນຄົນຕາບອດ ແລະ ໂງ່ຈ້າຢູ່ສະເໝີ. ພາລະກິດແຫ່ງການຊ່ວຍຜູ້ຄົນໃຫ້ລອດພົ້ນຂອງພຣະເຈົ້າບໍ່ແມ່ນເພື່ອໃຫ້ພວກເຂົາດຳລົງຊີວິດມະນຸດທີ່ປົກກະຕິຫຼັງຈາກຊ່ວງເວລາໄລຍະສັ້ນ ຫຼື ມັນບໍ່ແມ່ນເພື່ອປ່ຽນແປງແນວຄິດ ແລະ ທິດສະດີທີ່ຜິດພາດຂອງພວກເຂົາ. ກົງກັນຂ້າມ ຈຸດປະສົງຂອງພຣະອົງແມ່ນເພື່ອປ່ຽນແປງອຸປະນິໄສເດີມຂອງຜູ້ຄົນ, ປ່ຽນແປງວິທີການທັງໝົດທີ່ເດີມໆໃນຊີວິດຂອງພວກເຂົາ ແລະ ປ່ຽນແປງວິທີການຄິດທີ່ລ້າສະໄໝ ແລະ ທັດສະນະທາງຄວາມຄິດຂອງເຂົາ. ການໃສ່ໃຈກັບຊີວິດຄຣິສຕະຈັກແຕ່ພຽງຢ່າງດຽວ ຈະບໍ່ປ່ຽນແປງນິໄສເດີມໃນຊີວິດຂອງມະນຸດ ຫຼື ປ່ຽນແປງວິທີທີ່ເຂົາດຳລົງຊີວິດເປັນເວລາດົນນານມາແລ້ວ. ບໍ່ວ່າຫຍັງກໍຕາມ, ມະນຸດຕ້ອງບໍ່ອອກຈາກຊີວິດທີ່ເປັນຈິງ. ພຣະເຈົ້າຮຽກຮ້ອງໃຫ້ຜູ້ຄົນດຳລົງຊີວິດຢູ່ໃນຊີວິດທີ່ເປັນຈິງດ້ວຍຄວາມເປັນມະນຸດປົກກະຕິ, ບໍ່ແມ່ນແຕ່ໃນຊີວິດຄຣິສຕະຈັກ; ພວກເຂົາດຳລົງຊີວິດຢູ່ໃນຊີວິດທີ່ເປັນຈິງດ້ວຍຄວາມຈິງ, ບໍ່ແມ່ນແຕ່ໃນຊີວິດຄຣິສຕະຈັກ; ພວກເຂົາປະຕິບັດໜ້າທີ່ຂອງພວກເຂົາໃນຊີວິດທີ່ເປັນຈິງ, ບໍ່ແມ່ນແຕ່ໃນຊີວິດຄຣິສຕະຈັກ. ເພື່ອເຂົ້າສູ່ຄວາມເປັນຈິງ, ຜູ້ຄົນຕ້ອງຫັນທຸກສິ່ງມາທາງຊີວິດທີ່ເປັນຈິງ. ຖ້າການເຊື່ອໃນພຣະເຈົ້າ, ຜູ້ຄົນບໍ່ສາມາດມາຮູ້ຈັກຕົວເອງຜ່ານຫົນທາງເຂົ້າສູ່ຊີວິດທີ່ເປັນຈິງ ແລະ ຖ້າພວກເຂົາບໍ່ສາມາດດຳລົງຊີວິດຕາມຄວາມເປັນມະນຸດປົກກະຕິໃນຊີວິດຈິງ, ພວກເຂົາກໍຈະກາຍເປັນຄົນລົ້ມເຫຼວ. ຄົນທີ່ບໍ່ເຊື່ອຟັງພຣະເຈົ້າລ້ວນແລ້ວແຕ່ເປັນຄົນທີ່ບໍ່ສາມາດເຂົ້າສູ່ຊີວິດທີ່ເປັນຈິງ. ພວກເຂົາລ້ວນແລ້ວແຕ່ເປັນຄົນທີ່ເວົ້າເຖິງຄວາມເປັນມະນຸດ ແຕ່ດຳລົງຊີວິດຕາມທຳມະຊາດຂອງຜີຮ້າຍ. ພວກເຂົາລ້ວນແລ້ວແຕ່ເປັນຄົນທີ່ເວົ້າເຖິງຄວາມຈິງ ແຕ່ດຳລົງຊີວິດຕາມທິດສະດີແທນ. ຄົນທີ່ບໍ່ສາມາດຳລົງຊີວິດໃນຊີວິດທີ່ເປັນຈິງດ້ວຍຄວາມຈິງ ແມ່ນຄົນທີ່ເຊື່ອໃນພຣະເຈົ້າ ແຕ່ຖືກພຣະອົງກຽດຊັງ ແລະ ປະຕິເສດ. ເຈົ້າຕ້ອງປະຕິບັດການເຂົ້າສູ່ຊີວິດທີ່ເປັນຈິງ, ຮູ້ຈັກຂໍ້ບົກຜ່ອງ, ຄວາມບໍ່ເຊື່ອຟັງ ແລະ ຄວາມໂງ່ຈ້າຂອງເຈົ້າເອງ ແລະ ຮູ້ຈັກຄວາມເປັນມະນຸດທີ່ບໍ່ປົກກະຕິ ແລະ ຄວາມອ່ອນແອຂອງເຈົ້າ. ດ້ວຍວິທີນັ້ນ, ຄວາມຮູ້ທັງໝົດຂອງເຈົ້າຈະໄດ້ນໍາໃຊ້ເຂົ້າສູ່ສະຖານະການ ແລະ ຄວາມຫຍຸ້ງຍາກທີ່ແທ້ຈິງຂອງເຈົ້າ. ມີແຕ່ຄວາມຮູ້ປະເພດນີ້ເທົ່ານັ້ນ ທີ່ເປັນຈິງ ແລະ ສາມາດເຮັດໃຫ້ເຈົ້າເຂົ້າໃຈສະພາບຂອງເຈົ້າເອງຢ່າງແທ້ຈິງ ແລະ ບັນລຸການປ່ຽນແປງໃນອຸປະນິໄສຂອງເຈົ້າ.\n(ຄັດຈາກບົດ “ສົນທະນາກ່ຽວກັບຊີວິດຄຣິສຕະຈັກ ແລະ ຊີວິດທີ່ເປັນຈິງ” ໃນໜັງສືພຣະທໍາປາກົດໃນຮ່າງກາຍ)\n511. ການກິນ ແລະ ດື່ມພຣະທຳຂອງພຣະເຈົ້າ, ການຝຶກອະທິຖານ, ການຍອມຮັບພາລະຂອງພຣະເຈົ້າ, ການຍອມຮັບໜ້າທີ່ທີ່ພຣະອົງຝາກຝັງໄວ້ກັບເຈົ້າ, ທຸກສິ່ງນີ້ແມ່ນເພື່ອວ່າ ມັນອາດຈະມີເສັ້ນທາງຢູ່ຕໍ່ໜ້າເຈົ້າ. ຍິ່ງເຈົ້າມີພາລະຈາກການຝາກຝັງຂອງພຣະເຈົ້າໜັກຫຼາຍສໍ່າໃດ, ມັນກໍຈະງ່າຍຂຶ້ນສຳລັບເຈົ້າທີ່ຈະຖືກພຣະເຈົ້າເຮັດໃຫ້ສົມບູນຫຼາຍສໍ່ານັ້ນ. ບາງຄົນບໍ່ເຕັມໃຈທີ່ຈະຮ່ວມມືກັບຄົນອື່ນໃນການຮັບໃຊ້ພຣະເຈົ້າ ແມ່ນແຕ່ໃນເວລາທີ່ພວກເຂົາຖືກເອີ້ນຫາ; ຄົນເຫຼົ່ານີ້ເປັນຄົນທີ່ຂີ້ຄ້ານ ທີ່ຕ້ອງການພຽງແຕ່ເຮຮາຢູ່ກັບຄວາມສຸກສະບາຍ. ຍິ່ງເຈົ້າຖືກຮຽກຮ້ອງໃຫ້ຮ່ວມມືກັບຄົນອື່ນໃນການຮັບໃຊ້ພຣະເຈົ້າຫຼາຍສໍ່າໃດ, ເຈົ້າກໍຍິ່ງຈະໄດ້ຮັບປະສົບການຫຼາຍສໍ່ານັ້ນ. ຍ້ອນເຈົ້າມີພາລະ ແລະ ປະສົບການຫຼາຍຂຶ້ນ, ເຈົ້າກໍຈະມີໂອກາດຫຼາຍຂຶ້ນທີ່ຈະຖືກເຮັດໃຫ້ສົມບູນ. ສະນັ້ນ, ຖ້າເຈົ້າສາມາດຮັບໃຊ້ພຣະເຈົ້າດ້ວຍຄວາມຈິງໃຈ ເຈົ້າຈະໃສ່ໃຈໃນພາລະຂອງພຣະເຈົ້າ; ດ້ວຍວິທີນີ້ ເຈົ້າຈະມີໂອກາດຫຼາຍຂຶ້ນທີ່ຈະຖືກພຣະເຈົ້າເຮັດໃຫ້ສົມບູນ. ມັນຄືກຸ່ມຄົນດັ່ງກ່າວນີ້ທີ່ກຳລັງຖືກເຮັດໃຫ້ສົມບູນໃນເວລານີ້. ຍິ່ງພຣະວິນຍານບໍລິສຸດດົນໃຈເຈົ້າຫຼາຍສໍ່າໃດ, ເຈົ້າກໍຍິ່ງຈະອຸທິດເວລາເພື່ອໃສ່ໃຈໃນພາລະຂອງພຣະເຈົ້າຫຼາຍສໍ່ານັ້ນ, ເຈົ້າຍິ່ງຈະຖືກພຣະເຈົ້າເຮັດໃຫ້ສົມບູນຫຼາຍສໍ່ານັ້ນ ແລະ ເຈົ້າຍິ່ງຈະຖືກພຣະເຈົ້າຮັບເອົາຫຼາຍສໍ່ານັ້ນ ແລະ ຈົນກວ່າ ໃນທີ່ສຸດເຈົ້າກໍຈະກາຍມາເປັນຄົນທີ່ພຣະເຈົ້າໃຊ້. ໃນປັດຈຸບັນນີ້, ມີບາງຄົນທີ່ບໍ່ໄດ້ແບກຮັບພາລະຫຍັງເລີຍສຳລັບຄຣິສຕະຈັກ. ຄົນເຫຼົ່ານີ້ຂີ້ຄ້ານ ແລະ ບໍ່ເອົາໃຈໃສ່ ແລະ ພຽງແຕ່ສົນໃຈກັບເນື້ອໜັງຂອງພວກເຂົາເອງເທົ່ານັ້ນ. ຜູ້ຄົນດັ່ງກ່າວເຫັນແກ່ຕົວເກີນໄປ ແລະ ພວກເຂົາຍັງຕາບອດອີກດ້ວຍ. ຖ້າເຈົ້າບໍ່ສາມາດເຫັນບັນຫານີ້ຢ່າງຊັດເຈນ, ເຈົ້າກໍຈະບໍ່ແບກຮັບພາລະໃດໆເລີຍ. ຍິ່ງເຈົ້າໃສ່ໃຈໃນຄວາມປະສົງຂອງພຣະເຈົ້າຫຼາຍສໍ່າໃດ, ພາລະທີ່ພຣະເຈົ້າຝາກຝັງໄວ້ກັບເຈົ້າກໍຈະຫຼາຍຂຶ້ນສໍ່ານັ້ນ. ຄົນເຫັນແກ່ຕົວບໍ່ເຕັມໃຈທີ່ຈະທົນທຸກກັບສິ່ງເຫຼົ່ານັ້ນ, ພວກເຂົາບໍ່ເຕັມໃຈທີ່ຈະຈ່າຍລາຄາ ແລະ ຜົນຕາມມາກໍຄື ພວກເຂົາຈະພາດໂອກາດທີ່ຈະຖືກພຣະເຈົ້າເຮັດໃຫ້ສົມບູນ. ພວກເຂົາບໍ່ແມ່ນທຳຮ້າຍຕົນເອງບໍ? ຖ້າເຈົ້າເປັນຄົນທີ່ໃສ່ໃຈໃນຄວາມປະສົງຂອງພຣະເຈົ້າ, ເຈົ້າຈະມີພາລະທີ່ແທ້ຈິງສຳລັບຄຣິສຕະຈັກ. ຄວາມເປັນຈິງແລ້ວ, ແທນທີ່ຈະເອີ້ນສິ່ງນີ້ວ່າເປັນພາລະທີ່ເຈົ້າແບກຮັບເພື່ອຄຣິສຕະຈັກ, ມັນຈະດີກວ່າທີ່ຈະເອີ້ນວ່າເປັນພາລະທີ່ເຈົ້າແບກຮັບເພື່ອຊີວິດຂອງເຈົ້າເອງ, ເພາະຈຸດປະສົງຂອງພາລະນີ້ທີ່ເຈົ້າແບກຮັບສໍາລັບຄຣິສຕະຈັກແມ່ນເພື່ອເຈົ້າຈະໄດ້ໃຊ້ປະສົບການດັ່ງກ່າວເພື່ອຖືກເຮັດໃຫ້ສົມບູນໂດຍພຣະເຈົ້າ. ສະນັ້ນ, ໃຜກໍຕາມທີ່ແບກຮັບພາລະທີ່ໜັກທີ່ສຸດສຳລັບຄຣິສຕະຈັກ ແລະ ໃຜກໍຕາມທີ່ແບກຮັບພາລະຂອງການເຂົ້າສູ່ຊີວິດ ກໍຈະເປັນຄົນທີ່ຖືກພຣະເຈົ້າເຮັດໃຫ້ສົມບູນ. ເຈົ້າເຫັນສິ່ງນີ້ຢ່າງຊັດເຈນແລ້ວບໍ? ຖ້າຄຣິສຕະຈັກທີ່ເຈົ້າຢູ່ນັ້ນແຕກກະຈາຍຄືດິນຊາຍ ແຕ່ເຈົ້າບໍ່ໄດ້ກັງວົນ ຫຼື ເປັນຫ່ວງ ແລະ ເຈົ້າເຖິງກັບເຮັດເປັນບໍ່ຮູ້ບໍ່ເຫັນເມື່ອອ້າຍເອື້ອຍນ້ອງຂອງເຈົ້າບໍ່ໄດ້ກິນ ແລະ ດື່ມພຣະທຳຂອງພຣະເຈົ້າຢ່າງປົກກະຕິ, ແລ້ວເຈົ້າກໍບໍ່ໄດ້ແບກຮັບພາລະໃດໆເລີຍ. ພຣະເຈົ້າບໍ່ມັກຄົນປະເພດດັ່ງກ່າວ. ຄົນທີ່ພຣະເຈົ້າມັກ ແມ່ນຄົນທີ່ຫິວ ແລະ ກະຫາຍຫາຄວາມຊອບທຳ ແລະ ພວກເຂົາໃສ່ໃຈໃນຄວາມປະສົງຂອງພຣະອົງ. ສະນັ້ນ ພວກເຈົ້າຄວນຕັ້ງໃຈໃນພາລະຂອງພຣະເຈົ້າໃນຕອນນີ້. ເຈົ້າບໍ່ຄວນລໍຖ້າໃຫ້ອຸປະນິໄສທີ່ຊອບທຳຂອງພຣະເຈົ້າເປີດເຜີຍອອກໃຫ້ມະນຸດທຸກຄົນໄດ້ເຫັນ ກ່ອນທີ່ເຈົ້າຈະເລີ່ມໃສ່ໃຈໃນພາລະຂອງພຣະເຈົ້າ. ແລ້ວຕອນນັ້ນມັນຈະບໍ່ຊ້າເກີນໄປບໍ? ຕອນນີ້ແມ່ນໂອກາດດີທີ່ຈະຖືກພຣະເຈົ້າເຮັດໃຫ້ສົມບູນ. ຖ້າເຈົ້າປ່ອຍໃຫ້ໂອກາດນີ້ຫຼຸດມືເຈົ້າໄປ, ເຈົ້າຈະເສຍດາຍຕະລອດຊີວິດ, ຄືກັບທີ່ໂມເຊບໍ່ສາມາດເຂົ້າສູ່ດິນແດນແຫ່ງການາອານທີ່ອຸດົມສົມບູນ ແລະ ເພິ່ນກໍເສຍດາຍຕະລອດຊີວິດຂອງເພິ່ນ ແລ້ວຕາຍດ້ວຍຄວາມເສຍໃຈ. ເມື່ອອຸປະນິໄສທີ່ຊອບທຳຂອງພຣະເຈົ້າຖືກເປີດເຜີຍໃຫ້ກັບທຸກຄົນ, ເຈົ້າຈະເຕັມໄປດ້ວຍຄວາມເສຍໃຈ. ເຖິງແມ່ນວ່າ ພຣະເຈົ້າຈະບໍ່ຂ້ຽນຕີເຈົ້າ, ເຈົ້າກໍຈະຂ້ຽນຕີຕົນເອງເນື່ອງຈາກຄວາມເສຍໃຈຂອງເຈົ້າເອງ. ບາງຄົນບໍ່ເຊື່ອໃນສິ່ງນີ້, ແຕ່ຖ້າເຈົ້າບໍ່ເຊື່ອ, ກໍໃຫ້ລໍຖ້າ ແລະ ເບິ່ງ. ບາງຄົນມີຈຸດປະສົງດຽວຄືປະຕິບັດຕາມພຣະທຳເຫຼົ່ານີ້. ເຈົ້າເຕັມໃຈທີ່ຈະເສຍສະຫຼະຕົນເອງເພື່ອພຣະທຳເຫຼົ່ານີ້ບໍ?\n(ຄັດຈາກບົດ “ໃຫ້ໃສ່ໃຈຄວາມປະສົງຂອງພຣະເຈົ້າເພື່ອບັນລຸຄວາມສົມບູນ” ໃນໜັງສືພຣະທໍາປາກົດໃນຮ່າງກາຍ)\n512. ພຣະວິນຍານບໍລິສຸດມີເສັ້ນທາງທີ່ຈະຍ່າງຢູ່ໃນແຕ່ລະຄົນ ແລະ ມອບໂອກາດໃຫ້ແຕ່ລະຄົນໄດ້ຖືກເຮັດໃຫ້ສົມບູນ. ຜ່ານຄວາມຄິດລົບຂອງເຈົ້າ, ເຈົ້າໄດ້ຖືກເຮັດໃຫ້ຮູ້ຈັກຄວາມເສື່ອມຊາມຂອງຕົວເຈົ້າເອງ ແລະ ຫຼັງຈາກນັ້ນ ຜ່ານການໂຍນຄວາມຄິດລົບຖິ້ມ ເຈົ້າຈະພົບເສັ້ນທາງປະຕິບັດ; ສິ່ງທັງໝົດເຫຼົ່ານີ້ຄືວິທີທາງທີ່ຈະເຮັດໃຫ້ເຈົ້າສົມບູນ. ຍິ່ງໄປກວ່ານັ້ນ, ຜ່ານການນຳພາຢ່າງຕໍ່ເນື່ອງ ແລະ ການສ່ອງແສງສະຫວ່າງຂອງສິ່ງດີໆບາງຢ່າງຢູ່ໃນຕົວເຈົ້າ, ເຈົ້າຈະປະຕິບັດໜ້າທີ່ຂອງເຈົ້າຢ່າງຫ້າວຫັນ, ເຕີບໂຕຂຶ້ນໃນຄວາມເຂົ້າໃຈ ແລະ ໄດ້ຮັບຄວາມຮູ້ແຈ້ງ. ເມື່ອສະພາບຂອງເຈົ້າດີ, ເຈົ້າຈະເຕັມໃຈອ່ານພຣະທຳຂອງພຣະເຈົ້າເປັນພິເສດ ແລະ ເຕັມໃຈອະທິຖານຫາພຣະເຈົ້າເປັນພິເສດ ແລະ ສາມາດເຊື່ອມໂຍງຄຳເທດສະໜາທີ່ເຈົ້າໄດ້ຍິນເຂົ້າກັບສະຖານະພາບຂອງຕົວເຈົ້າເອງ. ໃນເວລາດັ່ງກ່າວ ພຣະເຈົ້າສ່ອງແສງສະຫວ່າງ ແລະ ແສງເຍືອງທາງພາຍໃນຕົວເຈົ້າ, ເຮັດໃຫ້ເຈົ້າຮູ້ເຫັນບາງສິ່ງໃນດ້ານບວກ. ນີ້ຄືວິທີທີ່ເຈົ້າຈະຖືກເຮັດໃຫ້ສົມບູນໃນດ້ານບວກ. ໃນສະພາບດ້ານລົບ, ເຈົ້່າອ່ອນແອ ແລະ ເປັນຄົນຂີ້ຄ້ານ; ເຈົ້າຮູ້ສຶກວ່າເຈົ້າບໍ່ມີພຣະເຈົ້າຢູ່ໃນຫົວໃຈຂອງເຈົ້າ, ແຕ່ພຣະເຈົ້າກໍຍັງສ່ອງແສງສະຫວ່າງໃຫ້ກັບເຈົ້າ, ຊ່ວຍໃຫ້ເຈົ້າພົບເສັ້ນທາງປະຕິບັດ. ຜົນໄດ້ຮັບຈາກສິ່ງນີ້ຄືການບັນລຸຄວາມສົມບູນໃນດ້ານລົບ. ພຣະເຈົ້າສາມາດເຮັດໃຫ້ມະນຸດສົມບູນໄດ້ທັງດ້ານບວກ ແລະ ດ້ານລົບ. ມັນຂຶ້ນຢູ່ກັບວ່າເຈົ້າສາມາດປະສົບໄດ້ ຫຼື ບໍ່ ແລະ ຂຶ້ນຢູ່ກັບວ່າເຈົ້າສະແຫວງຫາທີ່ຈະຖືກພຣະເຈົ້າເຮັດໃຫ້ສົມບູນ ຫຼື ບໍ່. ຖ້າເຈົ້າສະແຫວງຫາທີ່ຈະຖືກພຣະເຈົ້າເຮັດໃຫ້ສົມບູນຢ່າງແທ້ຈິງ, ແລ້ວສິ່ງທີ່ເປັນລົບກໍບໍ່ສາມາດເຮັດໃຫ້ເຈົ້າໄດ້ຮັບຄວາມສູນເສຍໄດ້, ແຕ່ຈະສາມາດນຳເອົາສິ່ງທີ່ເປັນຈິງຫຼາຍກວ່າມາໃຫ້ເຈົ້າ ແລະ ສາມາດເຮັດໃຫ້ເຈົ້າຮູ້ໄດ້ຫຼາຍຂຶ້ນວ່າມີສິ່ງໃດທີ່ຍັງຂາດເຂີນໃນຕົວເຈົ້າ, ສາມາດເຂົ້າໃຈສະຖານະພາບທີ່ແທ້ຈິງຂອງເຈົ້າຫຼາຍຂຶ້ນ ແລະ ເຫັນວ່າມະນຸດບໍ່ມີຫຍັງ ແລະ ກໍບໍ່ແມ່ນຫຍັງ; ຖ້າເຈົ້າບໍ່ປະສົບກັບການທົດລອງ, ເຈົ້າກໍບໍ່ຮູ້ ແລະ ຈະຮູ້ສຶກວ່າເຈົ້າຢູ່ເໜືອຄົນອື່ນ ແລະ ດີກວ່າຄົນອື່ນຢູ່ສະເໝີ. ຜ່ານສິ່ງທັງໝົດນີ້ ເຈົ້າຈະເຫັນວ່າທຸກສິ່ງທີ່ມາກ່ອນໜ້ານີ້ໄດ້ຖືກເຮັດໃຫ້ສຳເລັດລົງໂດຍພຣະເຈົ້າ ແລະ ຖືກປົກປ້ອງໂດຍພຣະເຈົ້າ. ການເຂົ້າສູ່ການທົດລອງເຮັດໃຫ້ເຈົ້າປາດສະຈາກຄວາມຮັກ ຫຼື ຄວາມເຊື່ອ, ເຈົ້າຂາດການອະທິຖານ ແລະ ບໍ່ສາມາດຮ້ອງເພງນະມັດສະການ ແລະ ໂດຍບໍ່ຮູ້ຕົວ, ໃນທ່າມກາງສິ່ງນີ້ ເຈົ້າກໍໄດ້ມາຮູ້ຈັກຕົວຕົນຂອງເຈົ້າເອງ. ພຣະເຈົ້າມີຫຼາຍວິທີທາງໃນການເຮັດໃຫ້ມະນຸດສົມບູນ. ພຣະອົງໃຊ້ສະພາບແວດລ້ອມທຸກຮູບແບບເພື່ອຈັດການກັບອຸປະນິໄສອັນເສື່ອມຊາມຂອງມະນຸດ ແລະ ໃຊ້ຫຼາກຫຼາຍສິ່ງເພື່ອເປີດເຜີຍມະນຸດ; ໃນດ້ານໜຶ່ງ ພຣະອົງຈັດການກັບມະນຸດ, ອີກດ້ານໜຶ່ງພຣະອົງເປີດໂປງມະນຸດ ແລະ ໃນອີກດ້ານໜຶ່ງພຣະອົງເປີດເຜີຍມະນຸດ, ຂຸດອອກ ແລະ ເປີດເຜີຍ “ຄວາມເລິກລັບຕ່າງໆ” ໃນສ່ວນເລິກຂອງຫົວໃຈມະນຸດ ແລະ ສະແດງໃຫ້ມະນຸດເຫັນທຳມະຊາດຂອງເຂົາໂດຍການເປີດເຜີຍສະຖານະພາບຕ່າງໆຂອງເຂົາ. ພຣະເຈົ້າເຮັດໃຫ້ມະນຸດສົມບູນຜ່ານຫຼາກຫຼາຍວິທີການ, ຜ່ານການເປີດເຜີຍ, ຜ່ານການຈັດການກັບມະນຸດ, ຜ່ານການຫຼໍ່ຫຼອມມະນຸດ ແລະ ການຂ້ຽນຕິເພື່ອວ່າມະນຸດຈະໄດ້ຮູ້ຈັກວ່າພຣະເຈົ້າຄືຄວາມເປັນຈິງ.\n513. ໃນປັດຈຸບັນ, ສິ່ງທີ່ພວກເຈົ້າຄວນສະແຫວງຫາໃນຂັ້ນຕົ້ນແມ່ນການຖືກພຣະເຈົ້າເຮັດໃຫ້ສົມບູນໃນທຸກສິ່ງທຸກຢ່າງ ແລະ ຖືກພຣະເຈົ້າເຮັດໃຫ້ສົມບູນແບບຜ່ານທຸກຄົນ, ທຸກເລື່ອງ ແລະ ທຸກໆສິ່ງທີ່ເຈົ້າໄດ້ພະເຊີນ, ດັ່ງນັ້ນ ສິ່ງທີ່ພຣະເຈົ້າເປັນຈະຖືກຮ່ວມເຂົ້າໃນຕົວພວກເຈົ້າຫຼາຍຂຶ້ນ. ກ່ອນອື່ນໝົດ ເຈົ້າຕ້ອງຮັບມໍລະດົກຂອງພຣະເຈົ້າຢູ່ເທິງແຜ່ນດິນໂລກນີ້ເສຍກ່ອນ ກ່ອນເຈົ້າຈະມີສິດສືບທອດພຣະພອນອັນຫຼວງຫຼາຍ ແລະ ຫຍິ່ງໃຫຍ່ຈາກພຣະເຈົ້າ. ທຸກສິ່ງເຫຼົ່ານີ້ແມ່ນສິ່ງທີ່ພວກເຈົ້າຄວນສະແຫວງຫາ ແລະ ແມ່ນສິ່ງທີ່ພວກເຈົ້າຄວນເຂົ້າໃຈກ່ອນສິ່ງອື່ນໃດ. ຍິ່ງເຈົ້າສະແຫວງຫາເພື່ອໃຫ້ພຣະເຈົ້າເຮັດໃຫ້ເຈົ້າສົມບູນແບບເທົ່າໃດ, ເຈົ້າຍິ່ງຈະສາມາດເຫັນມືຂອງພຣະເຈົ້າໃນທຸກສິ່ງຫຼາຍຂຶ້ນເທົ່ານັ້ນ, ດັ່ງນັ້ນ ຈົ່ງສະແຫວງຫາຄວາມເປັນຢູ່ຂອງພຣະທໍາພຣະເຈົ້າຢ່າງຂະຫຍັນຂັນແຂງ ແລະ ຄວາມເປັນຈິງຂອງພຣະທໍາພຣະອົງໂດຍຜ່ານມຸມມອງທີ່ແຕກຕ່າງກັນ ແລະ ໃນເລື່ອງທີ່ແຕກຕ່າງກັນ. ເຈົ້າບໍ່ສາມາດເປັນທີ່ພໍໃຈກັບສະຖານະທີ່ຢູ່ຊື່ໆເຊັ່ນນີ້ ພຽງແຕ່ບໍ່ໄດ້ເຮັດບາບ ຫຼື ບໍ່ມີແນວຄວາມຄິດໃດໆ, ບໍ່ມີປັດຊະຍາສໍາລັບການດໍາລົງຊີວິດ ແລະ ບໍ່ມີຄວາມປາຖະໜາຂອງມະນຸດ. ພຣະເຈົ້າເຮັດໃຫ້ມະນຸດສົມບູນແບບໃນຫຼາກຫຼາຍວິທີ ແລະ ຜົນໄດ້ຮັບສຳລັບເຈົ້າແມ່ນອາດເປັນໄປໄດ້ທີ່ຈະຖືກເຮັດໃຫ້ສົມບູນແບບໃນທຸກເລື່ອງ. ເຈົ້າບໍ່ພຽງແຕ່ສາມາດຖືກເຮັດໃຫ້ສົມບູນແບບໃນດ້ານບວກເທົ່ານັ້ນ, ແຕ່ຍັງແມ່ນດ້ານລົບອີກດ້ວຍ, ດັ່ງນັ້ນ ຈົ່ງເຮັດໃຫ້ສິ່ງທີ່ເຈົ້າໄດ້ຮັບເພີ່ມພູນຂຶ້ນ. ທຸກໆມື້ແມ່ນມີໂອກາດທີ່ຈະຖືກເຮັດໃຫ້ສົມບູນ ແລະ ເວລາທີ່ຈະຖືກພຣະເຈົ້າຮັບ. ຫຼັງຈາກຊ່ວງເວລາແຫ່ງປະສົບການເຊັ່ນນີ້, ເຈົ້າຈະຖືກປ່ຽນແປງຢ່າງໃຫຍ່ຫຼວງ. ຕອນນີ້ ເຈົ້າຈະສາມາດຮັບຄວາມເຂົ້າໃຈໃນຫຼາຍສິ່ງຫຼາຍຢ່າງໂດຍທຳມະຊາດ ເຊິ່ງເປັນສິ່ງທີ່ເຈົ້າບໍ່ເຂົ້າໃຈເລີຍກ່ອນໜ້ານີ້; ໂດຍບໍ່ຕ້ອງໃຫ້ໃຜມາສອນເຈົ້າ, ໂດຍບໍ່ຮູ້ຕົວ, ເຈົ້າຈະໄດ້ຮັບຄວາມສະຫວ່າງຈາກພຣະເຈົ້າເພື່ອເຈົ້າຈະໄດ້ຢັ່ງຮູ້ໃນທຸກໆສິ່ງ ແລະ ປະສົບການທັງໝົດຂອງເຈົ້າຈະລົງໄປສູ່ລາຍລະອຽດເພີ່ມຂື້ນ. ພຣະເຈົ້າຈະນຳທາງເຈົ້າ ເພື່ອເຈົ້າຈະບໍ່ໄດ້ຫັນໄປທາງໃດອື່ນອີກ. ແລ້ວເຈົ້າຈະຖືກຕັ້ງຢູ່ເທິງເສັ້ນທາງສູ່ຄວາມສົມບູນແບບໂດຍພຣະອົງ.\n... ຖ້າເຈົ້າປາດຖະໜາໃຫ້ພຣະເຈົ້າເຮັດໃຫ້ເຈົ້າສົມບູນແບບ, ເຈົ້າຕ້ອງຮຽນຮູ້ທີ່ຈະພະເຊີນກັບທຸກໆສິ່ງ ແລະ ໄດ້ຮັບແສງສະຫວ່າງໃນທຸກສິ່ງທີ່ເຈົ້າພະເຊີນ. ເມື່ອໃດກໍ່ຕາມທີ່ເຈົ້າພະເຊີນກັບບາງສິ່ງບາງຢ່າງ, ດີ ຫຼື ບໍ່ດີ, ເຈົ້າກໍ່ຄວນໃຊ້ປະໂຫຍດຈາກມັນ ແລະ ມັນບໍ່ຄວນເຮັດໃຫ້ເຈົ້າກາຍເປັນຄົນເມີນເສີຍ. ບໍ່ວ່າເລື່ອງໃດກໍຕາມ, ເຈົ້າຄວນພິຈາລະນາມັນໂດຍການຢືນຢູ່ຂ້າງພຣະເຈົ້າ ແລະ ບໍ່ວິເຄາະ ຫຼື ຮຽນຮູ້ມັນຕາມມຸມມອງຂອງມະນຸດ (ນີ້ແມ່ນການຫັນປ່ຽນໃນປະສົບການຂອງເຈົ້າ). ຖ້ານີ້ແມ່ນລັກສະນະຂອງປະສົບການເຈົ້າ, ແລ້ວຫົວໃຈຂອງເຈົ້າຈະຖືກຄອບງຳໂດຍພາລະໃນຊີວິດຂອງເຈົ້າ; ເຈົ້າຈະມີຊີວິດຢູ່ຢ່າງເໝາະສົມພາຍໃຕ້ແສງສະຫວ່າງແຫ່ງລັດສະໝີຂອງພຣະເຈົ້າ ແລະ ຈະບໍ່ຫັນປ່ຽນຈາກການປະຕິບັດຂອງເຈົ້າໄດ້ຢ່າງງ່າຍດາຍ. ຄົນປະເພດນີ້ມີໂອກາດດີ ແລະ ມີໂອກາດຫຼາຍທີ່ຈະຖືກພຣະເຈົ້າເຮັດໃຫ້ສົມບູນແບບ. ທຸກຢ່າງຂຶ້ນຢູ່ກັບວ່າພວກເຈົ້າແມ່ນຜູ້ທີ່ຮັກພຣະເຈົ້າຢ່າງແທ້ຈິງຫຼືບໍ່ ແລະ ເຈົ້າມີຄວາມເດັດດ່ຽວທີ່ຈະໃຫ້ພຣະເຈົ້າເຮັດໃຫ້ເຈົ້າສົມບູນແບບຫຼືບໍ່, ຖືກຮັບໂດຍພຣະເຈົ້າ ແລະ ໄດ້ຮັບພຣະພອນ ແລະ ມໍລະດົກຂອງພຣະອົງຫຼືບໍ. ມັນຈະເກີດຂຶ້ນບໍ່ໄດ້ຖ້າຫາກພວກເຈົ້າພຽງແຕ່ມີຄວາມເດັດດ່ຽວເທົ່ານັ້ນ, ພວກເຈົ້າຕ້ອງມີຄວາມຮູ້ຫຼາຍ, ບໍ່ດັ່ງນັ້ນ ພວກເຈົ້າຈະຫັນປ່ຽນໃນການປະຕິບັດຂອງພວກເຈົ້າຕະຫລອດ. ພຣະເຈົ້າຕັ້ງໃຈທີ່ຈະເຮັດໃຫ້ພວກເຈົ້າທຸກຄົນສົມບູນແບບ. ເຖິງວ່າ ໃນຕອນນີ້, ຫຼາຍຄົນໄດ້ຍອມຮັບເອົາພາລະກິດຂອງພຣະເຈົ້າມາເປັນເວລາດົນນານແລ້ວກໍ່ຕາມ, ພວກເຂົາໄດ້ຈຳກັດໂຕເອງພຽງເພື່ອຊື່ນຊົມໃນພຣະຄຸນຂອງພຣະເຈົ້າ ແລະ ພຽງແຕ່ເຕັມໃຈຮັບຄວາມສະບາຍທາງເນື້ອໜັງຈາກພຣະອົງເທົ່ານັ້ນ. ພວກເຂົາບໍ່ໄດ້ປາດຖະໜາທີ່ຈະໄດ້ຮັບການເປີດເຜີຍຫຼາຍຂຶ້ນ ຫຼື ສູງຂຶ້ນ, ສະແດງໃຫ້ເຫັນວ່າຫົວໃຈຂອງມະນຸດຍັງຄົງຢູ່ຂ້າງນອກຢູ່ສະເໝີ. ເຖິງແມ່ນວ່າພາລະກິດຂອງມະນຸດ, ການຮັບໃຊ້ຂອງເຂົາ ແລະ ຫົວໃຈແຫ່ງຄວາມຮັກທີ່ເຂົາມີຕໍ່ພຣະເຈົ້ານັ້ນມີຄວາມບໍ່ບໍລິສຸດໜ້ອຍລົງ, ຕາບໃດທີ່ແກ່ນແທ້ພາຍໃນມະນຸດ ແລະ ຄວາມຄິດທີ່ບໍ່ໄດ້ຮັບແສງສະຫວ່າງຂອງເຂົາຍັງເປັນກັງວົນຢູ່, ມະນຸດກໍ່ຍັງສະແຫວງຫາຄວາມສະຫງົບສຸກ ແລະ ຄວາມຊື່ນຊົມຍິນດີຂອງເນື້ອໜັງຢູ່ ແລະ ບໍ່ໃສ່ໃຈວ່າເງື່ອນໄຂ ແລະ ວັດຖຸປະສົງຂອງການຖືກພຣະເຈົ້າເຮັດໃຫ້ສົມບູນນັ້ນມີຫຍັງແດ່. ດັ່ງນັ້ນ ຊີວິດຂອງຄົນສ່ວນໃຫຍ່ແມ່ນຍັງຫຍາບຊ້າ ແລະ ເສື່ອມໂຊມ, ໂດຍບໍ່ມີການປ່ຽນແປງແມ່ນແຕ່ໜ້ອຍດຽວ. ພວກເຂົາບໍ່ພຽງຄຳນຶງເຖິງຄວາມສັດທາໃນພຣະເຈົ້ານັ້ນວ່າເປັນເລື່ອງສຳຄັນ. ກົງກັນຂ້າມ ມັນເປັນຄືກັບວ່າພວກເຂົາພຽງມີຄວາມສັດທາເພື່ອປະໂຫຍດຂອງຄົນອື່ນ, ໂດຍບໍ່ໄດ້ສະແດງຄວາມຈິງໃຈ ຫຼື ການອຸທິດຕົນ ແລະ ໃຊ້ຊີວິດຢູ່ກັບຄວາມວ່າງເປົ່າ, ດຳລົງຢູ່ຢ່າງບໍ່ມີຈຸດໝາຍ. ມີພຽງໜ້ອຍຄົນທີ່ສະແຫວງຫາເພື່ອເຂົ້າສູ່ພຣະທໍາຂອງພຣະເຈົ້າໃນທຸກສິ່ງ, ໄດ້ຮັບສິ່ງຕ່າງໆຢ່າງເພີ່ມພູນ, ໃນວັນນີ້ກາຍເປັນຜູ້ທີ່ມີຄວາມ ຮັ່ງມີຫຼາຍຂຶ້ນຢູ່ໃນເຮືອນຂອງພຣະເຈົ້າ ແລະ ໄດ້ຮັບພຣະພອນຂອງພຣະເຈົ້າຫຼາຍຂຶ້ນ. ຖ້າເຈົ້າສະແຫວງຫາທີ່ຈະຖືກພຣະເຈົ້າເຮັດໃຫ້ສົມບູນແບບໃນທຸກສິ່ງ ແລະ ໄດ້ຮັບຄຳສັນຍາຂອງພຣະເຈົ້າຢູ່ໃນໂລກນີ້; ຖ້າເຈົ້າສະແຫວງຫາໃຫ້ພຣະເຈົ້າເປີດແສງສະຫວ່າງໃຫ້ເຈົ້າໃນທຸກສິ່ງ ແລະ ບໍ່ປ່ອຍໃຫ້ການເວລາຜ່ານພົ້ນໄປລ້າໆ, ນີ້ແມ່ນເສັ້ນທາງທີ່ເໝາະສົມທີ່ຈະເຂົ້າສູ່ຢ່າງຈິງຈັງ. ມີພຽງວິທີທາງນີ້ເທົ່ານັ້ນທີ່ເຈົ້າຈະສົມຄວນ ແລະ ມີສິດຖືກພຣະເຈົ້າເຮັດໃຫ້ສົມບູນແບບໄດ້.\n(ຄັດຈາກບົດ “ຄຳສັນຍາຕໍ່ບັນດາຜູ້ທີ່ຖືກເຮັດໃຫ້ສົມບູນແບບ” ໃນໜັງສືພຣະທໍາປາກົດໃນຮ່າງກາຍ)\n514. ພຣະວິນຍານບໍລິສຸດບໍ່ພຽງແຕ່ປະຕິບັດພາລະກິດຕໍ່ບາງຄົນທີ່ຖືກພຣະເຈົ້າໃຊ້ເທົ່ານັ້ນ ແຕ່ປະຕິບັດຫຼາຍກວ່ານັ້ນໃນຄຣິສຕະຈັກ. ພຣະອົງສາມາດປະຕິບັດພາລະກິດໃນຜູ້ໃດກໍໄດ້. ພຣະອົງອາດປະຕິບັດພາລະກິດໃນຕົວເຈົ້າໃນຕອນນີ້ ແລະ ເມື່ອເຈົ້າຈະປະສົບກັບພາລະກິດນີ້. ໃນໄລຍະຕໍ່ໄປ, ພຣະອົງອາດປະຕິບັດພາລະກິດໃນຄົນອື່ນ ເຊິ່ງໃນກໍລະນີນີ້ ເຈົ້າຕ້ອງຮີບຕິດຕາມ; ຍິ່ງເຈົ້າເດີນຕາມແສງສະຫວ່າງປັດຈຸບັນຢ່າງໃກ້ຊິດເທົ່າໃດ, ຊີວິດຂອງເຈົ້າກໍຍິ່ງຈະເຕີບໃຫຍ່ຂຶ້ນເທົ່ານັ້ນ. ບໍ່ວ່າບາງຄົນຈະເປັນຄົນແບບໃດ ແຕ່ຖ້າຕາບໃດທີ່ພຣະວິນຍານບໍລິສຸດປະຕິບັດພາລະກິດໃນຕົວພວກເຂົາ, ເຈົ້າກໍຕ້ອງປະຕິບັດຕາມ. ຈົ່ງນຳໃຊ້ປະສົບການຂອງພວກເຂົາເຈົ້າເຂົ້າສູ່ຕົວເຈົ້າເອງ ແລະ ເຈົ້າຈະໄດ້ຮັບສິ່ງທີ່ສູງສົ່ງຂຶ້ນອີກ. ເມື່ອເຮັດດັ່ງນັ້ນ, ເຈົ້າຈະມີຄວາມຄືບໜ້າໄວຂຶ້ນ. ນີ້ແມ່ນເສັ້ນທາງແຫ່ງຄວາມສົມບູນສຳລັບມະນຸດ ແລະ ວິທີແຫ່ງການເຕີບໃຫຍ່ຂອງຊີວິດ. ເສັ້ນທາງສູ່ຄວາມສົມບູນຈະສໍາເລັດ ແມ່ນໂດຍຜ່ານການເຊື່ອຟັງຂອງເຈົ້າທີ່ມີຕໍ່ພາລະກິດຂອງພະວິນຍານບໍລິສຸດ. ເຈົ້າບໍ່ຮູ້ວ່າຕ້ອງຜ່ານຄົນປະເພດໃດພຣະເຈົ້າຈຶ່ງຈະເຮັດໃຫ້ເຈົ້າກາຍເປັນຄົນສົມບູນ, ຕ້ອງຜ່ານໃຜແດ່ ແລະ ເຫດການໃດແດ່ ຫຼື ສິ່ງໃດແດ່ ພຣະອົງຈຶ່ງຈະເຮັດໃຫ້ເຈົ້າສາມາດໄດ້ຮັບ ແລະ ເຫັນສິ່ງຕ່າງໆ. ຖ້າເຈົ້າສາມາດຍ່າງຕາມທາງທີ່ຖືກຕ້ອງນີ້, ນັ້ນສະແດງວ່າພໍມີຫວັງທີ່ຍິ່ງໃຫຍ່ສຳລັບເຈົ້າທີ່ຈະຖືກເຮັດໃຫ້ສົມບູບໂດຍພຣະເຈົ້າ. ຖ້າຫາກເຈົ້າບໍ່ສາມາດເຮັດໄດ້ດັ່ງນັ້ນ, ສະແດງວ່າອະນາຄົດຂອງເຈົ້າຈະມືດມົວ ແລະ ໄຮ້ແສງສະຫວ່າງ. ເມື່ອເຈົ້າເຂົ້າມາຖືກທາງ, ເຈົ້າຈະໄດ້ຮັບການເປີດເຜີຍໃນທຸກສິ່ງທຸກຢ່າງ. ບໍ່ວ່າພຣະວິນຍານບໍລິສຸດຈະເປີດເຜີຍສິ່ງໃດຕໍ່ຄົນອື່ນໆກໍຕາມ, ຖ້າເຈົ້າດຳເນີນການບົນພື້ນຖານຄວາມຮູ້ຂອງເຂົາເຈົ້າເພື່ອປະສົບກັບສິ່ງຕ່າງໆດ້ວຍຕົວເອງ, ປະສົບການນີ້ກໍຈະກາຍເປັນສ່ວນໜຶ່ງໃນຊີວິດຂອງເຈົ້າ ແລະ ເຈົ້າຈະສາມາດມອບປະສົບການນີ້ຕໍ່ໃຫ້ກັບຄົນອື່ນໄດ້. ຜູ້ທີ່ມອບປະສົບການໃຫ້ຄົນອື່ນດ້ວຍການເວົ້າຈໍ້ແບບນົກແກ້ວແມ່ນຜູ້ທີ່ບໍ່ມີປະສົມການ; ເຈົ້າຕ້ອງຮຽນຮູ້ຄົ້ນຫາ ໂດຍຜ່ານຄວາມສະຫວ່າງ ແລະ ແສງເຍືອງທາງຂອງຄົນອື່ນ ເຊິ່ງເປັນການເຝິກຝົນກ່ອນທີ່ເຈົ້າຈະສາມາດເລີ່ມຕົ້ນບອກເຫຼົ່າປະສົບການ ແລະ ຄວາມຮູ້ທີ່ແທ້ຈິງຂອງຕົນເອງ. ສິ່ງນີ້ຈະເປັນປະໂຫຍດອັນໃຫຍ່ຫຼວງແກ່ຕົວເຈົ້າເອງ. ເຈົ້າຄວນໄດ້ຮັບປະສົບການໃນວິທີນີ້ ແລະ ເຊື່ອຟັງທຸກສິ່ງທີ່ມາຈາກພຣະເຈົ້າ. ເຈົ້າຄວນສະແຫວງຫາຄວາມປະສົງຂອງພຣະເຈົ້າໃນທຸກສິ່ງ ແລະ ສຶກສາໃຫ້ເປັນບົດຮຽນໃນທຸກສິ່ງ ເພື່ອວ່າຊີວິດຂອງພວກເຈົ້າຈະເຕີບໃຫຍ່. ການປະຕິບັດແບບນີ້ ເຮັດໃຫ້ກ້າວໜ້າໄວທີ່ສຸດ.\n(ຄັດຈາກບົດ “ຜູ້ທີ່ເຊື່ອຟັງພຣະເຈົ້າດ້ວຍໃຈຈິງ ຈະຖືກພຣະເຈົ້າຮັບເອົາຢ່າງແນ່ນນອນ” ໃນໜັງສືພຣະທໍາປາກົດໃນຮ່າງກາຍ)\n515. ເຈົ້າເຕັມໃຈທີ່ຈະຖືກເຮັດໃຫ້ສົມບູນບໍ່? ຖ້າຫາກເຈົ້າເຕັມໃຈທີ່ຈະຖືກເຮັດໃຫ້ສົມບູບໂດຍພຣະເຈົ້າຢ່າງແທ້ຈິງ, ເຈົ້າຈະມີຄວາມກ້າຫານທີ່ຈະປະຖິ້ມເນື້ອໜັງຂອງເຈົ້າ, ເຈົ້າຈະສາມາດດໍາເນີນຕາມພຣະທໍາຂອງພຣະເຈົ້າ ແລະ ເຈົ້າຈະບໍ່ຢູ່ເສີຍ ຫຼື ເປັນຄົນອ່ອນແອ. ເຈົ້າຈະສາມາດເຊື່ອຟັງທຸກຢ່າງທີ່ມາຈາກພຣະເຈົ້າ ແລະ ທຸກໆການກະທຳຂອງພວກເຈົ້າຈະເປັນສິ່ງທີ່ປະເສີດຕໍ່ພຣະເຈົ້າ ບໍ່ວ່າຈະກະທຳໃນທີ່ສາທາລະນະ ຫຼື ໃນສະຖານທີ່ສ່ວນຕົວ. ຖ້າເຈົ້າເປັນຄົນທີ່ສັດຊື່ ແລະ ປະຕິບັດຄວາມເປັນຈິງໃນທຸກໆສິ່ງ ເຈົ້າກໍ່ຈະກາຍເປັນຄົນທີ່ສົມບູບ. ພວກທີ່ໜ້າຫວ້າຍຫຼັງຫຼອກຜູ້ທີ່ຕໍ່ໜ້າເຮັດຈັ່ງໜຶ່ງ ແລະ ລັບຫຼັງເຮັດແບບອື່ນແມ່ນຜູ້ບໍ່ເຕັມໃຈທີ່ຈະຖືກເຮັດໃຫ້ສົມບູນ. ພວກເຂົາທຸກຄົນເປັນບຸດແຫ່ງຄວາມພິນາດ ແລະ ການທຳລາຍລ້າງ; ພວກເຂົາບໍ່ແມ່ນຄົນຂອງພຣະເຈົ້າ ແຕ່ເປັນຄົນຂອງຊາຕານ. ພວກເຂົາບໍ່ແມ່ນຄົນປະເພດທີ່ພຣະເຈົ້າຊົງເລືອກເອົາ! ຖ້າການກະທຳ ແລະ ພຶດຕິກຳຂອງເຈົ້າບໍ່ສາມາດສະແດງອອກຢູ່ຕໍ່ໜ້າພຣະເຈົ້າ ຫຼື ບໍ່ສາມາດເຫັນໂດຍພຣະວິນຍານຂອງພຣະເຈົ້າ, ນີ້ກໍພິສູດວ່າມີບາງສິ່ງທີ່ຜິດປົກກະຕິໃນໂຕເຈົ້າ. ຖ້າເຈົ້າຍອມຮັບຄຳພິພາກສາ ແລະ ການຂ້ຽນຕີຂອງພຣະເຈົ້າເທົ່ານັ້ນ ແລະ ໃສ່ໃຈກັບການປ່ຽນແປງຈິດໃຈຂອງເຈົ້າ, ເຈົ້າຈຶ່ງຈະສາມາດເຂົ້າມາສູ່ເສັ້ນທາງໃນການຖືກເຮັດໃຫ້ສົມບູນໄດ້. ຖ້າເຈົ້າເຕັມໃຈທີ່ຈະຖືກເຮັດໃຫ້ສົມບູນໂດຍພຣະເຈົ້າ ແລະ ປະຕິບັດຕາມຄວາມປະສົງຂອງພຣະເຈົ້າ, ເຈົ້າກໍຄວນເຊື່ອຟັງພາລະກິດຂອງພຣະເຈົ້າທັງໝົດ ໂດຍປາດສະຈາກສຽງຈົ່ມວ່າແມ່ນແຕ່ຄຳດຽວ, ປາດສະຈາກການຄາດເດົາ ການປະເມີນຜົນ ຫຼື ຕັດສິນພາລະກິດຂອງພຣະເຈົ້າ. ນີ້ແມ່ນຂໍ້ເງື່ອນໄຂຕ່ຳສຸດໃນການທີ່ຈະຖືກເຮັດໃຫ້ສົມບູນໂດຍພຣະເຈົ້າ. ເງື່ອນໄຂທີ່ຈຳເປັນສຳລັບຜູ້ທີ່ສະແຫວງຫາໃຫ້ພຣະເຈົ້າເຮັດໃຫ້ສົມບູນກໍຄືສິ່ງນີ້: ເຮັດທຸກສິ່ງທຸກຢ່າງດ້ວຍໃຈທີ່ຮັກພຣະເຈົ້າ. “ການເຮັດທຸກສິ່ງທຸກຢ່າງດ້ວຍໃຈທີ່ຮັກພຣະເຈົ້າ” ໝາຍຄວາມວ່າແນວໃດ? ມັນໝາຍຄວາມວ່າທຸກການກະທຳ ແລະ ພຶດຕິກຳຂອງເຈົ້າສາມາດສະແດງອອກຕໍ່ໜ້າພຣະເຈົ້າໄດ້. ຍ້ອນເຈົ້າມີເຈດຕະນາທີ່ຖືກຕ້ອງ, ເຈົ້າຈະບໍ່ມີຄວາມຢ້ານກົວທີ່ຈະສະແດງສິ່ງເຫຼົ່ານັ້ນຕໍ່ໜ້າພຣະເຈົ້າ ຫຼື ຕໍ່ໜ້າອ້າຍເອື້ອຍນ້ອງຂອງເຈົ້າ ບໍ່ວ່າການກະທຳຂອງເຈົ້າຈະຖືກ ຫຼື ຜິດກໍຕາມ ແລະ ເຈົ້າຈະກ້າປະຕິຍານຕໍ່ໜ້າພຣະເຈົ້າ. ເຈົ້າຕ້ອງສະແດງທຸກຄວາມຕັ້ງໃຈ, ຄວາມນຶກຄິດ ແລະ ແນວຄິດຂອງເຈົ້າຢູ່ຕໍ່ໜ້າພຣະເຈົ້າ ເພື່ອການພິຈາລະນາຂອງພຣະອົງ; ຖ້າຫາກເຈົ້າປະຕິບັດ ແລະ ເຂົ້າສູ່ເສັ້ນທາງນີ້, ຄວາມກ້າວໜ້າໃນຊີວິດຂອງເຈົ້າກໍຈະມີຄວາມວ່ອງໄວ.\n516. ຖ້າເຈົ້າຕ້ອງການຖືກໃຊ້ ແລະ ຖືກພຣະເຈົ້າເຮັດໃຫ້ສົມບູນ, ແລ້ວເຈົ້າຕ້ອງມີທຸກຢ່າງ: ຄວາມຕັ້ງໃຈໃນການທົນທຸກ, ຄວາມເຊື່ອ, ຄວາມອົດທົນ, ຄວາມເຊື່ອຟັງ ແລະ ຄວາມສາມາດທີ່ຈະມີປະສົບການກັບພາລະກິດຂອງພຣະເຈົ້າ, ຄວາມເຂົ້າໃຈໃນຄວາມປະສົງຂອງພຣະອົງ, ຄວາມຄຳນຶງເຖິງຄວາມໂສກເສົ້າຂອງພຣະອົງ ແລະ ອື່ນໆອີກ. ການເຮັດໃຫ້ຄົນໜຶ່ງສົມບູນບໍ່ແມ່ນເລື່ອງງ່າຍ ແລະ ທຸກການຫຼໍ່ຫຼອມທີ່ເຈົ້າຜະເຊີນຈຳເປັນຕ້ອງມີຄວາມເຊື່ອ ແລະ ຄວາມຮັກຂອງເຈົ້າ. ຖ້າເຈົ້າຕ້ອງການທີ່ຈະຖືກພຣະເຈົ້າເຮັດໃຫ້ສົມບູນ, ມັນບໍ່ພຽງພໍທີ່ຈະອອກໄປຄົ້ນຫາຕາມທ້ອງຖະໜົນເທົ່ານັ້ນ ຫຼື ມັນບໍ່ພຽງພໍທີ່ເສຍສະຫຼະຕົວເຈົ້າເອງໃຫ້ກັບພຣະເຈົ້າ. ເຈົ້າຕ້ອງປະກອບມີຫຼາຍສິ່ງເພື່ອທີ່ຈະສາມາດກາຍມາເປັນຄົນທີ່ພຣະເຈົ້າເຮັດໃຫ້ສົມບູນໄດ້. ເມື່ອເຈົ້າພົບກັບການທົນທຸກ ເຈົ້າຕ້ອງສາມາດປະຖິ້ມຄວາມກັງວົນຫາເນື້ອໜັງ ແລະ ບໍ່ຕໍ່ວ່າພຣະເຈົ້າ. ເມື່ອພຣະເຈົ້າເຊື່ອງພຣະອົງເອງຈາກເຈົ້າ, ເຈົ້າຕ້ອງສາມາດມີຄວາມເຊື່ອທີ່ຈະຕິດຕາມພຣະອົງ, ຮັກສາຄວາມຮັກທີ່ຜ່ານມາຂອງເຈົ້າ ໂດຍບໍ່ເຮັດໃຫ້ຄວາມຮັກນັ້ນສະດຸດ ຫຼື ຫາຍໄປ. ບໍ່ວ່າພຣະເຈົ້າຈະກະທຳຫຍັງກໍຕາມ, ເຈົ້າຕ້ອງຍອມຢູ່ພາຍໃຕ້ແບບແຜນຂອງພຣະອົງ ແລະ ກຽມພ້ອມທີ່ຈະສາບແຊ່ງເນື້ອໜັງຂອງເຈົ້າເອງ ແທນທີ່ຈະຕໍ່ວ່າພຣະອົງ. ເມື່ອເຈົ້າຜະເຊີນກັບການທົດລອງ ເຈົ້າຕ້ອງເຮັດໃຫ້ພຣະເຈົ້າພໍໃຈ ເຖິງແມ່ນວ່າເຈົ້າອາດຮ້ອງໄຫ້ຢ່າງຂົມຂືນ ຫຼື ຮູ້ສຶກລັງເລທີ່ຈະຈາກບາງສິ່ງທີ່ຮັກ. ສິ່ງນີ້ເທົ່ານັ້ນຈຶ່ງຈະເອີ້ນວ່າ ຄວາມຮັກ ແລະ ຄວາມເຊື່ອທີ່ແທ້ຈິງ. ບໍ່ວ່າວຸດທິພາວະຕົວຈິງຂອງເຈົ້າຈະແມ່ນຫຍັງກໍຕາມ, ເຈົ້າຕ້ອງມີຄວາມຕັ້ງໃຈທີ່ຈະທົນທຸກກັບຄວາມລໍາບາກນີ້ກ່ອນ ແລະ ຄວາມເຊື່ອທີ່ແທ້ຈິງ ແລະ ເຈົ້າຕ້ອງມີຄວາມຕັ້ງໃຈທີ່ຈະປະຖິ້ມເນື້ອໜັງ. ເຈົ້າຄວນເຕັມໃຈທີ່ຈະອົດທົນຕໍ່ຄວາມຍາກລໍາບາກສ່ວນຕົວ ແລະ ທົນທຸກຕໍ່ການສູນເສຍຜົນປະໂຫຍດສ່ວນຕົວຂອງເຈົ້າ ເພື່ອປະຕິບັດຕາມຄວາມປະສົງຂອງພຣະເຈົ້າ. ເຈົ້າຍັງຕ້ອງສາມາດຮູ້ສຶກສຳນຶກຜິດກ່ຽວກັບຕົນເອງໃນຫົວໃຈຂອງເຈົ້າ: ໃນອະດີດ, ເຈົ້າບໍ່ສາມາດເຮັດໃຫ້ພຣະເຈົ້າພໍໃຈ ແລະ ຕອນນີ້ ເຈົ້າສາມາດສໍານຶກຜິດຕົນເອງ. ເຈົ້າຕ້ອງບໍ່ຂາດໃນສິ່ງໃດໜຶ່ງ, ມັນແມ່ນຜ່ານສິ່ງເຫຼົ່ານີ້ ພຣະເຈົ້າຈຶ່ງຈະເຮັດໃຫ້ເຈົ້າສົມບູນ. ຖ້າເຈົ້າບໍ່ສາມາດບັນລຸເງື່ອນໄຂເຫຼົ່ານີ້, ແລ້ວເຈົ້າກໍບໍ່ສາມາດຖືກເຮັດໃຫ້ສົມບູນໄດ້.\n517. ການປ່ຽນແປງອຸປະນິໄສ ຫຼັກໆແມ່ນໝາຍເຖິງການປ່ຽນແປງທຳມະຊາດຂອງບຸກຄົນໃດໜຶ່ງ. ສິ່ງທີ່ເປັນທຳມະຊາດຂອງບຸກຄົນໃດໜຶ່ງບໍ່ສາມາດເຫັນໄດ້ຈາກພຶດຕິກຳພາຍນອກ; ພວກມັນກ່ຽວຂ້ອງກັບຄຸນຄ່າ ແລະ ຄວາມໝາຍຂອງການເປັນຢູ່ຂອງເຂົາໂດຍກົງ. ນັ້ນກໍຄື ພວກມັນກ່ຽວພັນເຖິງທັດສະນະຂອງບຸກຄົນໃດໜຶ່ງກ່ຽວກັບຊີວິດ ແລະ ຄຸນຄ່າຂອງເຂົາໂດຍກົງ, ກ່ຽວກັບສິ່ງຕ່າງໆທີ່ຢູ່ໃນສ່ວນເລິກຈິດວິນຍານຂອງເຂົາ ແລະ ກ່ຽວກັບແກ່ນແທ້ຂອງເຂົາ. ຖ້າບຸກຄົນໃດໜຶ່ງບໍ່ສາມາດຍອມຮັບຄວາມຈິງ, ເຂົາກໍຈະບໍ່ປະສົບກັບການປ່ຽນແປງໃນດ້ານຕ່າງໆເຫຼົ່ານີ້. ມີພຽງໂດຍປະສົບການຈາກພາລະກິດຂອງພຣະເຈົ້າ, ການເຂົ້າສູ່ຄວາມຈິງຢ່າງສົມບູນ, ການປ່ຽນແປງຄຸນຄ່າຂອງຄົນ ແລະ ທັດສະນະຄະຕິຂອງຄົນໃດໜຶ່ງກ່ຽວກັບການເປັນຢູ່ ແລະ ຊີວິດ, ການປັບທັດສະນະຂອງຄົນໃຫ້ເຂົ້າກັບພຣະເຈົ້າ ແລະ ຄວາມສາມາດຍອມອ່ອນນ້ອມ ແລະ ອຸທິດຕໍ່ພຣະອົງທັງໝົດເທົ່ານັ້ນ, ອຸປະນິໄສຂອງຄົນຈຶ່ງຈະສາມາດເວົ້າໄດ້ວ່າ ໄດ້ຮັບການປ່ຽນແປງ. ເຈົ້າອາດຈະເບິ່ງຄືກັບວ່າ ໄດ້ໃຊ້ຄວາມພະຍາຍາມບາງຢ່າງ, ເຈົ້າອາດຈະອົດທົນເມື່ອຜະເຊີນກັບຄວາມລຳບາກ, ເຈົ້າອາດຈະສາມາດປະຕິບັດພາລະກິດທີ່ຖືກຈັດແຈງຈາກເບື້ອງເທິງ ຫຼື ເຈົ້າອາດຈະສາມາດໄປໃສກໍໄດ້ທີ່ເຈົ້າຖືກສັ່ງໃຫ້ໄປ, ແຕ່ສິ່ງເຫຼົ່ານີ້ແມ່ນເປັນພຽງການປ່ຽນແປງເລັກໆນ້ອຍໆໃນພຶດຕິກຳຂອງເຈົ້າ ແລະ ບໍ່ພຽງພໍທີ່ຈະຖືວ່າເປັນການປ່ຽນແປງໃນອຸປະນິໄສຂອງເຈົ້າ. ເຈົ້າອາດຈະສາມາດຜ່ານຫຼາຍເສັ້ນທາງ, ທົນທຸກກັບຄວາມລຳບາກຫຼາຍຢ່າງ ແລະ ອົດກັ້ນກັບຄວາມອັບອາຍຢ່າງຫຼວງຫຼາຍ; ເຈົ້າອາດຈະຮູ້ສຶກໃກ້ຊິດກັບພຣະເຈົ້າຫຼາຍ ແລະ ພຣະວິນຍານບໍລິສຸດອາດປະຕິບັດພາລະກິດບາງຢ່າງໃນເຈົ້າ. ເຖິງຢ່າງໃດກໍຕາມ, ເມື່ອພຣະເຈົ້າຮຽກຮ້ອງໃຫ້ເຈົ້າເຮັດບາງສິ່ງທີ່ບໍ່ສອດຄ່ອງກັບແນວຄິດຂອງເຈົ້າ, ເຈົ້າອາດຈະຍັງບໍ່ຍອມເຮັດຕາມ; ກົງກັນຂ້າມ ເຈົ້າອາດຊອກຫາຂໍ້ອ້າງ, ເປັນກະບົດ ແລະ ຕໍ່ຕ້ານພຣະເຈົ້າ, ຈົນເຖິງກັບວິຈານພຣະເຈົ້າ ແລະ ປະທ້ວງພຣະອົງ. ນີ້ຈະເປັນບັນຫາທີ່ຮ້າຍແຮງຫຼາຍ! ມັນຈະສະແດງໃຫ້ເຫັນວ່າ ເຈົ້າຍັງມີທຳມະຊາດທີ່ຕໍ່ຕ້ານພຣະເຈົ້າ ແລະ ເຈົ້າຍັງບໍ່ໄດ້ຜ່ານການປ່ຽນແປງໃດໆເລີຍ.\n519. ຜູ້ຄົນສາມາດປະພຶດຕົນດີ, ແຕ່ນັ້ນກໍບໍ່ໄດ້ໝາຍຄວາມວ່າ ພວກເຂົາປະກອບມີຄວາມຈິງ. ຄວາມກະຕືລືລົ້ນຂອງຜູ້ຄົນພຽງແຕ່ສາມາດເຮັດໃຫ້ພວກເຂົາປະຕິບັດຕາມທິດສະດີ ແລະ ປະຕິບັດຕາມກົດລະບຽບເທົ່ານັ້ນ; ຜູ້ຄົນທີ່ປາສະຈາກຄວາມຈິງແມ່ນບໍ່ມີວິທີແກ້ໄຂບັນຫາໄດ້ຢ່າງແທ້ຈິງ ແລະ ທິດສະດີກໍບໍ່ສາມາດເຮັດໜ້າທີ່ແທນຄວາມຈິງໄດ້. ຄົນທີ່ໄດ້ປະສົບກັບການປ່ຽນແປງໃນອຸປະນິໄສຂອງພວກເຂົາແມ່ນແຕກຕ່າງກັນ. ຄົນທີ່ໄດ້ປະສົບກັບການປ່ຽນແປງໃນອຸປະນິໄສຂອງພວກເຂົາໄດ້ເຂົ້າໃຈເຖິງຄວາມຈິງ, ພວກເຂົາກຳລັງແຍກແຍະທຸກບັນຫາ, ພວກເຂົາຮູ້ຈັກວິທີການປະຕິບັດຕາມຄວາມປະສົງຂອງພຣະເຈົ້າ, ວິທີການປະຕິບັດຕາມຫຼັກການແຫ່ງຄວາມຈິງ, ວິທີການເຮັດໃຫ້ພຣະເຈົ້າພໍໃຈ ແລະ ພວກເຂົາເຂົ້າໃຈທຳມະຊາດຂອງຄວາມເສື່ອມຊາມທີ່ພວກເຂົາໄດ້ເປີດເຜີຍ. ເມື່ອຄວາມຄິດ ແລະ ແນວຄິດຂອງພວກເຂົາເອງໄດ້ຖືກເປີດເຜີຍ, ພວກເຂົາກໍສາມາດແຍກແຍະ ແລະ ປະຖິ້ມເນື້ອໜັງໄດ້. ນີ້ແມ່ນວິທີການສະແດງອອກໃນການປ່ຽນແປງອຸປະນິໄສ. ສິ່ງສຳຄັນກ່ຽວກັບການປ່ຽນແປງອຸປະນິໄສກໍຄື ພວກເຂົາໄດ້ເຂົ້າໃຈຄວາມຈິງຢ່າງຊັດເຈນ ແລະ ເມື່ອດໍາເນີນການຕ່າງໆ ພວກເຂົານໍາຄວາມຈິງເຂົ້າສູ່ການປະຕິບັດດ້ວຍຄວາມຖືກຕ້ອງພໍສົມຄວນ ແລະ ຄວາມເສື່ອມຊາມຂອງພວກເຂົາກໍບໍ່ຄ່ອຍຖືກເປີດເຜີຍອອກ. ໂດຍທົ່ວໄປແລ້ວ, ຄົນທີ່ຖືກປ່ຽນແປງໃນອຸປະນິໄສ ເບິ່ງຄືກັບວ່າມີເຫດຜົນ ແລະ ສາມາດແຍກແຍະໄດ້ເປັນພິເສດ ແລະ ຍ້ອນຄວາມເຂົ້າໃຈເຖິງຄວາມຈິງຂອງພວກເຂົາ, ພວກເຂົາບໍ່ຄ່ອຍສະແດງອອກວ່າຕົນເອງມີສິລະທໍາ ແລະ ສະແດງຄວາມອວດດີພໍປານໃດ. ພວກເຂົາສາມາດເຫັນ ແລະ ແຍກແຍະຄວາມເສື່ອມຊາມຕ່າງໆທີ່ຖືກເປີດເຜີຍອອກ, ສະນັ້ນ ພວກເຂົາຈຶ່ງບໍ່ມັກອວດດີ. ພວກເຂົາສາມາດເຂົ້າໃຈຢ່າງແນ່ນອນວ່າຕໍາແໜ່ງຂອງມະນຸດຢູ່ໃສ, ເຂົ້າໃຈວິທີການປະພຶດຢ່າງມີເຫດຜົນ, ວິທີການເຊື່ອຟັງ, ສິ່ງທີ່ຄວນເວົ້າ ແລະ ສິ່ງທີ່ບໍ່ຄວນເວົ້າ ແລະ ສິ່ງທີ່ຄວນເວົ້າ ແລະ ບໍ່ຄວນເວົ້າຕໍ່ຜູ້ຄົນປະເພດໃດ. ນີ້ຄືເຫດຜົນທີ່ວ່າເປັນຫຍັງຈຶ່ງມີການເວົ້າວ່າ ຄົນແບບນີ້ມີເຫດຜົນພໍສົມຄວນ. ຄົນທີ່ມີການປ່ຽນແປງໃນອຸປະນິໄສແມ່ນດຳລົງຊີວິດຢູ່ຄືກັບມະນຸດຢ່າງແທ້ຈິງ ແລະ ພວກເຂົາມີຄວາມຈິງ. ພວກເຂົາສາມາດເວົ້າ ແລະ ເຫັນສິ່ງຕ່າງໆທີ່ສອດຄ່ອງກັບຄວາມຈິງຢູ່ສະເໝີ ແລະ ພວກເຂົາມີຫຼັກການໃນທຸກສິ່ງທີ່ພວກເຂົາກະທຳ; ພວກເຂົາບໍ່ຍອມຕໍ່ອິດທິພົນຂອງຜູ້ຄົນ, ເຫດການ ຫຼື ສິ່ງໃດໜຶ່ງ ແລະ ພວກເຂົາລ້ວນແລ້ວແຕ່ມີມຸມມອງຂອງພວກເຂົາເອງ ແລະ ສາມາດຮັກສາຫຼັກການແຫ່ງຄວາມຈິງໄວ້ໄດ້. ອຸປະນິໄສຂອງພວກເຂົາກໍໝັ້ນຄົງພໍສົມຄວນ, ພວກເຂົາບໍ່ໜາວບໍ່ຮ້ອນ ແລະ ບໍ່ວ່າພວກເຂົາຈະມີສະຖານະການແບບໃດກໍຕາມ, ພວກເຂົາກໍເຂົ້າໃຈເຖິງວິທີການປະຕິບັດໜ້າທີ່ຂອງພວກເຂົາຢ່າງຖືກຕ້ອງ ແລະ ເຂົ້າໃຈວິທີການປະຕິບັດຕໍ່ສິ່ງຕ່າງໆເພື່ອເຮັດໃຫ້ພຣະເຈົ້າພໍໃຈ. ຄົນທີ່ມີການປ່ຽນແປງໃນອຸປະນິໄສຂອງພວກເຂົາ ແມ່ນບໍ່ໄດ້ໃສ່ໃຈໃນການເຮັດສິ່ງຕ່າງໆເພື່ອເຮັດໃຫ້ຕົນເອງເປັນຄົນດີພຽງພາຍນອກ, ພວກເຂົາມີຄວາມຊັດເຈນຢູ່ພາຍໃນກ່ຽວກັບສິ່ງທີ່ຈະກະທຳເພື່ອເຮັດໃຫ້ພຣະເຈົ້າພໍໃຈ. ສະນັ້ນ, ຈາກພາຍນອກ ພວກເຂົາອາດເບິ່ງຄືບໍ່ກະຕືລືລົ້ນຫຼາຍ ຫຼື ຄືກັບວ່າພວກເຂົາໄດ້ເຮັດຫຍັງທີ່ຍິ່ງໃຫຍ່, ແຕ່ທຸກສິ່ງທີ່ພວກເຂົາເຮັດແມ່ນມີຄວາມໝາຍ, ມີຄຸນຄ່າ ແລະ ໄດ້ຮັບຜົນຢ່າງແທ້ຈິງ. ແນ່ນອນ ຄົນທີ່ມີອຸປະນິໄສປ່ຽນແປງແມ່ນມີຄວາມຈິງຫຼາຍ, ສິ່ງນີ້ສາມາດຢືນຢັນໄດ້ຈາກທັດສະນະຂອງພວກເຂົາກ່ຽວກັບສິ່ງຕ່າງໆ ແລະ ຫຼັກການທີ່ຢູ່ໃນການກະທຳຂອງພວກເຂົາ. ແນ່ນອນ ຄົນທີ່ບໍ່ມີຄວາມຈິງແມ່ນບໍ່ມີການປ່ຽນແປງໃນອຸປະນິໄສ. ນັ້ນບໍ່ໄດ້ໝາຍຄວາມວ່າ ຄົນທີ່ມີວຸດທິພາວະເປັນຜູ້ໃຫຍ່ ແລະ ມີປະສົບການໃນຄວາມເປັນມະນຸດຂອງພວກເຂົາຈະຕ້ອງປະສົບກັບການປ່ຽນແປງໃນອຸປະນິໄສຂອງພວກເຂົາ; ຫຼັກໆແລ່້ວແມ່ນໝາຍເຖິງກໍລະນີທີ່ພິດບາງຢ່າງຂອງຊາຕານພາຍໃນທຳມະຊາດຂອງຜູ້ຄົນໄດ້ຖືກປ່ຽນແປງ ຍ້ອນຄວາມຮູ້ຂອງພວກເຂົາກ່ຽວກັບພຣະເຈົ້າ ແລະ ຄວາມເຂົ້າໃຈຂອງພວກເຂົາກ່ຽວກັບຄວາມຈິງ. ນັ້ນໝາຍຄວາມວ່າ ພິດເຫຼົ່ານັ້ນຂອງຊາຕານໄດ້ຖືກຊໍາລະລ້າງ ແລະ ຄວາມຈິງທີ່ພຣະເຈົ້າສະແດງອອກໄດ້ຝັງເລິກເຂົ້າໃນຜູ້ຄົນເຫຼົ່ານີ້, ໄດ້ກາຍມາເປັນຊີວິດຂອງພວກເຂົາ ແລະ ກາຍມາເປັນພື້ນຖານແຫ່ງການເປັນຢູ່ຂອງພວກເຂົາ. ດ້ວຍເຫດນັ້ນ ພວກເຂົາຈຶ່ງກາຍມາເປັນຄົນໃໝ່ ແລະ ອຸປະນິໄສຂອງພວກເຂົາກໍປ່ຽນແປງ. ການປ່ຽນແປງໃນອຸປະນິໄສບໍ່ໄດ້ໝາຍຄວາມວ່າ ອຸປະນິໄສພາຍນອກຂອງຜູ້ຄົນອ່ອນໂຍນກວ່າເກົ່າ, ພວກເຂົາເຄີຍອວດດີ ແຕ່ດຽວນີ້ເວົ້າຢ່າງມີເຫດຜົນ ຫຼື ພວກເຂົາບໍ່ເຄີຍຟັງໃຜ ແຕ່ດຽວນີ້ຮັບຟັງຄົນອື່ນ; ການປ່ຽນແປງພາຍນອກດັ່ງກ່າວບໍ່ສາມາດເວົ້າໄດ້ວ່າເປັນການປ່ຽນແປງໃນອຸປະນິໄສ. ແນ່ນອນ, ການປ່ຽນແປງອຸປະນິໄສແມ່ນລວມເຖິງສະພາວະເຫຼົ່ານີ້, ແຕ່ສິ່ງສຳຄັນທີ່ສຸດກໍຄື: ຊີວິດເບື້ອງໃນຂອງພວກເຂົາແມ່ນໄດ້ຮັບການປ່ຽນແປງ. ຄວາມຈິງທີ່ພຣະເຈົ້າໄດ້ສະແດງອອກກໍກາຍເປັນຊີວິດຂອງພວກເຂົາແທ້ຈິງ, ພິດຂອງຊາຕານທີ່ຢູ່ພາຍໃນຂອງພວກເຂົາກໍຖືກກຳຈັດອອກໄປ, ທັດສະນະຂອງພວກເຂົາກໍຖືກປ່ຽນແປງໂດຍສິ້ນເຊີງ ແລະ ບໍ່ມີທັດສະນະໃດສອດຄ່ອງກັບທາງໂລກ. ພວກເຂົາໄດ້ເຫັນເຖິງກົນອຸບາຍ ແລະ ພິດຂອງມັງກອນແດງໃຫຍ່ຢ່າງຊັດເຈນ; ພວກເຂົາໄດ້ເຂົ້າໃຈເຖິງແກ່ນແທ້ທີ່ແທ້ຈິງຂອງຊີວິດ. ດ້ວຍເຫດນັ້ນ ຄຸນຄ່າໃນຊິວິດຂອງພວກເຂົາຈຶ່ງໄດ້ປ່ຽນແປງ, ນີ້ແມ່ນການປ່ຽນແປງທີ່ເປັນພື້ນຖານທີ່ສຸດ ແລະ ມັນຄືແກ່ນແທ້ຂອງການປ່ຽນແປງໃນອຸປະນິໄສ.\n(“ຄວາມແຕກຕ່າງລະຫວ່າງການປ່ຽນແປງພາຍນອກ ແລະ ການປ່ຽນແປງໃນອຸປະນິໄສ” ໃນການບັນທຶກບົດສົນທະນາຂອງພຣະຄຣິດ)\n520. ຖ້າເຈົ້າປາຖະໜາທີ່ຈະຖືກຊໍາລະໃຫ້ບໍລິສຸດຈາກຄວາມເສື່ອມຊາມ ແລະ ຜະເຊີນກັບການປ່ຽນແປງໃນຊີວິດ–ອຸປະນິໄສຂອງເຈົ້າ, ແລ້ວເຈົ້າຕ້ອງມີຄວາມຮັກສຳລັບຄວາມຈິງ ແລະ ຄວາມສາມາດທີ່ຈະຍອມຮັບຄວາມຈິງ. ການຍອມຮັບຄວາມຈິງໝາຍເຖິງຫຍັງ? ການຍອມຮັບຄວາມຈິງບົ່ງບອກວ່າ ບໍ່ວ່າເຈົ້າມີອຸປະນິໄສທີ່ເສື່ອມຊາມແບບໃດກໍຕາມ ຫຼື ພິດອັນໃດຂອງມັງກອນແດງທີ່ຍິ່ງໃຫຍ່ຢູ່ໃນທຳມະຊາດຂອງເຈົ້າ, ເຈົ້າກໍຮັບຮູ້ມັນ ເມື່ອມັນຖືກເປີດເຜີຍໂດຍພຣະທຳຂອງພຣະເຈົ້າ ແລະ ອ່ອນນ້ອມຕໍ່ພຣະທຳເຫຼົ່ານີ້; ເຈົ້າຍອມຮັບພວກມັນໂດຍບໍ່ມີເງື່ອນໄຂ, ໂດຍບໍ່ມີຂໍ້ອ້າງ ຫຼື ພະຍາຍາມທີ່ຈະເລືອກເອົາ ແລະ ເຈົ້າມາຮູ້ຈັກຕົນເອງ ໂດຍອີງໃສ່ສິ່ງທີ່ພຣະອົງກ່າວ. ນີ້ແມ່ນຄວາມໝາຍຂອງການຍອມຮັບພຣະທຳຂອງພຣະເຈົ້າ. ບໍ່ວ່າພຣະອົງຈະເວົ້າຫຍັງກໍຕາມ, ບໍ່ວ່າພຣະຄຳຂອງພຣະອົງອາດແທງຫົວໃຈຂອງເຈົ້າຫຼາຍສໍ່າໃດກໍຕາມ ແລະ ບໍ່ວ່າພຣະອົງຈະໃຊ້ພຣະທຳຫຍັງກໍຕາມ, ເຈົ້າກໍສາມາດຍອມຮັບພວກມັນໄດ້ ຕາບໃດທີ່ສິ່ງທີ່ພຣະອົງກ່າວແມ່ນຄວາມຈິງ ແລະ ເຈົ້າສາມາດຮັບຮູ້ພວກມັນ ຕາບໃດທີ່ພວກມັນສອດຄ່ອງກັບຄວາມເປັນຈິງ. ເຈົ້າສາມາດອ່ອນນ້ອມຕໍ່ພຣະທຳຂອງພຣະເຈົ້າ ບໍ່ວ່າເຈົ້າຈະເຂົ້າໃຈພວກມັນໄດ້ເລິກເຊິ່ງພຽງໃດກໍຕາມ ແລະ ເຈົ້າຍອມຮັບ ແລະ ອ່ອນນ້ອມຕໍ່ແສງສະຫວ່າງທີ່ຖືກເປີດເຜີຍໂດຍພຣະວິນຍານບໍລິສຸດ ແລະ ຖືກສົນທະນາໂດຍອ້າຍເອື້ອຍນ້ອງຂອງເຈົ້າ. ເມື່ອບຸກຄົນດັ່ງກ່າວໄດ້ສະແຫວງຫາຄວາມຈິງຈົນເຖິງຈຸດໃດໜຶ່ງ, ເຂົາກໍສາມາດຮັບເອົາຄວາມຈິງ ແລະ ບັນລຸການປ່ຽນແປງໃນອຸປະນິໄສຂອງເຂົາ.\n521. ກະແຈສໍາຄັນເພື່ອບັນລຸການປ່ຽນແປງໃນອຸປະນິໄສແມ່ນການຮູ້ຈັກທຳມະຊາດຂອງຕົນເອງ ແລະ ສິ່ງນີ້ຕ້ອງເກີດຂຶ້ນຕາມການເປີດເຜີຍຈາກພຣະເຈົ້າ. ມີແຕ່ໃນພຣະທຳຂອງພຣະເຈົ້າເທົ່ານັ້ນ ຄົນໆໜຶ່ງຈຶ່ງຈະຮູ້ຈັກທຳມະຊາດທີ່ຊົ່ວຮ້າຍຂອງຕົນເອງ, ຮັບຮູ້ພິດຕ່າງໆຂອງຊາຕານທີ່ຢູ່ໃນທຳມະຊາດຂອງຕົນເອງ, ຮູ້ຈັກວ່າຕົນເອງໂງ່ຈ້າ ແລະ ບໍ່ມີຄວາມຮູ້ ແລະ ຮັບຮູ້ເຖິງອົງປະກອບທີ່ອ່ອນແອ ແລະ ເປັນລົບໃນທຳມະຊາດຂອງຕົນເອງ. ຫຼັງຈາກສິ່ງເຫຼົ່ານີ້ເປັນທີ່ຮູ້ຈັກຢ່າງສົມບູນ ແລະ ເຈົ້າສາມາດກຽດຊັງຕົນເອງ ແລະ ປະຖິ້ມເນື້ອໜັງຢ່າງແທ້ຈິງ, ປະຕິບັດພຣະທຳຂອງພຣະເຈົ້າຢ່າງສະໝໍ່າສະເໝີ ແລະ ມີຄວາມປະສົງທີ່ຈະຍອມຕໍ່ພຣະວິນຍານບໍລິສຸດ ແລະ ຕໍ່ພຣະທຳຂອງພຣະເຈົ້າຢ່າງແທ້ຈິງ, ແລ້ວເຈົ້າກໍຈະໄດ້ເລີ່ມຕົ້ນໃນເສັ້ນທາງຂອງເປໂຕ.\n522. ຖ້າຄວາມຮູ້ຂອງຜູ້ຄົນກ່ຽວກັບຕົວພວກເຂົາເອງແມ່ນຕື້ນຫຼາຍ, ພວກເຂົາຈະພົບເຫັນວ່າ ມັນເປັນໄປບໍ່ໄດ້ທີ່ຈະແກ້ໄຂບັນຫາ ແລະ ຊີວິດ-ອຸປະນິໄສຂອງພວກເຂົາກໍຈະບໍ່ປ່ຽນແປງແທ້ໆ. ມັນຈໍາເປັນທີ່ຈະຕ້ອງຮູ້ຈັກຕົວເອງໃນລະດັບທີ່ເລິກເຊິ່ງ ເຊິ່ງໝາຍເຖິງການຮູ້ຈັກທໍາມະຊາດຂອງຕົວເອງ: ອົງປະກອບຫຍັງທີ່ມີຢູ່ໃນທໍາມະຊາດນັ້ນ, ສິ່ງເຫຼົ່ານີ້ກໍາເນີດຂຶ້ນແນວໃດ ແລະ ພວກມັນມາແຕ່ໃສ. ຍິ່ງໄປກວ່ານັ້ນ, ເຈົ້າສາມາດກຽດຊັງສິ່ງເຫຼົ່ານີ້ໄດ້ແທ້ບໍ? ເຈົ້າໄດ້ເຫັນຈິດວິນຍານທີ່ຂີ້ຮ້າຍຂອງຕົວເອງ ແລະ ທໍາມະຊາດທີ່ຊົ່ວຮ້າຍຂອງຕົວເອງແລ້ວບໍ? ຖ້າເຈົ້າສາມາດເຫັນຄວາມຈິງກ່ຽວກັບຕົວເຈົ້າເອງ, ເຈົ້າກໍຈະເລີ່ມກຽດຊັງຕົວເອງ. ເມື່ອເຈົ້າກຽດຊັງຕົວເອງ ແລ້ວປະຕິດບັດພຣະທໍາຂອງພຣະເຈົ້າ, ເຈົ້າຈະສາມາດປະຖິ້ມເນື້ອໜັງ ແລະ ມີກໍາລັງທີ່ຈະປະຕິບັດຄວາມຈິງໂດຍປາສະຈາກຄວາມລໍາບາກ. ເປັນຫຍັງຫຼາຍຄົນຈຶ່ງເຮັດຕາມຄວາມມັກທາງເນື້ອໜັງຂອງພວກເຂົາ? ເພາະພວກເຂົາຖືວ່າ ຕົວເອງດີຫຼາຍ, ຮູ້ສຶກວ່າ ການກະທໍາຂອງພວກເຂົາຖືກຕ້ອງ ແລະ ມີເຫດຜົນ, ຖືວ່າ ພວກເຂົາບໍ່ມີຂໍ້ບົກຜ່ອງ ແລະ ແມ່ນແຕ່ຖືວ່າ ພວກເຂົາຖືກຕ້ອງໂດຍສິ້ນເຊີງ, ສະນັ້ນ ພວກເຂົາຈຶ່ງບໍ່ສາມາດກະທໍາການດ້ວຍການສົມມຸດວ່າ ຄວາມຍຸຕິທໍາແມ່ນຢູ່ຂ້າງພວກເຂົາ. ເມື່ອຄົນເຮົາຮູ້ວ່າ ທໍາມະຊາດທີ່ແທ້ຈິງຂອງຄົນເຮົາແມ່ນຫຍັງ, ຂີ້ຮ້າຍສໍ່າໃດ, ເປັນຕາໜ້າລັງກຽດສໍ່າໃດ ແລະ ເປັນຕາສົມເພດສໍ່າໃດ, ຄົນເຮົາກໍຈະບໍ່ພາກພູມໃຈໃນຕົວເອງຫຼາຍເກີນໄປ, ບໍ່ອວດດີຫຼາຍ ແລະ ບໍ່ພໍໃຈກັບຕົວເອງຄືແຕ່ກ່ອນ. ຄົນດັ່ງກ່າວຮູ້ສຶກວ່າ: “ຂ້ານ້ອຍຕ້ອງຕັ້ງໃຈແທ້ ແລະ ເຮັດຕາມຄວາມຈິງ ແລະ ປະຕິບັດພຣະທໍາບາງຂໍ້ຂອງພຣະເຈົ້າ. ຖ້າບໍ່ສະນັ້ນ, ຂ້ານ້ອຍກໍຈະບໍ່ທຽບເທົ່າກັບມາດຕະຖານຂອງມະນຸດ ແລະ ຈະມີຄວາມອັບອາຍໃນການດໍາລົງຊີວິດຢູ່ຕໍ່ໜ້າພຣະເຈົ້າ”. ແລ້ວຄົນເຮົາກໍຈະເຫັນຕົວເອງບໍ່ມີຄ່າ ແລະ ບໍ່ສໍາຄັນແທ້ໆ. ໃນເວລານີ້, ມັນງ່າຍທີ່ຄົນເຮົາຈະປະຕິບັດຄວາມຈິງ ແລະ ຈະປາກົດວ່າ ຄົນເຮົາຂ້ອນຂ້າງຄ້າຍຄືກັບສິ່ງທີ່ມະນຸດຄວນເປັນ. ເມື່ອຜູ້ຄົນກຽດຊັງຕົວເອງເທົ່ານັ້ນ ພວກເຂົາຈຶ່ງຈະສາມາດປະຖິ້ມເນື້ອໜັງໄດ້. ຖ້າພວກເຂົາບໍ່ກຽດຊັງຕົວເອງ ພວກເຂົາກໍຈະບໍ່ສາມາດປະຖິ້ມເນື້ອໜັງ. ການກຽດຊັງຕົວເອງຢ່າງແທ້ຈິງແມ່ນປະກອບມີສອງສາມຢ່າງ: ສິ່ງທໍາອິດແມ່ນການຮູ້ຈັກທໍາມະຊາດຂອງຕົວເອງ; ແລະ ສິ່ງທີສອງແມ່ນການເຫັນຕົວເອງເປັນຄົນທຸກຍາກ ແລະ ເປັນຕາສົມເພດ, ການເຫັນຕົວເອງນ້ອຍ ແລະ ບໍ່ມີຄວາມສໍາຄັນຫຼາຍ ແລະ ການເຫັນຈິດວິນຍານທີ່ເປັນຕາສົມເພດ ແລະ ສົກກະປົກຂອງຕົວເອງ. ເມື່ອຄົນເຮົາເຫັນຢ່າງສົມບູນເຖິງສິ່ງທີ່ຕົນເປັນຢ່າງແທ້ຈິງ ແລະ ໄດ້ມີການບັນລຸຜົນດັ່ງກ່າວນີ້, ຄົນເຮົາກໍຈະໄດ້ຮັບຄວາມຮູ້ທີ່ແທ້ຈິງກ່ຽວກັບຕົວເອງ ແລະ ສາມາດເວົ້າໄດ້ວ່າ ຄົນເຮົາໄດ້ຮູ້ຈັກຕົວເອງຢ່າງສົມບູນ. ຫຼັງຈາກນັ້ນເທົ່ານັ້ນ ຄົນເຮົາຈຶ່ງສາມາດກຽດຊັງຕົວເອງຢ່າງແທ້ຈິງ ຈົນເຖິງຂັ້ນສາບແຊ່ງຕົວເອງ ແລະ ຮູ້ສືກຢ່າງແທ້ຈິງວ່າ ຄົນເຮົາຖືກຊາຕານເຮັດໃຫ້ເສື່ອມຊາມຢ່າງເລິກເຊິ່ງ ຈົນແມ່ນແຕ່ຄົນເຮົາບໍ່ຄ້າຍຄືກັນກັບມະນຸດ. ຫຼັງຈາກນັ້ນໃນມື້ໜຶ່ງ ເມື່ອໄພອັນຕະລາຍຈາກຄວາມຕາຍປາກົດຂຶ້ນ, ຄົນດັ່ງກ່າວກໍຈະຄິດວ່າ: “ນີ້ແມ່ນການລົງໂທດທີ່ຊອບທໍາຂອງພຣະເຈົ້າ. ພຣະເຈົ້າຊອບທໍາຢ່າງແນ່ນອນ; ຂ້ານ້ອຍຄວນຕາຍແທ້ໆ!” ໃນຈຸດນີ້, ເຂົາຈະບໍ່ຈົ່ມວ່າຫຍັງ ແລ້ວແຮ່ງໄກທີ່ຈະກ່າວໂທດພຣະເຈົ້າ ໂດຍພຽງແຕ່ຮູ້ສຶກວ່າ ເຂົາເປັນຕາສົມເພດຫຼາຍ, ສົກກະປົກ ແລະ ເສື່ອມຊາມຫຼາຍຈົນເຂົາຄວນຖືກກວາດລ້າງໂດຍພຣະເຈົ້າ ແລະ ຈິດວິນຍານຄືຂອງເຂົາແມ່ນບໍ່ເໝາະສົມທີ່ຈະມີຊີວິດຢູ່ເທິງແຜ່ນດິນໂລກ. ໃນຈຸດນີ້, ບຸກຄົນນີ້ຈະບໍ່ຕໍ່ຕ້ານພຣະເຈົ້າ ແລ້ວແຮ່ງໄກທີ່ຈະທໍລະຍົດພຣະເຈົ້າ. ຖ້າຄົນໆໜຶ່ງບໍ່ຮູ້ຈັກຕົນເອງ ແລະ ຍັງພິຈາລະນາວ່າຕົນເອງຂ້ອນຂ້າງດີ, ແລ້ວເມື່ອຄວາມຕາຍມາເຄາະປະຕູ, ບຸກຄົນນີ້ກໍຈະຄິດວ່າ “ຂ້ານ້ອຍໄດ້ເຮັດດີຫຼາຍໃນຄວາມເຊື່ອຂອງຂ້ານ້ອຍ. ຂ້ານ້ອຍໄດ້ສະແຫວງຫາຢ່າງໜັກ! ຂ້ານ້ອຍໄດ້ມອບຫຼາຍຢ່າງ, ຂ້ານ້ອຍໄດ້ທົນທຸກຫຼາຍຢ່າງ, ແຕ່ໃນທີ່ສຸດຕອນນີ້ ພຣະເຈົ້າກໍຍັງຂໍໃຫ້ຂ້ານ້ອຍຕາຍ. ຂ້ານ້ອຍບໍ່ຮູ້ວ່າຄວາມຊອບທຳຂອງພຣະເຈົ້າຢູ່ໃສ. ເປັນຫຍັງພຣະອົງຈຶ່ງຂໍໃຫ້ຂ້ານ້ອຍຕາຍ? ເຖິງແມ່ນວ່າບຸກຄົນຄືຂ້ານ້ອຍຕ້ອງຕາຍ, ແລ້ວຜູ້ໃດຈະໄດ້ຮັບຄວາມລອດພົ້ນ? ມະນຸດຊາດຈະບໍ່ມາເຖິງຈຸດຈົບບໍ?” ກ່ອນອື່ນໝົດ, ບຸກຄົນນີ້ມີແນວຄິດກ່ຽວກັບພຣະເຈົ້າ. ຢ່າງທີສອງ, ບຸກຄົນນີ້ກຳລັງຈົ່ມຕໍ່ວ່າ ແລະ ບໍ່ໄດ້ສະແດງເຖິງການອ່ອນນ້ອມຫຍັງເລີຍ. ນີ້ບໍ່ຕ່າງຫຍັງກັບໂປໂລ: ເມື່ອລາວກຳລັງຈະຕາຍ, ລາວກໍຮູ້ຈັກຕົນເອງ ແລະ ເມື່ອເວລາການລົງໂທດຂອງພຣະເຈົ້າໃກ້ເຂົ້າມາ, ມັນກໍຊ້າເກີນໄປທີ່ຈະກັບໃຈ.\n523. ເມື່ອຜູ້ຄົນກ້າວຂາເຂົ້າໃນເສັ້ນທາງສູ່ຄວາມສົມບູນ ອຸປະນິໄສເກົ່າຂອງພວກເຂົາກໍສາມາດປ່ຽນແປງໄດ້. ນອກຈາກນັ້ນ, ຊີວິດຂອງພວກເຂົາຍັງເຕີບໃຫຍ່ຂຶ້ນເລື້ອຍໆ ແລະ ພວກເຂົາກໍຈະໄດ້ເຂົ້າສູ່ຄວາມຈິງຢ່າງເລິກເຊິ່ງເທື່ອລະໜ້ອຍ. ພວກເຂົາສາມາດກຽດຊັງໂລກ ແລະ ທຸກຄົນທີ່ບໍ່ສະແຫວງຫາຄວາມຈິງ. ໂດຍສະເພາະແມ່ນພວກເຂົາກຽດຊັງຕົວເອງ ແຕ່ຍິ່ງໄປກວ່ານັ້ນ ພວກເຂົາຮູ້ຈັກຕົວເອງຢ່າງຊັດເຈນ. ພວກເຂົາເຕັມໃຈທີ່ຈະດໍາລົງຊີວິດໂດຍຄວາມຈິງ ແລະ ພວກເຂົາເຮັດໃຫ້ການສະແຫວງຫາຄວາມຈິງເປັນເປົ້າໝາຍຂອງພວກເຂົາ. ພວກເຂົາບໍ່ເຕັມໃຈດໍາລົງຊີວິດພາຍໃນຄວາມຄິດທີ່ສ້າງຂຶ້ນຈາກສະໝອງຂອງພວກເຂົາເອງ ແລະ ພວກເຂົາຮູ້ສຶກກຽດຊັງຄວາມຄິດທີ່ວ່າຕົວເອງຊອບທຳ, ຄວາມອວດດີ ແລະ ຄວາມໂອ້ອວດຂອງມະນຸດ. ພວກເຂົາເວົ້າອອກມາຈາກຄວາມຮູ້ສຶກທີ່ຖືກຕ້ອງຢ່າງແຮງກ້າ, ຈັດການກັບສິ່ງຕ່າງໆດ້ວຍການຍຢັ່ງຮູ້ ແລະ ສະຕິປັນຍາ ແລະ ຈົ່ງຮັກພັກດີ ແລະ ເຊື່ອຟັງພຣະເຈົ້າ. ຖ້າພວກເຂົາປະສົບກັບກໍລະນີການຂ້ຽນຕີ ແລະ ການພິພາກສາ, ພວກເຂົາຈະບໍ່ພຽງແຕ່ບໍ່ຢູ່ຊື່ໆ ຫຼື ອ່ອນແອເທົ່ານັ້ນ ແຕ່ພວກເຂົາຈະຮູ້ບຸນຄຸນສໍາລັບການຂ້ຽນຕີ ແລະ ການພິພາກສາຈາກພຣະເຈົ້າ. ພວກເຂົາເຊື່ອວ່າ ພວກເຂົາບໍ່ສາມາດເຮັດໂດຍທີ່ບໍ່ມີການຂ້ຽນຕີ ແລະ ການພິພາກສາຂອງພຣະເຈົ້າ, ມັນປົກປ້ອງພວກເຂົາ. ພວກເຂົາບໍ່ສະແຫວງຫາຄວາມເຊື່ອແຫ່ງຄວາມສະຫງົບສຸກ ແລະ ສັນຕິສຸກ ແລະ ສະແຫວງຫາເຂົ້າຈີ່ເພື່ອເຮັດໃຫ້ເຊົາຫິວ. ພວກເຂົາບໍ່ສະແຫວງຫາຄວາມສຸກຂອງເນື້ອໜັງແບບຊົ່ວຄາວ. ນີ້ແມ່ນສິ່ງທີ່ເກີດຂຶ້ນໃນຄົນທີ່ຖືກເຮັດໃຫ້ສົມບູນ.\n524. ຖ້າຄົນໆໜຶ່ງສາມາດເຮັດໃຫ້ພຣະເຈົ້າພໍໃຈ ໃນຂະນະທີ່ກຳລັງປະຕິບັດໜ້າທີ່ຂອງຕົນ ແມ່ນມີຫຼັກການໃນຄຳເວົ້າ ແລະ ການກະທຳຂອງຄົນໆນັ້ນ ແລະ ສາມາດເຂົ້າສູ່ຄວາມເປັນຈິງໃນທຸກດ້ານຂອງຄວາມຈິງ, ແລ້ວຄົນໆນັ້ນກໍເປັນຄົນທີ່ຖືກເຮັດໃຫ້ສົມບູນໂດຍພຣະເຈົ້າ. ມັນສາມາດເວົ້າໄດ້ວ່າ ພາລະກິດ ແລະ ພຣະທຳຂອງພຣະເຈົ້າມີປະສິດທິພາບສຳລັບຜູ້ຄົນດັ່ງກ່າວຢ່າງສົມບູນ, ພຣະທຳຂອງພຣະເຈົ້າໄດ້ກາຍມາເປັນຊີວິດຂອງພວກເຂົາ, ພວກເຂົາໄດ້ຮັບເອົາຄວາມຈິງ ແລະ ພວກເຂົາສາມາດດຳລົງຊີວິດຕາມພຣະທຳຂອງພຣະເຈົ້າ. ຫຼັງຈາກນີ້, ທຳມະຊາດແຫ່ງເນື້ອໜັງຂອງພວກເຂົາ ນັ້ນກໍຄື ພື້ນຖານແທ້ໆແຫ່ງການເປັນຢູ່ເດີມຂອງພວກເຂົາ ຈະສັ່ນຄອນອອກຈາກກັນ ແລະ ພັງທະລາຍ. ຫຼັງຈາກທີ່ຜູ້ຄົນມີພຣະທຳຂອງພຣະເຈົ້າທີ່ເປັນດັ່ງຊີວິດຂອງພວກເຂົາ, ພວກເຂົາກໍຈະກາຍມາເປັນຄົນໃໝ່. ຖ້າພຣະທຳຂອງພຣະເຈົ້າກາຍມາເປັນຊີວິດຂອງພວກເຂົາ, ຖ້ານິມິດແຫ່ງພາລະກິດຂອງພຣະເຈົ້າ, ຂໍ້ຮຽກຮ້ອງຂອງພຣະອົງສຳລັບມະນຸດຊາດ, ການເປີດເຜີຍຂອງພຣະອົງຕໍ່ມະນຸດ ແລະ ມາດຕະຖານສຳລັບຊີວິດທີ່ແທ້ຈິງທີ່ພຣະເຈົ້າຮຽກຮ້ອງໃຫ້ພວກເຂົາບັນລຸກໍກາຍມາເປັນຊີວິດຂອງພວກເຂົາ, ຖ້າພວກເຂົາດຳລົງຊີວິດຕາມພຣະທຳ ແລະ ຄວາມຈິງເຫຼົ່ານີ້, ແລ້ວພວກເຂົາກໍຖືກເຮັດໃຫ້ສົມບູນໂດຍພຣະທຳຂອງພຣະເຈົ້າ. ຜູ້ຄົນດັ່ງກ່າວໄດ້ເກີດໃໝ່ ແລະ ໄດ້ກາຍມາເປັນຄົນໃໝ່ຜ່ານພຣະທຳຂອງພຣະເຈົ້າ. ນີ້ແມ່ນເສັ້ນທາງທີ່ເປໂຕສະແຫວງຫາຄວາມຈິງ; ມັນເປັນເສັ້ນທາງແຫ່ງການຖືກເຮັດໃຫ້ສົມບູນ, ຖືກເຮັດໃຫ້ສົມບູນໂດຍພຣະທຳຂອງພຣະເຈົ້າ ແລະ ຮັບເອົາຊີວິດຈາກພຣະທຳຂອງພຣະເຈົ້າ. ຄວາມຈິງທີ່ຖືກສະແດງອອກໂດຍພຣະເຈົ້າໄດ້ກາຍມາເປັນຊີວິດຂອງລາວ ແລະ ມີແຕ່ເມື່ອນັ້ນ ລາວຈຶ່ງກາຍມາເປັນບຸກຄົນທີ່ໄດ້ຮັບຄວາມຈິງ.\n525. ຖ້າຜູ້ຄົນມີຄວາມເຂົ້າໃຈທີ່ແທ້ຈິງກ່ຽວກັບອຸປະນິໄສຂອງພຣະເຈົ້າ ແລະ ສາມາດໃຫ້ຄຳສັນລະເສີນຢ່າງຈິງໃຈແກ່ຄວາມບໍລິສຸດ ແລະ ຄວາມຊອບທຳຂອງພຣະອົງ, ແລ້ວມັນໝາຍຄວາມວ່າ ພວກເຂົາຮູ້ຈັກພຣະອົງຢ່າງແທ້ຈິງ ແລະ ມີຄວາມຈິງ; ມີແຕ່ເມື່ອນັ້ນ ພວກເຂົາຈຶ່ງຈະດຳລົງຊີວິດໃນແສງສະຫວ່າງ. ມີແຕ່ຫຼັງຈາກທີ່ມຸມມອງຂອງບຸກຄົນໃດໜຶ່ງກ່ຽວກັບໂລກ ແລະ ກ່ຽວກັບຊີວິດໄດ້ປ່ຽນແປງ ບຸກຄົນນັ້ນຈຶ່ງຈະໄດ້ຜະເຊີນກັບການປ່ຽນແປງໂດຍພື້ນຖານ. ເມື່ອຄົນໃດໜຶ່ງມີເປົ້າໝາຍໃນຊີວິດ ແລະ ປະພຶດຕົນເອງຕາມຄວາມຈິງ, ເມື່ອຄົນໃດໜຶ່ງອ່ອນນ້ອມຕໍ່ພຣະເຈົ້າຢ່າງແທ້ຈິງ ແລະ ດຳລົງຊີວິດໂດຍພຣະທຳຂອງພຣະອົງ, ເມື່ອຄົນໃດໜຶ່ງຮູ້ສຶກສະຫງົບສຸກ ແລະ ໄດ້ຮັບແສງສະຫວ່າງໃນສ່ວນເລິກຂອງຈິດວິນຍານຂອງເຂົາ, ເມື່ອຫົວໃຈຂອງຜູ້ຄົນປາສະຈາກຄວາມມືດມົວ ແລະ ເມື່ອຜູ້ຄົນສາມາດດຳລົງຊີວິດຢ່າງເປັນອິດສະຫຼະ ແລະ ຢ່າງເສລີໃນການສະຖິດຂອງພຣະເຈົ້າທັງມົດ ແລະ ມີແຕ່ເມື່ອນັ້ນ ຜູ້ຄົນຈຶ່ງຈະໄດ້ກາຍມາເປັນບຸກຄົນທີ່ມີຄວາມຈິງ. ນອກຈາກນັ້ນ ຄວາມຈິງທັງໝົດທີ່ຢູ່ໃນການຄອບຄອງຂອງເຈົ້າແມ່ນມາຈາກພຣະທຳຂອງພຣະເຈົ້າ ແລະ ມາຈາກພຣະເຈົ້າເອງ. ຜູ້ປົກຄອງຈັກກະວານທັງປວງ ແລະ ທຸກສິ່ງ, ພຣະເຈົ້າອົງສູງສຸດ ອະນຸຍາດໃຫ້ເຈົ້າເປັນບຸກຄົນຈິງທີ່ດຳລົງຊີວິດຂອງມະນຸດຢ່າງແທ້ຈິງ. ແມ່ນຫຍັງຈະມີຄວາມໝາຍໄປຫຼາຍກວ່າການອະນຸຍາດຂອງພຣະເຈົ້າ? ນີ້ຄືຄວາມໝາຍຂອງການມີຄວາມຈິງ.\n526. ໃນຄວາມເຊື່ອທີ່ເຂົາມີຕໍ່ພຣະເຈົ້າ ຖ້າມະນຸດບໍ່ຈິງໃຈກ່ຽວກັບບັນຫາຊີວິດ, ບໍ່ສະແຫວງຫາທາງເຂົ້າສູ່ຄວາມຈິງ, ບໍ່ສະແຫວງຫາການປ່ຽນແປງຕໍ່ອຸປະນິໄສຂອງເຂົາ ແລ້ວແຮງໄກທີ່ຈະສະແຫວງຫາຄວາມຮູ້ກ່ຽວກັບພາລະກິດຂອງພຣະເຈົ້າ, ແລ້ວເຂົາກໍຈະບໍ່ສາມາດຖືກເຮັດໃຫ້ສົມບູນໄດ້. ຖ້າເຈົ້າປາຖະໜາທີ່ຈະຖືກເຮັດໃຫ້ສົມບູນ, ເຈົ້າຕ້ອງເຂົ້າໃຈພາລະກິດຂອງພຣະເຈົ້າ. ໂດຍສະເພາະແລ້ວ, ເຈົ້າຕ້ອງເຂົ້າໃຈຄວາມໝາຍຂອງການຕີສອນ ແລະ ການພິພາກສາຂອງພຣະອົງ ແລະ ສາເຫດທີ່ພາລະກິດນີ້ໄດ້ຖືກປະຕິບັດຕໍ່ມະນຸດ. ເຈົ້າສາມາດຍອມຮັບບໍ່? ໃນລະຫວ່າງການຕີສອນແບບນີ້, ເຈົ້າສາມາດບັນລຸປະສົບການ ແລະ ຄວາມຮູ້ດຽວກັນກັບເປໂຕບໍ? ຖ້າເຈົ້າສະແຫວງຫາຄວາມຮູ້ກ່ຽວກັບພຣະເຈົ້າ ແລະ ກ່ຽວກັບພາລະກິດຂອງພຣະວິນຍານບໍລິສຸດ ແລະ ສະແຫວງຫາການປ່ຽນແປງໃນອຸປະນິໄສຂອງເຈົ້າ, ແລ້ວເຈົ້າກໍມີໂອກາດທີ່ຈະຖືກເຮັດໃຫ້ສົມບູນ.\n527. ສິ່ງທີ່ເຮົາຕ້ອງການແມ່ນຄົນທີ່ເໝືອນກັບເປໂຕ, ຄົນທີ່ສະແຫວງຫາເພື່ອຖືກເຮັດໃຫ້ສົມບູນ. ຄວາມຈິງແຫ່ງປັດຈຸບັນແມ່ນຖືກມອບໄວ້ໃຫ້ກັບຄົນທີ່ກະຫາຍຫາ ແລະ ສະແຫວງຫາມັນ. ຄວາມລອດພົ້ນນີ້ແມ່ນມີໄວ້ໃຫ້ກັບຄົນທີ່ກະຫາຍຫາເພື່ອຖືກພຣະເຈົ້າຊ່ວຍໃຫ້ລອດພົ້ນ ແລະ ບໍ່ໄດ້ມີໄວ້ເພື່ອໃຫ້ພວກເຈົ້າຮັບເອົາເທົ່ານັ້ນ, ແຕ່ຍັງມີໄວ້ເພື່ອໃຫ້ພຣະເຈົ້າຮັບເອົາພວກເຈົ້າເຊັ່ນກັນ. ພວກເຈົ້າຮັບເອົາພຣະເຈົ້າເພື່ອວ່າ ພຣະເຈົ້າຈະສາມາດຮັບເອົາພວກເຈົ້າໄດ້. ໃນປັດຈຸບັນ, ເຮົາໄດ້ກ່າວພຣະທຳເຫຼົ່ານີ້ກັບພວກເຈົ້າ ແລະ ພວກເຈົາກໍໄດ້ຍິນກ່ຽວກັບພຣະທຳເຫຼົ່ານັ້ນ ແລະ ພວກເຈົ້າຄວນປະຕິບັດຕາມພຣະທຳເຫຼົ່ານີ້. ໃນເວລາສຸດທ້າຍ ເມື່ອເວລາທີ່ພວກເຈົ້ານໍາພຣະທຳເຫຼົ່ານີ້ເຂົ້າສູ່ການປະຕິບັດຈະເປັນເວລາທີ່ເຮົາໄດ້ຮັບເອົາພວກເຈົ້າຜ່ານທາງພຣະທຳເຫຼົ່ານີ້; ໃນເວລາດຽວກັນ, ພວກເຈົ້າຍັງຈະໄດ້ຮັບເອົາພຣະທຳເຫຼົ່ານີ້ເຊັ່ນກັນ ເຊິ່ງເວົ້າໄດ້ວ່າ ພວກເຈົ້າຈະໄດ້ຮັບເອົາຄວາມລອດພົ້ນທີ່ສູງທີ່ສຸດ. ເມື່ອພວກເຈົ້າຖືກເຮັດໃຫ້ສະອາດ, ພວກເຈົ້າກໍຈະກາຍເປັນມະນຸດທີ່ແທ້ຈິງ. ຖ້າເຈົ້າບໍ່ສາມາດດຳລົງຊີວິດຕາມຄວາມຈິງໄດ້ ຫຼື ດຳລົງຊີວິດຄ້າຍຄືກັບຄົນທີ່ຖືກເຮັດໃຫ້ສົມບູນ, ແລ້ວສາມາດເວົ້າໄດ້ວ່າ ເຈົ້າບໍ່ແມ່ນມະນຸດ, ເຈົ້າເປັນຊາກສົບທີ່ຍ່າງໄດ້ ແລະ ເປັນສັດ ເພາະເຈົ້າປາສະຈາກຄວາມຈິງ ເຊິ່ງໝາຍຄວາມວ່າ ເຈົ້າປາສະຈາກລົມຫາຍໃຈຂອງພຣະເຢໂຮວາ ແລະ ດ້ວຍເຫດນັ້ນ ເຈົ້າກໍເປັນຄົນຕາຍທີ່ບໍ່ມີວິນຍານ! ເຖິງແມ່ນວ່າ ມັນເປັນໄປໄດ້ທີ່ຈະເປັນພະຍານຫຼັງຈາກທີ່ຖືກເອົາຊະນະ, ສິ່ງທີ່ເຈົ້າຮັບເອົາກໍເປັນພຽງແຕ່ຄວາມລອດພົ້ນທີ່ເລັກນ້ອຍ ແລະ ເຈົ້າກໍບໍ່ໄດ້ກາຍເປັນສິ່ງມີຊີວິດທີ່ປະກອບດ້ວຍວິນຍານ. ເຖິງແມ່ນວ່າ ເຈົ້າໄດ້ປະສົບກັບການຕີສອນ ແລະ ການພິພາກສາ, ຜົນກໍຄື ອຸປະນິໄສຂອງເຈົ້າບໍ່ໄດ້ຖືກຟື້ນຄືນໃໝ່ ຫຼື ຖືກປ່ຽນແປງເລີຍ; ເຈົ້າກໍຍັງເປັນຕົວຕົນເດີມຂອງເຈົ້າຄືເກົ່າ, ເຈົ້າຍັງເປັນຂອງຊາຕານ ແລະ ເຈົ້າບໍ່ໄດ້ເປັນຄົນທີ່ຖືກຊໍາລະລ້າງ. ມີພຽງແຕ່ຄົນທີ່ຖືກເຮັດໃຫ້ສົມບູນເທົ່ານັ້ນທີ່ມີຄຸນຄ່າ ແລະ ມີພຽງແຕ່ຄົນປະເພດນີ້ທີ່ໄດ້ຮັບເອົາຊີວິດທີ່ແທ້ຈິງໄດ້.\n528. ໃນເສັ້ນທາງການຮັບໃຊ້ໃນອະນາຄົດຂອງເຈົ້າ, ເຈົ້າຈະປະຕິບັດຕາມຄວາມປະສົງຂອງພຣະເຈົ້າໄດ້ແນວໃດ? ໜຶ່ງປະເດັນທີ່ສຳຄັນຄືການສະແຫວງຫາເພື່ອເຂົ້າສູ່ຊີວິດ, ສະແຫວງຫາເພື່ອການປ່ຽນແປງໃນອຸປະນິໄສ ແລະ ສະແຫວງຫາເພື່ອເຂົ້າສູ່ຄວາມຈິງໃຫ້ເລິກເຊິ່ງຫຼາຍຍິ່ງຂຶ້ນ, ນີ້ແມ່ນເສັ້ນທາງເພື່ອບັນລຸການຖືກເຮັດໃຫ້ສົມບູນ ແລະ ຖືກຮັບເອົາໂດຍພຣະເຈົ້າ. ພວກເຈົ້າລ້ວນແລ້ວແຕ່ເປັນຜູ້ໄດ້ຮັບການມອບໝາຍຂອງພຣະເຈົ້າ, ແຕ່ເປັນການມອບໝາຍປະເພດໃດ? ສິ່ງນີ້ແມ່ນກ່ຽວພັນກັບຂັ້ນຕອນຕໍ່ໄປຂອງພາລະກິດ; ຂັ້ນຕອນຕໍ່ໄປຂອງພາລະກິດຈະເປັນພາລະກິດທີ່ຍິ່ງໃຫຍ່ກວ່າເກົ່າເຊິ່ງປະຕິບັດທົ່ວທັງຈັກກະວານທັງປວງ, ສະນັ້ນ ໃນປັດຈຸບັນ ພວກເຈົ້າຄວນສະແຫວງຫາການປ່ຽນແປງໃນຊີວິດ-ອຸປະນິໄສຂອງພວກເຈົ້າ, ໃນອະນາຄົດ ພວກເຈົ້າອາດກາຍເປັນເຄື່ອງພິສູດທີ່ເຮັດໃຫ້ພຣະເຈົ້າໄດ້ຮັບສະຫງ່າລາສີຜ່ານພາລະກິດຂອງພຣະອົງ, ເຮັດໃຫ້ພວກເຈົ້າກາຍເປັນຕົວຢ່າງສຳລັບພາລະກິດໃນອະນາຄົດ. ການສະແຫວງຫາໃນປັດຈຸບັນແມ່ນເພື່ອວາງພື້ນຖານສຳລັບພາລະກິດໃນອະນາຄົດ, ເພື່ອວ່າ ເຈົ້າຈະໄດ້ຖືກພຣະເຈົ້າໃຊ້ ແລະ ສາມາດເປັນພະຍານໃຫ້ກັບພຣະອົງ. ຖ້າເຈົ້າເຮັດໃຫ້ສິ່ງນີ້ເປັນເປົ້າໝາຍຂອງການສະແຫວງຫາຂອງເຈົ້າ, ເຈົ້າຈະສາມາດຮັບເອົາການສະຖິດຂອງພຣະວິນຍານບໍລິສຸດ. ຍິ່ງເຈົ້າວາງເປົ້າໝາຍໃນການສະແຫວງຫາຂອງເຈົ້າສູງສໍ່າໃດ, ເຈົ້າຍິ່ງສາມາດຖືກເຮັດໃຫ້ສົມບູນໄດ້ຫຼາຍສໍ່ານັ້ນ. ຍິ່ງເຈົ້າສະແຫວງຫາຄວາມຈິງຫຼາຍສໍ່າໃດ, ພຣະວິນຍານບໍລິສຸດຍິ່ງປະຕິບັດພາລະກິດຫຼາຍສໍ່ານັ້ນ. ຍິ່ງເຈົ້າໃສ່ກຳລັງຫຼາຍສໍ່າໃດເຂົ້າໃນການສະແຫວງຫາຂອງເຈົ້າ, ເຈົ້າຍິ່ງຈະໄດ້ຮັບຫຼາຍສໍ່ານັ້ນ. ພຣະວິນຍານບໍລິສຸດເຮັດໃຫ້ຜູ້ຄົນສົມບູນຕາມສະພາວະທີ່ຢູ່ພາຍໃນຂອງພວກເຂົາ. ບາງຄົນເວົ້າວ່າ ພວກເຂົາບໍ່ເຕັມໃຈທີ່ຈະຖືກພຣະເຈົ້າໃຊ້ ຫຼື ຖືກພຣະອົງເຮັດໃຫ້ສົມບູນ, ພວກເຂົາພຽງແຕ່ຕ້ອງການໃຫ້ເນື້ອໜັງຂອງພວກເຂົາຢູ່ປອດໄພ ແລະ ບໍ່ທົນທຸກຕໍ່ຄວາມໂຊກຮ້າຍຕ່າງໆ. ບາງຄົນບໍ່ເຕັມໃຈທີ່ຈະເຂົ້າສູ່ອານາຈັກ ແຕ່ເຕັມໃຈທີ່ຈະລົງສູ່ຂຸມເລິກທີ່ສຸດ. ໃນກໍລະນີນັ້ນ, ພຣະເຈົ້າກໍຈະປະທານດັ່ງທີ່ເຈົ້າປາຖະໜາເຊັ່ນກັນ. ບໍ່ວ່າເຈົ້າຈະສະແຫວງຫາສິ່ງໃດກໍຕາມ, ພຣະເຈົ້ກໍຈະເຮັດໃຫ້ມັນເກີດຂຶ້ນ. ແລ້ວແມ່ນຫຍັງຄືສິ່ງທີ່ເຈົ້າກຳລັງສະແຫວງຫາໃນປັດຈຸບັນນີ້? ມັນແມ່ນການຖືກເຮັດໃຫ້ສົມບູນບໍ? ການກະທຳ ແລະ ຄວາມປະພຶດໃນປັດຈຸບັນຂອງເຈົ້າແມ່ນເພື່ອຖືກເຮັດໃຫ້ສົມບູນໂດຍພຣະເຈົ້າ ແລະ ເພື່ອຖືກຮັບເອົາໂດຍພຣະອົງບໍ? ເຈົ້າຕ້ອງວັດແທກຕົນເອງແບບນັ້ນໃນຊີວິດປະຈຳວັນຂອງເຈົ້າຢ່າງຕໍ່ເນື່ອງ. ຖ້າເຈົ້າໃສ່ໃຈທັງໝົດຂອງເຈົ້າເຂົ້າໃສການສະແຫວງຫາເປົ້າໝາຍດຽວ, ພຣະເຈົ້າຈະເຮັດໃຫ້ເຈົ້າສົມບູນຢ່າງແນ່ນອນ. ສິ່ງດັ່ງກ່າວແມ່ນເສັ້ນທາງຂອງພຣະວິນຍານບໍລິສຸດ. ເສັ້ນທາງທີ່ພຣະວິນຍານບໍລິສຸດນໍາພາຜູ້ຄົນແມ່ນຖືກເຮັດໃຫ້ບັນລຸໂດຍວິທີການສະແຫວງຫາຂອງພວກເຂົາ. ຍິ່ງເຈົ້າກະຫາຍເພື່ອຖືກເຮັດໃຫ້ສົມບູນ ແລະ ຖືກຮັບເອົາໂດຍພຣະເຈົ້າ, ພຣະວິນຍານບໍລິສຸດຍິ່ງຈະປະຕິບັດພາລະກິດພາຍໃນຕົວເຈົ້າຫຼາຍສໍ່ານັ້ນ. ຍິ່ງເຈົ້າບໍ່ສາມາດສະແຫວງຫາໄດ້ຫຼາຍສໍ່າໃດ ແລະ ຍິ່ງເຈົ້າຄິດລົບ ແລະ ເສື່ອມຖອຍຫຼາຍສໍ່າໃດ, ເຈົ້າຍິ່ງຕັດໂອກາດບໍ່ໃຫ້ພຣະວິນຍານບໍລິສຸດປະຕິບັດພາລະກິດຫຼາຍສໍ່ານັ້ນ; ເມື່ອເວລາຜ່ານໄປ ພຣະວິນຍານບໍລິສຸດຈະປະຖິ້ມເຈົ້າ. ເຈົ້າປາຖະໜາທີ່ຈະຖືກພຣະເຈົ້າເຮັດໃຫ້ສົມບູນບໍ? ເຈົ້າປາຖະໜາທີ່ຈະຖືກພຣະເຈົ້າຮັບເອົາບໍ? ເຈົ້າປາຖະໜາທີ່ຈະຖືກພຣະເຈົ້າໃຊ້ບໍ? ພວກເຈົ້າຄວນສະແຫວງຫາເພື່ອເຮັດທຸກສິ່ງໂດຍເຫັນແກ່ການຖືກເຮັດໃຫ້ສົມບູນ, ຖືກຮັບເອົາ ແລະ ຖຶກໃຊ້ໂດຍພຣະເຈົ້າ, ເພື່ອວ່າທຸກສິ່ງທີ່ຢູ່ໃນຈັກກະວານຈະສາມາດເຫັນເຖິງການກະທຳຂອງພຣະເຈົ້າທີ່ສະແດງອອກໃນຕົວຂອງພວກເຈົ້າ. ພວກເຈົ້າເປັນເຈົ້ານາຍຂອງບັນດາສິ່ງທັງປວງ ແລະ ໃນທ່າມກາງທຸກສິ່ງ ພວກເຈົ້າຈະເຮັດໃຫ້ພຣະເຈົ້າໄດ້ຮັບຄຳພະຍານ ແລະ ຄວາມສະຫງ່າລາສີຜ່ານພວກເຈົ້າ, ສິ່ງນີ້ພິສູດໃຫ້ເຫັນວ່າ ພວກເຈົ້າເປັນຄົນທີ່ໄດ້ຮັບພອນຫຼາຍທີ່ສຸດໃນທຸກລຸ້ນ!\nກ່ອນນີ້: (XIII) ກ່ຽວກັບວິທີການຂັບໄລ່ອິດທິພົນຂອງຊາຕານ ແລະ ບັນລຸຄວາມລອດພົ້ນ\nຕໍ່ໄປ: XI ພຣະທຳກ່ຽວກັບການຮູ້ຈັກພຣະເຈົ້າ


ຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ເຄື່ອນໄຫວເຮັດວຽກຢູ່ແຂວງຜົ້ງສາລີ - Lao National Radio\nຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ເຄື່ອນໄຫວເຮັດວຽກຢູ່ແຂວງຜົ້ງສາລີ\nເພື່ອກະກຽມໂຄງການເບື້ອງຕົ້ນຢູ່ບັນດາແຂວງທີ່ສະເໜີຂໍງົບປະມານ ຈາກລັດຖະບານເຢຍລະມັນ ເພື່ອກໍ່ສ້າງເສັ້ນທາງຊົນນະບົດ ຢູ່ ແຂວງຫົວພັນ, ແຂວງຊຽງຂວາງ, ແຂວງຫຼວງພະບາງ ແລະ ແຂວງຜົ້ງສາລີ ເພື່ອກະກຽມໂຄງການ, ເບິ່ງສະພາບທາງໃນປະຈຸບັນ, ບຸລິມະລິດຂອງແຂວງ ວ່າມີຄວາມຈໍາເປັນຕ່າງໆນັ້ນ. ວັນທີ 17 ກຸມພາ 2020 ນີ້ ຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ນຳໂດຍ ທ່ານ ນາງ ອາເລັກຊັນດາ ຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ພ້ອມດ້ວຍຜູ້ຕາງໜ້າຈາກ ກະຊວງ ໂຍທາທິການ ແລະ ຂົນສົ່ງ ໄດ້ມາເຄື່ອນໄຫວເກັບກຳຂໍ້ມູນເພື່ອກຽມໂຄງການຢູ່ແຂວງຜົ້ງສາລີ ເຊິ່ງກ່ອນອື່ນທາງທີມງານໄດ້ເຂົ້າພົບ ທ່ານ ບົວທອງ ອູແສງຄຳ ຮອງເລຂາພັກແຂວງ ປະທານສະພາປະຊາຊົນແຂວງຜົ້ງສາລີ ທີ່ຫ້ອງຮັບແຂກຫ້ອງວ່າການແຂວງ ຢູ່ເທດສະບານໃຫມ່ຂອງແຂວງ ທີ່ເມືອງບູນເຫນືອ. ກ່ອນອື່ນ ທ່ານ ຮອງເລຂາພັກແຂວງຜົ້ງສາລີໄດ້ລາຍງານສະພາບການພັດທະນາເສດຖະກິດ-ສັງຄົມ ແລະ ການກໍ່ສ້າງພື້ນຖານໂຄງລ່າງຂອງແຂວງຜົ້ງສາລີໃຫ້ຄະນະໄດ້ຮັບຊາບ, ແຂວງຜົ້ງສາລີ ເປັນແຂວງພູດອຍ ພ້ອມທັງເຫວເລິກພູສູງກວມ 90% ສະນັ້ນ, ຈິ່ງເຮັດໃຫ້ການກໍ່ສ້າງພື້ນຖານໂຄງລ່າງ, ການພັດທະນາເສດຖະກິດ-ສັງຄົມມີຄວາມຫຍຸ້ງຍາກ,ການດຶງດູດນັກລົງທຶນເຂົ້າມາລົງທຶນຍັງຈຳກັດ, ການລົງທຶນຍັງມີຄວາມສ່ຽງ, ເຮັດໃຫ້ຊິວິດການເປັນຢູ່ຂອງປະຊາຊົນພົບຄວາມຫຍຸ້ງຍາກ.\nຈາກນັ້ນ ທ່ານ ນາງ ອາເລັກຊັນດາ ຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ໄດ້ສະແດງຄວາມຂອບໃຈທີ່ໄດ້ຮັບການຕ້ອນຮັບຢ່າງອົບອຸ່ນ ແລະ ໄດ້ລາຍງານຈຸດປະສົງຂອງການມາຢ້ຽມຢາມ ແລະ ເຮັດວຽກໃນຄັ້ງນີ້ໃຫ້ທ່ານເຈົ້າແຂວງພ້ອມຄະນະໄດ້ຮັບຮູ້, ການມາເຮັດວຽກໃນຄັ້ງນີ້ກໍເພື່ອ ລົງເກັບກໍາຂໍ້ມູນ ກ່ຽວກັບການກໍ່ສ້າງພື້ນຖານໂຄງລ່າງພັດທະນາຊົນນະບົດຢູ່ແຂວງຜົ້ງສາລີເປັນຕົ້ນແມ່ນ ຂົງເຂດວຽກງານ ໂຍທາທິການ ແລະຂົນສົ່ງ, ວຽກງານສຶກສາທິການ ແລະ ກິລາ, ວຽກງານສາທາລະນາສຸກ, ວຽກງານກະສິກໍາ ເພື່ອນໍາສະເໜີໃຫ້ລັດຖະບານເຢຍລະມັນໃຫ້ທຶນຊ່ວຍເຫຼືອໃນການພັດທະນະພື້ນຖານໂຄງລ່າງເຂດຊົນນະບົດ ແລະ ເພື່ອແກ້ໄຂຄວາມທຸກຍາກຂອງແຂວງຜົ້ງສາລີໃຫ້ດີຂຶ້ນເທື່ອລະກ້າວ.\nພ້ອມນີ້ທ່ານ ນາງ ອາເລັກຊັນດາ ຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ຍັງເປັນປະທານຮ່ວມກັບ ທ່ານ ບຸນທະວີ ສໍສຸກັນ ກຳມະການພັກແຂວງ, ຫົວຫນ້າພະແນກໂຍທາທິການ ແລະ ຂົນສົ່ງແຂວງຜົ້ງສາລີ ຮ່ວມເປີດກອງປະຊຸມປຶກສາຫາລືລະຫວ່າງຊ່ຽວຊານໂຄງການ ພັດທະນາຊົນນະບົດ ( KfW) ສສ ເຢຍລະມັນ ກັບ ພະແນກການທີ່ກ່ຽວຂ້ອງໂດຍມີພະແນກໂຍທາທິການ ແລະຂົນສົ່ງ, ພະແນກສຶກສາທິການ ແລະ ກິລາ, ພະແນກສາທາສາທາລະນາສຸກ, ພະແນກກະສິກໍາ-ປ່າໄມ້ ເພື່ອກຽມຂໍ້ມູນສະເຫນີຂໍທຶນຈາກໂຄງການດັ່ງກ່າວ.\nໂອກາດນີ້ຄະນະຍັງໄດ້ລົງເບິ່ງຕະຫລາດ, ສຸກສາລາ ກຸ່ມບ້ານຕ້າງ, ສຳຫລວດເບິ່ງເສັ້ນທາງແຕ່ແຍກສຸກສາລາບ້ານຕ່າລິຊຸ ຫາ ບ້ານລາວແມ້ວ ແລະ ບ້ານຊຽວລີຊູ, ແຕ່ແຍກສຸກສາລາບ້ານຕ່າລິຊຸ ຫາ ບ້ານສີນຈ້າຍ ແລະ ຈົນຮອດເຂດບ້ານມາລີເທົາ ເມືອງຍອດອູ ແລະ ທາງທີມງານຍັງຈະໄດ້ເຄື່ອນໄຫວຢູ່ເມືອງຜົ້ງສາລີ ແລະ ເມືອງສຳພັນຕື່ມອີກ.\nເຊິ່ງການເຄື່ອນໄຫວເຮັດວຽກ ຂອງຄະນະໃນນີ້ຈະໃຊ້ເວລາ2ວັນຈິ່ງສໍາເລັດ.\nຂ່າວ: ສົມຄິດ ແກ້ວນວນລາ (ແຂວງຜົ້ງສາລີ)


ວັນອາທິດ ທີ 27 ມິຖຸນາ ຄ.ສ. 2021 | 13:00:00\n(VOVWORLD) - ໂດຍຕັ້ງຢູ່ເຂດໄຕງວຽນ, ແຂວງ ຢາລາຍ ປະຈຸບັນ ມີ 44 ຊົນເຜົ່າສ່ວນຫນ້ອຍດຳລົງຊີວິດຮ່ວມກັນ, ໃນນັ້ນ ມີ 43 ຊົນເຜົ່າສ່ວນຫນ້ອຍ ດ້ວຍພົນລະເມືອງປະມານ 700.000 ຄົນ, ກວມເອົາເກືອບເຄິ່ງຫນຶ່ງພົນລະເມືອງຂອງທົ່ວແຂວງ. ໃນຊຸມປີຜ່ານມາ, ຍ້ອນມີການປະກອບສ່ວນຂອງຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ, ແຂວງ ຢາລາຍ ສາມາດບັນລຸໄດ້ບັນດາຜົນງານເປັນຫນ້າຊື່ນຊົມໃນທຸກຂົງເຂດ.\nຕຳຫລວດ ລົງພົບປະກັບນາຍບ້ານ ຜູ້ມີອິດທິພົນຊື່ສຽງຢູ່ ໝູ່ບ້ານ ບແຣງ3ຕາແສງ ອີອາເດ ເມືອງ ອີອາ ກຣາຍ\nໄລ່ຮອດປະຈຸບັນ, ແຂວງ ຢາລາຍ ມີປະມານ 1000 ຄົນແມ່ນຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ, ໃນນັ້ນ ມີກວ່າ 770 ຄົນແມ່ນ ກຳມະການ ຄະນະກຳມະການແນວໂຮມປະເທດຊາດຫວຽດນາມ ທຸກຂັ້ນ ອາຍຸການ 2019 – 2024. ໄລຍະ 2018 – 2020, ຄະນະກຳມະການປະຊາຊົນ ແຂວງ ຢາລາຍ ໄດ້ມອບໃບຍ້ອງຍໍໃຫ້ກວ່າ 100 ບຸກຄົນ. ຄະນະກຳມະການແນວໂຮມປະເທດຊາດຫວຽດນາມ ແຂວງ ຢາລາຍ ໄດ້ມອບໃບຍ້ອງຍໍໃຫ້ແກ່ 100 ບຸກຄົນ ຊື່ງແມ່ນຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ.\nຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍແຂວງ ຢາລາຍ ເປັນແບບຢ່າງໃນການປະຕິບັດ ແລະ ໂຄສະນາ, ຂົນຂວາຍປະຊາຊົນຕອບສະຫນອງ, ເຂົ້າຮ່ວມບັນດາການຂົນຂວາຍ, ຂະບວນການແຂ່ງຂັນຮັກຊາດ. ທ່ານນາງ ຫງວຽນທິແທງລິກ, ຮອງປະທານ ຄະນະກຳມະການປະຊາຊົນ ແຂວງ ຢາລາຍ ຢືນຢັນວ່າ:\n“ປະຈຸບັນ ຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ, ພິເສດ ແມ່ນບົດບາດຂອງເຈົ້າກົກເຈົ້າເຫລົ່າ, ນາຍບ້ານໃນລະບົບການເມືອງ ຢູ່ ຂັ້ນຮາກຖານ ແມ່ນມີຄວາມສຳຄັນ ແລະ ປະກອບສ່ວນອັນໃຫຍ່ຫລວງເຂົ້າໃນການພັດທະນາເສດຖະກິດ, ປະຕິບັດບັນດາແຜນນະໂຍບາຍ, ນະໂຍບາຍຂອງແຂວງ ກໍ່ຄືການປົກປັກຮັກສາຄວາມເປັນລະບຽບຮຽບຮ້ອຍ, ຄວາມສະຫງົບ ແລະ ສະຖຽນລະພາບດ້ານການເມືອງ. ພວກຂ້າພະເຈົ້າຫນູນຊ່ວຍ, ສົ່ງເສີມການພັດທະນາບັນດາຮູບແບບນີ້ ແລະ ນັບມື້ນັບເສີມຂະຫຍາຍບົດບາດຂອງ ຜູ້ມີອິດທິພົນຊື່ສຽງໃນວົງຄະນາຍາດເພື່ອເຂົ້າຮ່ວມບໍ່ພຽງແຕ່ໃນການປ້ອງກັນຄວາມສະຫງົບ, ສະຖຽນລະພາບດ້ານການເມືອງເທົ່ານັ້ນ ຫາກໃນການພັດທະນາເສດຖະກິດ, ຮັບປະກັນຊີວິດສັງຄົມອີກດ້ວຍ.”\nຢູ່ບັນດາທ້ອງຖິ່ນ ຄື: ນະຄອນ ປໄລກູ (Pleiku) , ເທດສະບານ ອາຢູນປາ (Ayun Pa), ເທດສະບານ ອານເຄ ແລະ ບັນດາເມືອງ ອີອາ ກຣາຍ, ຈືປະຣົງ, ຟູທ້ຽນ, ກບາງ, ດັກເປີ.. ໄດ້ມີນັບຮ້ອຍໆຄອບຄົວຊາວກະສິກອນແມ່ນຊາວຊົນເຜົ່າສ່ວນຫນ້ອຍ ທຳການຜະລິດ, ດຳເນີນທຸລະກິດເກັ່ງ, ລາຍຮັບສະເລ່ຍແຕ່ລະປີບັນລຸນັບຮ້ອຍໆລ້ານດົ່ງ. ມີເຈົ້າກົກເຈົ້າເຫລົ່າ, ນາຍບ້ານ ແມ່ນບ່ອນອີງສຳຄັນຂອງອຳນາດການປົກຄອງທ້ອງຖິ່ນໃນການໂຄສະນາ, ຂົນຂວາຍຊາວຊົນເຜົ່າ ບືນຕົວຂຶ້ນພັດທະນາເສດຖະກິດ, ຫລຸດຜ່ອນຄວາມທຸກຍາກ. ເຈົ້າກົກເຈົ້າເຫລົ່າ Djơnh ອະດີດຫົວຫນ້າສະມາຄົມຊາວກະສິກອນ ບ້ານ ປເລີຍເມີນູ ຕາແສງ ຈືອາ ນະຄອນ ປໄລກູ ໃຫ້ຮູ້ວ່າ:\n“ກ່ອນນີ້ ຂ້າພະເຈົ້າເຂົ້າຮ່ວມສະມາຄົມຊາວກະສິກອນ ຕາແສງ ຈືອາ. ຂ້າພະເຈົ້າເຄີຍຝືກອົບຮົມໃຫ້ພໍ່ແມ່ປະຊາຊົນກ່ຽວກັບເຕັກນິກການປູກເຂົ້າ, ກາເຟ, ໝາກພິກໄທ. ລັດ ສ້າງເງື່ອນໄຂສະດວກ ຊ່ວຍພໍ່ແມ່ປະຊາຊົນພັດທະນາຊີວິດການເປັນຢູ່. ປະຈຸບັນ ບ້ານ ປະເລີຍເມີນູ ມີຊີວິດທີ່ດີຂຶ້ນແລ້ວ. ແຕ່ລະຄອບຄົວສ້າງລາຍຮັບໄດ້ 150 ລ້ານດົ່ງ/ປີ.”\nແຕ່ລະປີ ແນວໂຮມປະເທດຊາດ ທຸກຂັ້ນຂອງແຂວງ ຢາລາຍ ລ້ວນແຕ່ມີການພົບປະກັບເຈົ້າກົກເຈົ້າເຫລົ່າ ນາຍບ້ານ, ຜູ້ມີອິດທິພົນຊື່ສຽງໃນວົງຄະນາຍາດຊາວເຜົ່າສ່ວນຫນ້ອຍ ເພື່ອແຈ້ງຂ່າວກ່ຽວກັບສະພາບການເສດຖະກິດສັງຄົມຂອງທ້ອງຖິ່ນ ພ້ອມທັງ ຮັບຟັງຄຳເຫັນ, ຄວາມມຸ່ງມາດປາດຖະຫນາຂອງເຂົາເຈົ້າກ່ຽວກັບການພັດທະນາເສດຖະກິດສັງຄົມ, ກໍ່ສ້າງພື້ນຖານໂຄງລ່າງ, ການເຄື່ອນໄຫວການເຫລື້ອມໃສສາສະຫນາ.\nໃນວຽກງານຂະຫຍາຍພັກ, ອາຍຸການ 2015 – 2020, ຢູ່ແຂວງ ຢາລາຍ ມີກວ່າ 12.000 ຄົນໄດ້ຮັບເຂົ້າເປັນສະມາຊິກພັກ, ໃນນັ້ນ ມີສະມາຊິກພັກຫລາຍຄົນ ແມ່ນຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ\nຊຸມປີຜ່ານມາ, ຖັນແຖວ ຜູ້ມີອິດທິພົນຊື່ສຽງໃນວົງຄະນາຍາດຊົນເຜົ່າສ່ວນຫນ້ອຍ ແຂວງ ຢາລາຍ ໄດ້ເສີມຂະຫຍາຍບົດບາດ, ຜົນສະທ້ອນຂອງຕົນໃນວົງຄະນາຍາດ ກາຍເປັນຜູ້ສ້າງຄວາມສາມັກຄີ ແມ່ນຂົວຕໍ່ລະຫວ່າງ ພັກກັບປະຊາຊົນ. ນີ້ກໍ່ແມ່ນກຳລັງຫລັກແຫລ່ງເຂົ້າຮ່ວມຮັກສາ, ເສີມຂະຫຍາຍສີສັນວັດທະນະທຳບັນດາເຜົ່າສ່ວນຫນ້ອຍຢູ່ເຂດ ໄຕງວຽນ, ປະກອບສ່ວນຕັ້ງຫນ້າເຂົ້າໃນການພັດທະນາເສດຖະກິດສັງຄົມ ແຂວງ ຢາລາຍ.


ທີມງານ Apple ແລະ Microsoft ຂຶ້ນບັນທຶກໂຄສະນາ Christmas | ຂ້ອຍມາຈາກແມັກ\nMicrosoft ໄດ້ບັນທຶກການໂຄສະນາ Christmas ຂອງຕົນໂດຍການຊ່ວຍເຫຼືອຂອງ Apple ຢູ່ທີ່ Store on Fifth Avenue ໃນນິວຢອກ\nວັນຄຣິສມາດໃກ້ຈະມາເຖິງແລະມັນມີການໂຄສະນາ Christmas ແບບ ທຳ ມະດາຂອງທຸກໆປີ, ເຊິ່ງສະແດງໃຫ້ພວກເຮົາມີການຕົກແຕ່ງແລະ paraphernalia ປົກກະຕິຂອງວັນທີດັ່ງກ່າວ, ຢ່າງໃດກໍ່ຕາມ Microsoft ໄດ້ຄິດແບບດຽວກັນແຕ່ ໃຫ້ມັນມີວິທີການທີ່ແຕກຕ່າງກັນ ກັບການພິມເຜີຍແຜ່ການປະກາດຢາກຮູ້ຢາກເຫັນ ສຳ ລັບວັນຄຣິສມາດນີ້.\nເຖິງແມ່ນວ່າມັນເຄີຍຖືກຖືວ່າມີການແຂ່ງຂັນກັນໂດຍກົງລະຫວ່າງ Apple ແລະ Microsoft ສຳ ລັບ ມີສ່ວນແບ່ງຕະຫຼາດທີ່ໃຫຍ່ທີ່ສຸດ ໃນຂົງເຂດທີ່ແຕກຕ່າງກັນ, ມັນເບິ່ງຄືວ່າຮູບພາບທີ່ Redmond ຕ້ອງການສະແດງແມ່ນແຕກຕ່າງກັນທັງ ໝົດ, ໂດຍໃຫ້ກຽດຕໍ່ຂ່າວສານຂອງຄວາມສະຫງົບສຸກແລະຄວາມເປັນອ້າຍນ້ອງທີ່ມີຄວາມຕ້ອງການຢາກສະແດງອອກໃນຍຸກສະ ໄໝ ນີ້.\nhttps://www.youtube.com/watch?v=TMATD2qk564 Lo más gracioso de todo es que Microsoft y Apple tienen ປະຫວັດການໂຄສະນາຍາວນານ ກ່ຽວກັບລົດຊາດທີ່ ໜ້າ ຢ້ານກົວເບິ່ງຂ້າມຜະລິດຕະພັນຂອງສັດຕູ. ສະນັ້ນເມື່ອພວກເຮົາເຫັນໂຄສະນາຂອງ Microsoft ຢູ່ຕໍ່ ໜ້າ Apple Store, ແນວຄິດ ທຳ ອິດທີ່ເຂົ້າມາໃນໃຈແມ່ນ "ອີກຄັ້ງ ໜຶ່ງ ທີ່ພວກເຂົາມີສ່ວນຮ່ວມໃນການປຽບທຽບທີ່ບໍ່ມີຄວາມ ໝາຍ ອື່ນ", ບໍ່ມີຫຍັງເພີ່ມເຕີມຈາກຄວາມຈິງ.\nໃນໂຄສະນາ, ຖ່າຍ ທຳ ຕາມທີ່ໄດ້ກ່າວໃນຖະ ໜົນ ທີ XNUMX, ພະນັກງານ Microsoft Store ພວກເຂົາອອກເດີນທາງໄປຕາມຮ້ານຂາຍເຄື່ອງທີ່ມີຊື່ສຽງຂອງ Apple Store ກັບທາງເຂົ້າເປັນຮູບຫລຸມແກ້ວເປັນສອງສາມຖະ ໜົນ. ແຕ່ພະນັກງານຂອງ Microsoft ໄດ້ມາຢູ່ໃນຄວາມສະຫງົບ, ປະຕິບັດເພງທີ່ມີຊື່ວ່າ "ຂໍໃຫ້ມີຄວາມສະຫງົບສຸກຢູ່ເທິງໂລກ" ພ້ອມດ້ວຍສຽງຮ້ອງຂອງເດັກນ້ອຍທີ່ຍ່າງຜ່ານໄປເລື້ອຍໆໃນຂະນະທີ່ພະນັກງານຂອງ Apple ເບິ່ງເຫດການ.\nເມື່ອ ສຳ ເລັດການເຮັດວຽກ, ພະນັກງານຂອງ Apple ທັນທີ ຕົບມືໃຫ້ການສະແດງຂອງ ກຳ ມະກອນ ຈາກ Microsoft ໃຫ້ພວກເຂົາກອດ. ມັນແມ່ນການໂຄສະນາທີ່ຄວນເບິ່ງ, ທ່ານສາມາດເບິ່ງລິ້ງທີ່ຝັງຢູ່ໃນ YouTube ທີ່ຂ້ອຍໄດ້ວາງໄວ້ຂ້າງເທິງ.\nເສັ້ນທາງເຕັມໄປຫາບົດຄວາມ: ຂ້ອຍມາຈາກແມັກ » ຈາກຫນາກແອບເປີ » ກ່ຽວກັບພວກເຮົາ » Microsoft ໄດ້ບັນທຶກການໂຄສະນາ Christmas ຂອງຕົນໂດຍການຊ່ວຍເຫຼືອຂອງ Apple ຢູ່ທີ່ Store on Fifth Avenue ໃນນິວຢອກ\nVoice Notes Pro, ບໍ່ເສຍຄ່າ ສຳ ລັບເວລາ ຈຳ ກັດ\nTeamViewer 11 ສາມາດໃຊ້ໄດ້ກັບ Mac ແລ້ວ


ໃນຕອນເຊົ້າຂອງວັນທີ 27 ຕຸລາ 2021 ກົມສິ່ງແວດລ້ອມ, ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ໄດ້ສົມທົບກັບ ອົງການປົກຄອງແຂວງ ສະຫວັນນະເຂດ ແລະ ແຂວງ ສາລະວັນ ໄດ້ຈັດກອງປະຊຸມເປີດກວ້າງ ຜ່ານລະບົບທາງໄກ ເພື່ອປຶກສາຫາລື ກ່ຽວກັບ ບົດປະເມີນຜົນກະທົບຕໍ່ກັບສິ່ງແວດລ້ອມແບບລະອຽດ ແລະ ແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມ ຂອງໂຄງການເຂື່ອນໄຟຟ້າເຊລະນອງ3ທີ່ຫ້ອງປະຊຸມຊັ້ນ2ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ (ກຊສ). ໂດຍເປັນປະທານຮ່ວມ ຂອງ ທ່ານ ພູວົງ ຫຼວງໄຊຊະນະ, ຮອງລັດຖະມົນຕີ ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ທ່ານ ພູທົງ ຄຳມະນາວົງ, ຮອງເຈົ້າແຂວງ ແຂວງ ສາລະວັນ (ຜູ້ຊີ້ນຳວຽກງານເສດຖະກິດ) ແລະ ທ່ານ ນາງ ຫຼິງທອງ ແສງຕາວັນ, ຮອງເຈົ້າແຂວງ ແຂວງສະຫວັນນະເຂດ, ມີຜູ້ຕາງໜ້າຈາກບັນດາກົມກ່ຽວຂ້ອງຂອງ ກຊສ, ຂະແໜງການທີ່ກ່ຽວຂ້ອງຂັ້ນສູນກາງ, ຂັ້ນແຂວງ ແລະ ຂັ້ນເມືອງ ຈາກແຂວງສະຫວັນນະເຂດ ແລະ ແຂວງສາລະວັນ ພ້ອມດ້ວຍ ບໍລິສັດສີເມືອງກຸບຈຳກັດຜູ້ດຽວ ເຊິ່ງເປັນເຈົ້າຂອງໂຄງການ ແລະ ບໍລິສັດທີ່ປຶກສາວິສະວະກຳສິ່ງແວດລ້ອມລາວ ເຂົ້າຮ່ວມກອງປະຊຸມດັ່ງກ່າວ, ຈຳນວນທັງໝົດ 58 ທ່ານ.\nຈຸດປະສົງຂອງກອງປະຊຸມຄັ້ງນີ້ ແມ່ນເພື່ອເປີດກ້ວາງໃນການປຶກສາຫາລື ແລະ ປະກອບຄໍາເຫັນໃສ່ເນື້ອໃນຂອງບົດປະເມີນຜົນກະທົບຕໍ່ສິ່ງແວດລ້ອມແບບລະອຽດ ແລະ ແຜນຄຸ້ມຄອງ ແລະ ຕິດຕາມກວດກາສິ່ງແວດລ້ອມ ຂອງໂຄງການດັ່ງກ່າວ ໃຫ້ມີຄວາມເປັນເອກະພາບ ແລະ ມີເນື້ອໃນຄົບຖ້ວນ ກ່ອນການພິຈາລະນາຮັບຮອງ. ກອງປະຊຸມໄດ້ຍົກໃຫ້ເຫັນເຖິງບາງບັນຫາທີ່ເຈົ້າຂອງໂຄງການຈະຕ້ອງໄດ້ປັບປຸງຄືນໃຫມ່ ເປັນຕົ້ນແມ່ນ ໃຫ້ມີແຜນການປະກອບສ່ວນໃນການພັດທະນາພື້ນຖານໂຄງລ່າງຂອງບ້ານທີ່ຢູ່ໃນເຂດໂຄງການ, ແຜນການຍົກຍ້າຍຈັດສັນຍົກຍ້າຍປະຊາຊົນທີ່ໄດ້ຮັບຜົນກະທົບຈາກໂຄງການ ຕ້ອງໄດ້ເອົາໃຈໃສ່ໃນການຮັບປະກັນເຮັດໃຫ້ຊີວິດການເປັນຢູ່ຂອງປະຊາຊົນມີຊີວິດການເປັນຢູ່ດີຂຶ້ນກ່ວາເກົ່າ. ໃນນັ້ນ, ກອງປະຊຸມໄດ້ສະເໜີໃຫ້ທາງໂຄງການມີແຜນ ແລະ ມາດຕະການຮັບມືເຫດການສຸກເສີນ, ແຜນການບໍລິຫານຈັດການນໍ້າຂອງເຂື່ອນໃຫ້ລະອຽດ ແລະ ຄວນມີການກໍານົດສະຖານີວັດແທກນໍ້າ ເພື່ອຕິດຕາມປະລິມານນໍ້າຂຶ້ນລົງໃນເຂດທີ່ໄດ້ຮັບຜົນກະທົບຈາກໂຄງການ.\nໃນຕອນທ້າຍຂອງກອງປະຊຸມ, ທ່ານ ພູວົງ ຫຼວງໄຊຊະນະ, ຮອງລັດຖະມົນຕີ ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ໄດ້ໃຫ້ຄຳເຫັນຕໍ່ກອງປະຊຸມຄັ້ງນີ້ວ່າ: ທາງໂຄງການຍັງຈະຕ້ອງໄດ້ປັບປຸງຫຼາຍບັນຫາໃນບົດປະເມີນຜົນກະທົບ ແລະ ແຜນຄຸ້ມຄອງສິ່ງແວດລ້ອມ ດ່ັງກ່າວ ໂດຍສະເພາະແມ່ນ ຜົນກະທົບທາງດ້ານຊັບພະຍາກອນທຳມະຊາດ, ຊັບພະຍາກອນນໍ້າ ກໍ່ຄື ລະບົບນິເວດ ຍັງມີຫຼາຍອັນຕ້ອງເອົາໃຈໃສ່ປັບປຸງຕາມການສະເໜີຂອງບັນດານັກວິຊາການ ອັນພິເສດສຳຄັນກໍ່ແມ່ນ ຄຳຄິດຄຳເຫັນຈາກສອງແຂວງ ເຊິ່ງແມ່ນເລື່ອງຜົນກະທົບຕໍ່ສິ່ງແວດລ້ອມທາງສັງຄົມ ທີ່ຈະຕ້ອງມີການຍົກຍ້າຍຈັດສັນຂອງປະຊາຊົນ ອັນນີ້ເປັນໝາກຫົວໃຈສຳຄັນຂອງການປະເມີນຜົນກະທົບຂອງໂຄງການພັດທະນາໃດໜຶ່ງ ຖ້າຫາກມີການຍົກຍ້າຍ ຕ້ອງໄດ້ເອົາໃຈໃສ່ໃນການຮັບປະກັນເຮັດໃຫ້ຊີວິດການເປັນຢູ່ຂອງປະຊາຊົນມີຊີວິດການເປັນຢູ່ດີຂຶ້ນກ່ວາເກົ່າ ພິເສດໄປກວ່ານັ້ນ ສອງເມືອງທີ່ຖືກຜົນກະທົບຂອງໂຄງການ ແມ່ນຍັງມີຄວາມທຸກຍາກ ຈຶ່ງຈໍາເປັນຕ້ອງມີ ແຜນພັດທະນາພື້ນຖານໂຄງລ່າງ. ນອກຈາກນັ້ນ, ທ່ານຮອງລັດຖະມົນຕີ ຍັງໄດ້ເນັ້ນຫນັກໃຫ້ເຈົ້າຂອງໂຄງການ ກວດຄືນຂໍ້ມູນທັງໝົດນັບທັງຕົວເລກຂອງປະຊາຊົນ, ບ້ານເຮືອນ ທີ່ຖືກຜົນກະທົບ ແລະ ເນື້ອທີດິນທີ່ໄດ້ຮັບຜົນກະທົບຈາກໂຄງການ ເພື່ອໃຫ້ຖືກຕ້ອງ ແລະ ສອດຄ່ອງກັບສະພາບປະຈຸບັນ ທີ່ບາງອັນອາດມີການປ່ຽນແປງແລ້ວໃນສອງສາມປີຜ່ານມາ ອັນທີ່ສຳຄັນແມ່ນເຂດພື້ນທີ່ການຍົກຍ້າຍຈັດສັນ ໃຫ້ໄດ້ຮັບການຢັ້ງຢືນຈາກອຳນາດການປົກຄອງ ແລະ ຂະແໜງການທີ່ກ່ຽວຂ້ອງ ສະນັ້ນ ຈຶ່ງຂໍໃຫ້ທາງເຈົ້າຂອງໂຄງການ ກວດກາ ແລະ ຢັ້ງຢືນຄືນ. ສ່ວນຄໍາເຫັນທີ່ຊັດເຈນຄື ຫົວໜ້າກົມສິ່ງແວດລ້ອມ ໄດ້ສັງລວມຄືນໃນກອງປະຊຸມຄັ້ງນີ້ ໝາຍຄວາມວ່າ ໃຫ້ທາງໂຄງການກວດຄືນຫມົດ ເພາະມາຮອດປະຈຸບັນ ມີການປ່ຽນແປງໄປຫຼາຍ ແລະ ໜ້າວຽກສໍາຄັນອີກອັນໜຶ່ງທີ່ຕ້ອງໄດ້ຮີບຮ້ອນປະຕິບັດແມ່ນ ການແຕ່ງຕັ້ງຄະນະກຳມະການທົດແທນຄ່າເສຍຫາຍ ແລະ ຈັດສັນຍົກຍ້າຍປະຊາຊົນ ຂັ້ນແຂວງ ຮັບຜິດຊອບໃນການຈັດຕັ້ງປະຕິບັດວຽກ ຮ່ວມກັບ ເຈົ້າຂອງໂຄງການດັ່ງກ່າວ ໃຫ້ວຽກງານຂອງໂຄງການສາມາດດໍາເນີນຕາມແຜນ, ມີຄວາມຊັດເຈນ ແລະ ຖືກຕ້ອງຕາມສະພາບຄວາມເປັນຈິງ ຍ້ອນໄດ້ຮັບການມີສ່ວນຮ່ວມຈາກພາກສ່ວນທີ່ກ່ຽວຂ້ອງ.\nກອງປະຊຸມໄດ້ສິ້້ນສຸດໃນວັນດຽວກັນ ແລະ ໄດ້ຮັບຜົນສໍາເລັດຕາມຄາດໝາຍ.


Haswell ແມ່ນກັບມາ: Intel ປ່ຽນແປງການຕັດສິນໃຈຢຸດ CPU CPU Pentium 22nm 22nm - TECH NEWS - ການແຂ່ງຂັນ ສຳ ລັບອິນເຕີເນັດ\nHaswell ແມ່ນກັບຄືນໄປບ່ອນ: Intel ປ່ຽນແປງການຕັດສິນໃຈຂອງຕົນທີ່ຈະຢຸດ CPU CPU Pentium 22nm\nThe Pentium G3420 ແມ່ນກັບມາແລ້ວ, ເດັກນ້ອຍ!\nພາບໃຫຍ່: ບໍລິສັດຜະລິດຊິບຊິບທີ່ໃຫຍ່ທີ່ສຸດໃນໂລກຍັງບໍ່ໃຫຍ່ພໍ ... ບັນຫາການສະ ໜອງ 14nm ໄດ້ກະທົບໃສ່ Intel ເປັນເວລາເກືອບສອງປີແລ້ວນັບຕັ້ງແຕ່ມັນໄດ້ເລີ່ມຕົ້ນການປ່ຽນໄປສູ່ລະບົບ 10nm ທີ່ກ້າວ ໜ້າ ເຊິ່ງບໍ່ມີປະສິດທິພາບພໍທີ່ຈະຕອບສະ ໜອງ ຄວາມຕ້ອງການຂອງຕະຫຼາດ. ປັນຫາຂອງ Intel ເຖິງວ່າຈະມີ ຄຳ ແກ້ຕົວແລະ“ ວິທີແກ້ໄຂ” ນັບບໍ່ຖ້ວນ ໃຈຮ້າຍ ຂາຍຜູ້ຜະລິດຄອມພີວເຕີ້ແລະຄອມພິວເຕີແລັບທັອບທີ່ບັງຄັບໃຫ້ Dell ແລະຄົນອື່ນໆເບິ່ງໄປທີ່ AMD. ໃນທາງກັບກັນ, Intel, ມີການກ່າວວ່າ ລາວໄດ້ເອື້ອມອອກໄປຫາ Samsung ແລະ TSMC ເພື່ອຂໍຄວາມຊ່ວຍເຫລືອແລະຈະຮັກສາຊິບເກົ່າຂອງລາວເຊັ່ນກັນ.\nIntel ໄດ້ຍົກເລີກການແຈ້ງເຕືອນການສິ້ນສຸດຂອງຊີວິດ ສຳ ລັບ Pentium G3420 ຢ່າງເປັນທາງການ, ຊິບ 22nm Haswell ທີ່ຖືກປ່ອຍອອກມາໃນປີ 2013. ແກນຫຼັກສອງລຸ້ນເກົ່າ "ຈະສືບຕໍ່ສັ່ງຊື້ໄດ້ຕາມປົກກະຕິ." ໃນຂະນະທີ່ G3420 ແມ່ນຊິບດຽວທີ່ພວກເຮົາສາມາດຢືນຢັນວ່າມັນຫາຍໄປແລະກັບມາ ໃໝ່, ພວກເຮົາໄດ້ຕິດຕໍ່ຫາ Intel ເພື່ອສອບຖາມກ່ຽວກັບອ້າຍນ້ອງ Haswell ອື່ນໆ. ປະຈຸບັນພວກມັນສ່ວນໃຫຍ່ແມ່ນຖືກຈັດເຂົ້າຢູ່ໃນເວັບໄຊທ໌ຂອງ Intel.\nໃນແຈ້ງການການປ່ຽນແປງຜະລິດຕະພັນຂອງຕົນ, Intel ໄດ້ຂຽນເຫດຜົນຂອງການກັບມາຊ່ວຍ ໃໝ່ ຂອງ G3420 ວ່າເປັນ "ການຕັດສິນໃຈສ້າງແຜນ ໃໝ່" ທີ່ໄດ້ຮັບປະກັນເກືອບທັງ ໝົດ ທີ່ Intel ກ່າວເຖິງການຂາດ 14nm, ເນື່ອງຈາກສະພາບການ, ເຖິງວ່າຈະບໍ່ແນ່ນອນ. ເພື່ອເຮັດການຄາດເດົາບາງຢ່າງ, ການຂາດສະມາຊິກໃນເບື້ອງຕົ້ນອາດຈະເປັນຜົນມາຈາກນະໂຍບາຍມາດຕະຖານກ່ອນທີ່ຈະຮູ້ວ່າຜູ້ໃດຜູ້ ໜຶ່ງ ຍັງຕ້ອງການມັນຢູ່.\nເມື່ອ G3420 ຖືກປ່ອຍອອກມາເມື່ອ6ປີກ່ອນ, ມີສອງຫຼັກ, ກະທູ້ສອງເສັ້ນແລະໂມງ 3.2 GHz, ມັນບໍ່ກ່ຽວຂ້ອງກັນເລັກນ້ອຍ, ພວກເຮົາຄິດວ່າມັນເຖິງເວລາແລ້ວທີ່ Intel ທີ່ຈະໄດ້ມາສະຖາປັດຕະຍະ ກຳ ແລະໂນນໃຫມ່ (ha!). ປະຈຸບັນ, ໂປເຊດເຊີເບິ່ງຄືວ່າຫນ້າຢ້ານຫລາຍ, ສະຫນັບສະຫນູນ DDR3-1600 ເປັນຄວາມຊົງຈໍາທີ່ໄວທີ່ສຸດ. ບາງທີ OEMs ຍັງໃຊ້ມັນ, ຫວັງວ່າຜູ້ບໍລິໂພກສ່ວນໃຫຍ່ຈະຮູ້ວ່າ Pentiums ແລະ Ryzen APUs ໃໝ່ ມີຄຸນຄ່າດີກວ່າເກົ່າຫຼາຍ.\nບໍລິສັດ Apple ຟ້ອງຜູ້ອອກແບບຊິບເຊັດໃນອະດີດ ສຳ ລັບການລະເມີດສັນຍາທີ່ເຮັດວຽກກ່ຽວກັບການເລີ່ມຕົ້ນຊິບ Nuvia\n14 ການທົບທວນຄືນ 372 ໂຕ້ຕອບ\nCisco ຜະລິດຊິລິໂຄນທີ່ ກຳ ນົດເອງເພື່ອ ນຳ ໃຊ້ພະລັງງານ "ອິນເຕີເນັດເພື່ອອະນາຄົດ"\nrazer black widow ການທົບທວນຄືນ\ntoshiba ດາວທຽມ c55d ຄ


ທ່ານຮອງລັດຖະມົນຕີ ກະຊວງກະສິກຳ ແລະ ປ່າໄມ້ ລົງຕິດຕາມວຽກງານກອງທຶນ ຢູ່2ເມືອງຂອງແຂວງຫົວພັນ. | ພະແນກກະສິກຳ ແລະ ປ່າໄມ້ ແຂວງຫົວພັນ (ກ ປ ຂ ຫພ)\nຟັງວິທະຍຸຍ້ອນຫຼັງອອກວັນທີ11/11/2018 ຈາກວິທະຍຸກະຈາຍສຽງແຂວງຫົວພັນ. »\n« ພະແນກກະສິກຳແລະປ່າໄມ້ແຂວງຫົວພັນ ຈັດພິທີສະເຫຼີມສະຫຼອງ5ວັນກະສິກຳແຫ່ງຊາດ\nທ່ານຮອງລັດຖະມົນຕີ ກະຊວງກະສິກຳ ແລະ ປ່າໄມ້ ລົງຕິດຕາມວຽກງານກອງທຶນ ຢູ່2ເມືອງຂອງແຂວງຫົວພັນ.\nໃນວັນນທີ 11 – 13 ພະຈິກ 2018 ທ່ານ ປອ. ພວງປາຣີສັກ ປຣະວົງວຽງຄໍາ ຮອງລັດຖະມົນຕີກະຊວງກະສິກໍາ ແລະ ປ່າໄມ້ ໄດ້ລົງຊຸກຍູ້ ແລະ ຕິດຕາມວຽກງານກອງທຶນພັດທະນາຊີວິດການເປັນຢູ່ ແລະ ເຊື່ອມສານໂພສະນາການ ຢູ່ ບ້ານ ບວມຝາດ ເມືອງ ຊ່ອນ ແລະ ບ້ານຢອດອາດ,ບ້ານເຕົ່າຫີນ ,ບ້ານນົກແອ່ນ ແລະບ້ານລານຊຽງ ເມືອງຫົວເມືອງ ແຂວງຫົວພັນ ເປັນກຽດ ເຂົ້າຮ່ວມມີ ທ່ານ ເພີດ ມາປັນຍາ ກໍາມະການປະຈຳພັກແຂວງ ຫົວໜ້າຄະນະໂຄສະນາອົບຮົມແຂວງ ຫົວພັນ, ການນຳທັງ3ເມືອງໆຮ້ຽມ ເມືອງຊ່ອນ ແລະ ເມືອງຫົວເມືອງ ທ່ານບຸນຄຳ ສີດາວົງ ຫົວໜ້າພະແນກກະສິກຳ ແລະ ປ່າໄມ້ແຂວງ ມີຜູ້ອຳນວຍການພ້ອມທີມງານຈາກ ກອງທຶນຫຼຸດຜ່ອນຄວາມທຸກຍາກຂັ້ນສູນກາງ, ຂັ້ນແຂວງ ແລະ ເມືອງ ພ້ອມດ້ວຍພໍ່-ແມ່ປະຊາຊົນ ພາຍໃນບ້ານເຂົ້າຮ່ວມຢ່າງພ້ອມພຽງ.\nຈຸດປະສົງການລົງຢ້ຽມຢາມຄັ້ງນີ້ເພື່ອເປັນການສະໜັບສະໜູນ ແລະ ຜັນຂະຫຍາຍການຈັດຕັ້ງ ປະຕິບັດແຜນພັດທະນາ ເສດະກິດ – ສັງຄົມ ແລະ ແຜນລຶບລ້າງຄວາມທຸກຍາກຂອງແຂວງ, ສ້າງຄວາມເຂັ້ມແຂງໃຫ້ແກ່ ບັນດາການຈັດຕັ້ງຂອງ ຊຸມຊົນ ໃນການພັດທະນາ ແລະ ແກ້ໄຂຊີວິດການເປັນຢູ່ຂອງປະຊາຊົນດ້ວຍຮູບແບບມີສ່ວນຮ່ວມ ແລະ ຂັບເຄື່ອນໂດຍຊຸມຊົນ, ຊ່ວຍພັດທະນາດ້ານຟື້ນຖານໂຄງລ່າງ ການປັບປຸງຊີວິດການເປັນຢູ່ທີ່ມີໂພສະນາການແນໃສ່ ເຮັດໃຫ້ການຊ່ວຍເຫຼືອຖືກຮອງຮັບ ແລະ ຕັດສິນໃຈດ້ວຍຊຸມຊົນ.\nກອງປະຊຸມ ທ່ານ ປາຊົງ ຫວ່າງ ປະທານກອງທຶນ ບ້ານບວມຟາດ ເມືອງຊ່ອນ ໄດ້ລາຍງານໃຫ້ຮູ້ວ່າ: ກອງທຶນດັ່ງກ່າວໄດ້ສ້າງຕັ້ງຂຶ້ນ ມາແຕ່ປີ 2010 ເບື້ອງຕົ້ນມີ ສະມາຊິກ 41 ຄອບຄົວ. ປັດຈຸບັນ ພາຍໃນບ້ານ ມີງົວ 562ໂຕ, ຄວາຍ 32 ໂຕ, ໝູ 255 ໂຕ, ແບ້ 11 ໂຕ ມີສັດປີກ 1 ພັນກວ່າໂຕ ແລະ ມີໜອງປາອີກ 12 ໜອງ. ໃນນີ້ກຸ່ມລ້ຽງສັດໃຫຍ່ມີ 32 ບັນຊີ, ມີຍອດສິນເຊື່ອ 184 ລ້ານກວ່າກີບ, ມີສະມາຊິກຝາກເງິນທັງໝົດ 32 ຄົນ, ມີສະມາຊິກທີ່ກູ້ຢືມເງິນ 23 ຄົນ, ມີຍອດເຫຼືອ 32 ລ້ານກວ່າກີບ. ປະທານກອງທຶນໃຫ້ຮູ້ຕື່ມອີກວ່າ ພາຍຫຼັງກອງທຶນດັ່ງກ່າວໄດ້ເຂົ້າມາຈັດຕັ້ງປະຕິບັດພາຍໃນບ້ານ ໄດ້ເຮັດໃຫ້ຊີວິດການເປັນຢູ່ມີການປ່ຽນແປງດີຂື້ນ, ມີຄອບຄົວທີ່ຫຼຸດພົ້ນອອກຈາກຄອບຄົວທຸກຍາກ 26 ຄອບຄົວ, ເຮັດໃຫ້ປະຊາຊົນຮູ້ຈັກການຝາກ-ການກູ້ຢືມ ເພີ່ມອີກ 43 ຄອບຄົວ. ນອກນັ້ນ ບ້ານຍັງໄດ້ຮັບເງິນຈາກກອງທຶນ6ລ້ານກວ່າກີບ ມີງົວ-ຄວາຍ ເພີ່ມຂຶ້ນ 437 ໂຕ,ແລະ ວັນທີ 12 – 13 ພະຈິກ ທີມງານໄດ້ເດີນທາງ ເບິ່ງບາງກິດຈະກໍາເປັນຕົ້ນ ການຈັດຕັ້ງປະຕິບັດໂຄງການກະສິກຳເພື່ອໂພສະນາການ,ໂຄງການລ້ຽງສັດເປັນສິນຄ້າ,ກິດຈະກຳ ທລຍ, ກິດຈະກຳປັບປຸງຊີວິດການເປັນຢູ່ເຊື່ອມສານໂພສະນາການຢູ່ເມືອງຫົວເມືອງ.\nໃນໂອກາດທ່ານລົງມາຢ້ຽມຢາມຄັ້ງນີ້ ທ່ານ ຮອງລັດຖະມົນຕີ ໄດ້ສະແດງຄວາມຍ້ອງຍໍຊົມເຊີຍ ຕໍ່ການນໍາຂອງແຂວງ, ເມືອງ ແລະ ປະຊາຊົນພາຍໃນບ້ານ ທີ່ໄດ້ເອົາໃຈໃສ່ເຮັດໃຫ້ກອງທຶນດັ່ງກ່າວມີບາດກ້າວຂະຫຍາຍຕົວ ແລະ ຍັງໄດ້ສະເໜີໃຫ້ ພະແນກກະສິກຳ ແລະ ປ່າໄມ້ ແຂວງ ກໍຄືຫ້ອງການກະສິກຳ-ປ່າໄມ້ເມືອງ ເອົາໃຈໃສ່ຕື່ມໃນການຊ່ວຍເຫຼືອ ດ້ານເຕັກນິກການປູກຝັງ -ລ້ຽງສັດ ປູກພືດຜັກຫຼາຍຊະນິດ ເພື່ອບໍລິໂພກໃນຄົວເຮືອນໃຫ້ທຸກຄົນໄດຮັບສານອາຫານທີ່ມີໂພສະນາການພຽງພໍ ແລະ ມີສຸຂະພາບທີ່ແຂງແຮງ, ລວມທັງເຕັກນິກການລ້ຽງສັດ, ການເບິ່ງແຍງສຸຂະພາບສັດ ການໝັກຫຍ້າໄວ້ ໃນຢາມຂາດແຄນ ເພື່ອໃຫ້ສັດລ້ຽງຂອງປະຊາຊົນ ມີສຸຂະພາບແຂງແຮງ ແລະ ມີອາຫານກິນພຽງພໍກຸ້ມກິນຕະຫຼອດປີ. ໂອກາດດຽວກັນນີ້ ທ່ານຍັງໄດ້ມອບອຸປະກອນການຮຽນ – ການສອນ ຈໍານວນໜຶ່ງເພື່ອປະກອບສ່ວນຊ່ວຍເຫຼືອໂຮງຮຽນພາຍໃນ5ບ້ານຂອງ2ເມືອງ ນໍາອີກ.\nນາງ ນິນ ແສງອໍາພອນ


ຈະເລັ່ງແກ້ໄຂດ່ວນ! ສປປ ລາວ ຍັງມີຄອບຄົວທຸກຍາກ 62 ພັນ ກວ່າຄອບຄົວ ເທົ່າກັບ 5,16% ຂອງຄອບຄົວທັງໝົດ. | Pated Lao\nຈະເລັ່ງແກ້ໄຂດ່ວນ! ສປປ ລາວ ຍັງມີຄອບຄົວທຸກຍາກ 62 ພັນ ກວ່າຄອບຄົວ ເທົ່າກັບ 5,16% ຂອງຄອບຄົວທັງໝົດ.\nໃນໂອກາດ ທ່ານ ພັນຄໍາ ວິພາວັນ ນາຍົກລັດຖະມົນຕີ ແຫ່ງ ສປປ ລາວ ໄດ້ລາຍງານ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ5ປີ ຄັ້ງທີ VIII ຕໍ່ກອງປະຊຸມສະພາແຫ່ງຊາດຊຸດທີ IX ເມື່ອວັນທີ 22 ມີນາ 2021. ທ່ານໄດ້ເວົ້າເຖິງຜົນສໍາເລັດຂອງການຈັດຕັ້ງປະຕິບັດວຽກງານສັງຄົມ.\nທ່ານນາຍົກກ່າວວ່າ: ລັດຖະບານໄດ້ສືບຕໍ່ເອົາໃຈໃສ່ພັດທະນາຂົງເຂດສັງຄົມ ໄປຄຽງຄູ່ກັບການພັດທະນາເສດຖະກິດຢ່າງຕັ້ງໜ້າ ເຊິ່ງມີຄວາມຄືບໜ້າຫຼາຍດ້ານພໍສົມຄວນ ເປັນຕົ້ນຄື:\nວຽກງານພັດທະຊົນນະບົດ ແລະແກ້ໄຂຄວາມທຸກຍາກ ເຊັ່ນໃນປີ 2019 ຄອບຄົວທຸກຍາກຍັງເຫຼືອ 62.384 ຄອບຄົວ ເທົ່າກັບ 5,16% ຂອງຄອບຄົວທັງໝົດ, ເຮັດໃຫ້ອັດຕາຄວາມທຸກຍາກຍັງເຫຼືອ 18,3% ຂອງປະຊາກອນທັງໝົດ, ພ້ອມນັ້ນ ຍັງສາມາດເກັບລະເບີດບໍ່ທັນແຕກອອກຈາກພື້ນທີ່ໄດ້ເກືອບ 18.000 ເຮັກຕາ (ລື່ນແຜນການຂອງມະຕິສະພາ), ຊ່ວຍເຫຼືອຜູ້ເຄາະຮ້າຍຈາກລະເບີດບໍ່ທັນແຕກໄດ້ເກືອບ 1.600 ຄົນ (ລື່ນແຜນສະພາ).\nດ້ານການສຶກສາ-ກີລາ: ສາມາດບັນລຸໄດ້ຕາມ3ຄາດໝາຍ ຄື: ອັດຕາການເຂົ້າຮຽນຂອງເດັກ5ປີ ໃນການສຶກສາກ່ອນໄວຮຽນ ບັນລຸ 82,7%, ອັດຕາການເຂົ້າຮຽນສຸດທິຂອງຊັ້ນປະຖົມບັນລຸໄດ້ 99%, ມວນຊົນທຸກເພດທຸກໄວໄດ້ເຂົ້າຮ່ວມການຫຼິ້ນກີລາ-ກາຍະກໍາ ບັນລຸໄດ້ 30% ຂອງພົນລະເມືອງທັງໝົດ, ເຊິ່ງ3ຄາດໝາຍນີ້ ປະຕິບັດໄດ້ ລື່ນແຜນຂອງສະພາ.\nດ້ານສາທາລະນະສຸກ: ສາມາດບັນລຸ5ຄາດໝາຍທີ່ວາງໄວ້ ແລະລື່ນແຜນການຂອງສະພາຄື: ອັດຕາສ່ວນການຕາຍເດັກລຸ່ມ 1 ປີຫຼຸດລົງຍັງເຫຼືອ 30/1.000, ອັດຕາການຕາຍຂອງເດັກລຸ່ມ5ປີຍັງເຫຼືອ 40/1.000, ອັດຕາການຕາຍຂອງແມ່ຍັງເຫຼືອ 160/100.000 ຄົນ, ອັດຕາການຊົມໃຊ້ວິດຖ່າຍຄອບຄົວບັນລຸໄດ້ 79,6% ແລະການປົກຄຸມປະກັນສຸຂະພາບບັນລຸໄດ້ 94%.\nດ້ານຖະແຫຼງຂ່າວວັດທະນະທໍາ ແລະທ່ອງທ່ຽວ: ໄດ້ຫັນປ່ຽນຈາກລະບົບອະນະລ໋ອກໄປສູ່ລະບົບດີຈີຕອນ, ໄດ້ຂະຫຍາຍຕາໜ່າງໂທລະໂຄ່ງໄປສູ່ບ້ານໄດ້ທັງໝົດ 5.840 ບ້ານ ກວມເອົາ 69,16% ຂອງບ້ານທັງໝົດ, ມາຮອດປັດຈຸບັນມີຄອບຄົວວັດທະນາທໍາທັງໝົດ 9,7 ແສນກວ່າຄອບຄົວ ກວມເອົາ 76,97% ຂອງຄອບຄົວທົ່ວປະເທດ.\nການທ່ອງທ່ຽວ ສາມາດດຶງດູດນັກທ່ອງທ່ຽວເຂົ້າປະເທດລາວ ສະເລ່ຍ 2,64 ລ້ານເທື່ອຄົນຕໍ່ປີ ແລະສ້າງລາຍຮັບຈາກການທ່ອງທ່ຽວໄດ້ 673 ລ້ານໂດລາ. ອັນພົ້ນເດັ່ນແມ່ນການເປີດປີທ່ອງທ່ຽວລາວປີ 2018 ແລະເປີດປີທ່ອງທ່ຽວລາວ-ຈີນ 2019 ແລະອື່ນໆ.\nນອກຈາກນີ້, ດ້ານອື່ນໆກໍ່ໄດ້ຮັບການເອົາໃຈສ່ພັດທະນາ ແລະມີຄວາມກ້າວໜ້າດີພໍສົມຄວນ.\nPrevious articleມີປະໂຫຍດ! ຜັກບີອ່ຽນ ມີສັບພະຄຸນທາງຢາ ຊ່ວຍບຳລຸງຫົວໃຈ,ຕັບ ຕົ້ມດື່ມແກ້ໂລກເບົາຫວານ.\nNext articleລາວ ຍັງມີຄອບຄົວທີ່ທຸກຍາກຍັງເຫຼືອ 62 ພັນກ່ວາຄອບຄົວ


ວັນຊາວໜຸ່ມສາກົນ 2020: ຮ່ວມກັນກະທໍາເພື່ອອະນາຄົດຄືດັ່ງຄວາມຫວັງ\nວັນພະຫັດ ທີ 13 ສິງຫາ ຄ.ສ. 2020 | 16:26:49\n(VOVWORLD) -ວັນທີ 12 ສິງຫາ, ສູນກາງຊາວໜຸ່ມ ກອມມູນິດ ໂຮ່ຈີມິນ ແລະ ອົງການ ສປຊ ຢູ່ຫວຽດນາມ ໄດ້ຈັດຕັ້ງພິທີສະເຫຼີມສະຫຼອງວັນຊາວໜຸ່ມສາກົນຊາວໜຸ່ມ 2020 ດ້ວຍຫົວຂໍ້: “ຫວຽດນາມ 2030 ທີ່ພວກເຮົາປາດຖະໜາ - ຊາວໜຸ່ມຮ່ວມກະທໍາເພື່ອຄວາມສະອາດສິ່ງແວດລ້ອມ”.\nເຫດການດັ່ງກ່າວເພື່ອແນໃສ່ຢັ້ງຢືນບົດບາດຫຼັກແຫຼ່ງຂອງຊາວໜຸ່ມຫວຽດນາມໃນການຍົກອອກບັນດາວິທີການແກ້ໄຂບັນຫາທີ່ກ່ຽວຂ້ອງເຖິງການປ່ຽນແປງຂອງດິນຟ້າອາກາດ, ປົກປັກຮັກສາສິ່ງແວດລ້ອມ ແລະ ຄຸ້ມຄອງສິ່ງເສດເຫຼືອພະລາດສະຕິກ.\nທ່ານເລຂາຊາວໜຸ່ມ ສູນກາງ, ຮອງຫົວໜ້າຄະນະປະຈໍາ ຄະນະກໍາມະການແຫ່ງຊາດກ່ຽວກັບຊາວໜຸ່ມຫວຽດນາມ ຫງວຽນງອກເລືອງກ່າວຄໍາເຫັນທີ່ກອງປະຊຸມ\nທີ່ພິທີ, ທ່ານ Michael Croft, ຫົວໜ້າຜູ້ຕາງໜ້າອົງການ UNESCO ຢູ່ຫວຽດນາມ, ຫົວໜ້າກຸ່ມຊາວໜຸ່ມ ສປຊ ໄດ້ເນັ້ນໜັກເຖິງບົດບາດສໍາຄັນຂອງໄວໜຸ່ມໃນບັ້ນທົ່ວໂລກຕໍ່ສູ້ ຕ້ານການປ່ຽນແປງຂອງດິນຟ້າອາກາດ.\n“ເວລາເພື່ອໃຫ້ພວກເຮົາປະຕິບັດສໍາເລັດເປົ້າໝາຍ ສະຫັດສະວັດ ໃນປີ 2030 ແມ່ນຍັງບໍ່ຫຼາຍ. ດັ່ງນັ້ນ, ພວກຂ້າພະເຈົ້າຮຽກຮ້ອງໃຫ້ມີການເຂົ້າຮ່ວມຂອງຊາວໜຸ່ມ ຫວຽດນາມ ເວົ້າສະເພາະ ແລະ ໃນທົ່ວໂລກເວົ້າລວມ. ບໍ່ພຽງແຕ່ຈັດຕັ້ງຫຼາຍກິດຈະກໍາ, ຫຼາຍລາຍການເພື່ອໃຫ້ຊາວໜຸ່ມເຂົ້າຮ່ວມເທົ່ານັ້ນ ຫາກພວກຂ້າພະເຈົ້າຍັງປາດຖະໜາວ່າ ສປຊ ຈະແມ່ນພື້ນຖານເພື່ອມອບສິດແຜ່ຂະຫຍາຍ ແລະ ດຶງດູດການເຂົ້າຮ່ວມຂອງໄວໜຸ່ມອີກດ້ວຍ. ເພາະວ່າ ຊາວໜຸ່ມແມ່ນອະນາຄົດຂອງພວກເຮົາ, ແລະ ເປັນທີ່ຈະແຈ້ງແລ້ວວ່່າ ເຂົາເຈົ້າແມ່ນປັດໄຈໃນການປ່ຽນແປງຂອງໂລກເວົ້າລວມ. ພວກຂ້າພະເຈົ້າ ລ້ວນແຕ່ເຊື່ອໝັ້ນຕໍ່ກໍາລັງແຮງໜຸ່ມ ແລະ ການປະດິດຄິດສ້າງຂອງຊາວໜຸ່ມ.”\nທ່ານເລຂາຊາວໜຸ່ມ ສູນກາງ, ຮອງຫົວໜ້າຄະນະປະຈໍາ ຄະນະກໍາມະການແຫ່ງຊາດກ່ຽວກັບຊາວໜຸ່ມຫວຽດນາມ ຫງວຽນງອກເລືອງ ຮຽກຮ້ອງວ່າ:\n“ເພື່ອນໜຸ່ມແຕ່ລະຄົນຈົ່ງສືບຕໍ່ຍູ້ແຮງການໂຄສະນາ, ຍົກສູງຄວາມຮັບຮູ້ຂອງຊາວໜຸ່ມກ່ຽວກັບກົດໝາຍວ່າດ້ວຍການປົກປັກຮັກສາສິ່ງແວດລ້ອມ; ກ່ຽວກັບຜົນຮ້າຍຂອງຖົງຢາງພະລາດສະຕິກ, ສິ່ງເສດເຫຼືອຢ່າງພະລາດສະຕິກຕໍ່ສິ່ງແວດລ້ອມ, ໃນນັ້ນ ມີສິ່ງແວດລ້ອມທະເລ ແລະ ມະຫາສະໝຸດ, ໃຫ້ບຸລິມະສິດແກ່ບັນດາຮູບການສື່ມວນຊົນທີ່ທັນສະໄໝໃນສື່ສັງຄົມອອນລາຍ”.\nກໍທີ່ພິທີດັ່ງກ່າວ, ບັນດາອົງການຈັດຕັ້ງ ສປຊ ຢູ່ຫວຽດນາມ ໄດ້ແນະນໍາໂຄງການຂໍ້ລິເລີ່ມ UN75. ນີ້ແມ່ນການສໍາຫຼວດໄລຍະສັ້ນ ເພື່ອແນໃສ່ເກັບກໍາຄໍາເຫັນປະກອບກ່ຽວກັບບັນດາບຸລິມະສິດຂອງປະຊາຊົນເພື່ອກໍ່ສ້າງອະນາຄົດໃຫ້ຍືນຍົງ ແລະ ໝັ້ນຄົງເຂັ້ມແຂງກວ່າ.\nVOV VOVworldຊາວໜຸ່ມ ກໍາລັງແຮງໜຸ່ມ ອະນາຄົດ


1.\tທ່ານເຊື່ອໃນພະເຈົ້າ ຫຼື ບໍ່?  ເຊື່ອ  ບໍ່ເຊື່ອ\n2.\tທ່ານຄິດວ່າ: ພະເຈົ້າເຄີຍຊ່ວຍເຫຼືອທ່ານບໍ່?  ເຄີຍ  ບໍ່ເຄີຍ\n+ ຖ້າເຄີຍ ພະເຈົ້າຊ່ວຍແບບໃດ? ________________________________________________________________\n3.\tທ່ານຄິດວ່າ: ພະເຈົ້າມີຈິງ ຫຼື ບໍ່?  ມີ  ບໍ່ມີ\n+ ຖ້າມີ ມີຍ້ອນຫຍັງ? ________________________________________________________________________________________________________________________________\nWaNnA B B-Girl\nsue Munoy 24 years old\n1. bor suea\n2. khue c bor khuey suai\n3. khue c bor mee\nຊື່: ນ. ພາສຸກ , ອາຍຸ 23.\n1. ເຊື່ອໃນພະເຈົ້າ, ຍ້ອນເຊື່ອແລະມີຄົນສອນໃຫ້ເຊື່ອ.\n2. ຄິດວ່າພະເຈົ້າເຄີຍຊ່ວຍຫຼາຍເລື່ອງເມື່ອອະທິຖານຫາພະອົງ, ຕົວຢ່າງ: ເວລາສອບເສັງເຮົາບໍ່ໄດ້ ກໍ່ອະທິຖານຫາພະອົງ, ແລ້ວ ພະອົງຈະດົນບັນດານໃຫ້ຄິດອອກ ຫຼື ກະຕຸ້ນໃຫ້ຄົນຢູ່ຂ້າງຊວ່ຍເຮົາ\n3. ຄິດວ່າ ພະເຈົ້າມີຈິງ ເພາະພະອົງຕິດຕາມໂລກມະນຸດຢູ່ຢ່າງບໍ່ຂາດສາຍ ອິອິອິ ພະອົງຮູ້ຈັກມະນຸດຍິ່ງກວ່າ ຕົວມະນຸດເອງ ຍ້ອນຕົ້ນກຳເນີດຂອງມະນຸດແມ່ນພະອົງສ້າງຂຶ້ນ, ຕອນນີ້ໂລກມະນຸດໄດ້ຮັບການທົດສອບຢ່າງໜັກໜວ່ງ, ເພາະຕັ້ງແຕ່ແລກເລີ່ມມາຍ້ອນ ພໍ່ແມ່ຄູ່ທຳອິດຂອງມະນຸດ ໄດ້ເຮັດຜິດກົດທີ່ພະເຈົ້າວາງອອກ.\nເຊື່ອແຕ່ວ່າ ການປະພຶດຕົນຂອງເຮົານັ້ນຄື...ບຸນຫວາດສະໜາ ແລະ ກຳ ທີ່ຈະຕິດຕົວເຮົາໄປຕລອດ!!\n1. ທ່ານເຊື່ອໃນພະເຈົ້າ ຫຼື ບໍ່?  ເຊື່ອ  ບໍ່ເຊື່ອ\n+ ຖ້າເຊື່ອ ເຊື່ອຍ້ອນຫຍັງ? ເຊື່ອໃນພຸດທະສາດສະໜາເພາະເພິນສອນໃຫ້ເດີນທາງສາຍກາງ ອັນເປັນເສັ້ນທາງແຫ່ງຄວາມດຸນດ່ຽງຂອງຊີວິດ ແລະ ຊີວິດບໍຄວນຈະຍຶດຕິດ ຫຼືຜູກມັດ ກັບທຸກຢ່າງ, ພະພຸດທະເຈົ້າບໍ່ເຄີຍທີ່ຈະສອນໃຫ້ບູຊາເພີນເປັນດັງທຸກສິ່ງໃນຊີວິດ ແຕ່ວ່າ ໃຫ້ເຮົາຮຽນຮູ້ທີ່ຈະເຂົ້າໃຈຊີວິດ ແລະ ນັບຖືຄົນທີ່ມີບຸນຄົນກັບເຮົາ ດີກວ່າທີຈະໄປບູຊາແຕ່ພະອົງ.\n2. ທ່ານຄິດວ່າ: ພະເຈົ້າເຄີຍຊ່ວຍເຫຼືອທ່ານບໍ່?  ເຄີຍ  ບໍ່ເຄີຍ\n+ ຖ້າເຄີຍ ພະເຈົ້າຊ່ວຍແບບໃດ? ພະພຸດທະເຈົ້າ ໃຫ້ຄຳສອນທີ່ເປັນກາງ ແລະ ບໍ່ເປັນລັກສະນະເຫັນແກ່ຕົວ ທີ່ວ່າເພິນເປັນຄົນວິເສດກວ່າມະນຸດຄົນອື່ນໆ ຫຼືວ່າເພີ່ນເປັນຜູ້ສ້າງໂລກນີ້, ແຕ່ສິ່ງທີ່ພະພຸດທະອົງຄົ້ນພົບ ແລະ ເອົາມາແບ່ງປັ່ນເປັນການຊ່ວຍໃຫ້ມະນຸດເຂົ້າໃຈຄວາມຈື່ງແທ້ຂອງວັດທະຈັກຊິວິດ ແລະເຮົາຄວນຈະປະພຶດຕົນແນວໃດ ໃຫ້ເປັນຄົນທີ່ມີຄຸນນະພາບ.\n3. ທ່ານຄິດວ່າ: ພະເຈົ້າມີຈິງ ຫຼື ບໍ່?  ມີ  ບໍ່ມີ\n+ ຖ້າມີ ມີຍ້ອນຫຍັງ? ພະພຸດທະເຈົ້າ ມີຈີງ ແລະ ຄວາມຮູ້ອັນສະຫຼາດຫຼັກແຫຼມ ຄືຕົວແທນຂອງພະພຸດທະອົງ... ເພິ່ນໃຫ້ຄວາມຮູ້ກັບພຸດທະສະນິກະຊົນໄດ້ ສອງພັນກວ່າປີມານີ້ແລ້ວ, ແລະເພິ່ນກະບໍ່ເຄີຍທີ່ຈະຮຽກຮ້ອງວ່າຕ້ອງເຊື່ອໃນພະເຈົ້າ ແຕ່ວ່າໃຫ້ເຊື່ອໃນສີ່ງທີ່ຕົນເຮັດ ແລະຕົນກະທຳ... ບາດບຸນຄຸນໂທດ ແມ່ນຍ່ອມເປັນຜົນມາຈາກການກະທຳທັງນັ້ນ... ປູກໝາກເຜັດຍ່ອມໄດ້ໝາກເຜັດ, ປູກໝາກພ້າວຍ່ອມໄດ້ໝາກພ້າວ, ຖ້າປູກຄວາມດີຍ່ອມໄດ້ຄວາມດີ...\nເປັນຊາວພຸດບໍ່ຈຳເປັນເຂົ້າວັດທຸກມື້ ພຽງປະຕິບັດຕົນໃຫ້ໄປໃນທາງທີດີ ແລະ ຖືກຕ້ອງ ພະພຸດທະອົງກະເຫັນແລ້ວ... ສາທຸ\nsue frank ar yu 15 pee :\nກະ ຂ້ອຍນີ້ແລະພະເຈົ້າ ທຸກຢ່າງຂ້ອຍເຮັດເອົາເອງຫມົດ ພະເຈົ້າຢູ່ໃສບໍ່ເຫັນມີດອກ\nພະເຈົ້າໃສມາ ຈ່າຍຄາຍ້ານຊ່ວຍ ກະຂ້ອຍນີ້ແລະຈ່າຍເອງ ເຊັງເຊັງ\nທ່ານກຳລັງເລື່ອງພະເຈົ້າ ຫຼື ພະພຸດທະເຈົ້າ\nເຈຊັດ ພະເຈົ້າຂອງຊາວ ຄຣິ ບໍ\nຫຼືວ່າ ສີທັດຖະ ພະພຸດທະເຈົ້າຂອງຊາວພຸດ\nເຊື່ອ( ເຮົາເກີດເອງ ໃຫຍ່ເອງບໍ່ໄດ້ແນ່ນອນ)\nເຄີຍ( ບຸບຜະກາລີຫັ້ນແລ້ວ ພະເຈົ້າ)\nອ້າງເຖິງຂໍ້ຄວາມຈາກ shorty ຂຽນວ່າ...\nເຮີ້ໆໆໆ! ຂພຈ ຖືພຸດ\nຫຼັກຖານກະເຫັນກັນຢູ່ຢ່າງຫຼວງຫຼາຍ ແລະ ກະ ພຸດທະປະຫວັດອີກ ພຽບ!\nນີ່ຄື ກົດໃນການຄົບໝູ່ ຂອງຂ້ອຍ\nເພາະວ່າຖ້າເປັນ ພະເຈົ້າ ມັນຕ້ອງແມ່ນສາສະໜາຄຼິດສະຕຽນ\nແຕ່ຖ້າເປັນ ພະພຸດທະເຈົ້າ ກໍຕ້ອງແມ່ນສາສະໜາພຸດ


ເກັບກໍາຂໍ່ມູນ ເພື່ອກະກຽມເຂົ້າຮ່ວມ ກອງປະຊຸມສະໄໝສາມັນເທື່ອທີ 03 ຂອງສະພາແຫ່ງຊາດ ຊຸດທີ IX | The National Assembly of Lao PDR\nເກັບກໍາຂໍ່ມູນ ເພື່ອກະກຽມເຂົ້າຮ່ວມ ກອງປະຊຸມສະໄໝສາມັນເທື່ອທີ 03 ຂອງສະພາແຫ່ງຊາດ ຊຸດທີ IX\nby Champasak Khet 15 | ພ.ພ. 20, 2022 | ເຂດ 15 ຈຳປາສັກ |0comments\nວັນທີ 19 ພຶດສະພາ 2022 ນີ້, ຢູທີ່ຫ້ອງປະຊຸມຂອງສະພາປະຊາຊົນແຂວງຈໍາປາສັກ ໄດ້ເປີດກອງປະຊຸມຮ່ວມກັບ5ພາກສ່ວນ ເພື່ອເກັບກໍາຂໍ້ມູນ ໃນການກະກຽມເຂົ້າຮ່ວມກອງປະຊຸມສະໄໝສາມັນເທື່ອທີ3ຂອງສະພາແຫ່ງຊາດ ຊຸດທີ IX ໂດຍພາຍໃຕ້ການເປັນປະທານຂອງ ທ່ານ ສາຍທອງ ໄຊຍະວົງ ຮອງເລຂາພັກແຂວງ, ປະທານຄະນະປະຈໍາສະພາປະຊາຊົນແຂວງ, ມີຮອງປະທານຄະນະປະຈໍາສະພາປະຊາຊົນແຂວງ, ຄະນະປະຈໍາສະພາປະຊາຊົນແຂວງ ແລະ ຕາງໜ້າຈາກ5ພາກສ່ວນຄື: ພະແນກແຜນການ ແລະ ການລົງທຶນ, ພະແນກອຸດສະຫະກຳ ແລະ ການຄ້າ, ພະແນກການເງິນ, ກອງບັນຊາການປ້ອງກັນຄວາມສະຫງົບແຂວງ, ທະນາຄານແຫ່ງ ສປປ ລາວ ປະຈໍາພາກໃຕ້ ພ້ອມດ້ວຍພະນັກງານວິຊາການທີ່ກ່ຽວຂ້ອງເຂົ້າຮ່ວມ.\nວາລະດໍາເນີນກອງປະຊຸມ, ໄດ້ຮັບຟັງການລາຍງານກ່ຽວກັບ ການຈັດຕັ້ງປະຕິບັດວ່າລະແຫ່ງຊາດ ວ່າດ້ວຍການແກ້ໄຂຄວາມຫຍຸ້ງຍາກທາງດ້ານເສດຖະກິດ ຈາກພະແນກແຜນການ ແລະ ການລົງທຶນແຂວງ; ຮັບຟັງການລາຍງານກ່ຽວກັບບັນຫາການເໜັງຕິງຂອງສິນຄ້າ, ການກັກຕຸນສິນຄ້າເພື່ອຂຶ້ນລາຄາ ຈາກຫົວຫນ້າພະແນກການຄ້າແຂວງ;ຮັບຟັງການລາຍງານກ່ຽວກັບອັດຕາແລກປ່ຽນເງິນຕາຕ່າງປະເທດ ແລະຄຸ້ມຄອງເງິນຕາ, ການຊື້ຂາຍທີ່ບໍ່ຜ່ານລະບົບທະນາຄານ ເຮັດໃຫ້ລັດເສຍລາຍຮັບ ຈາກທະນາຄານແຫ່ງ ສປປ ລາວ ປະຈໍາພາກໃຕ້; ຮັບຟັງການລາຍງານກ່ຽວກັບການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ ແລະ ບັນຫາຄ້າຍຄູ້ມຂັງພາຍໃນແຂວງ ຈາກກອງບັນຊາການປ້ອງກັນຄວາມສະຫງົບແຂວງ. ຈາກນັ້ນ, ບັນດາຜູ້ແທນກອງປະຊຸມໄດ້ມີຄໍາເຫັນ ແລະ ຕັ້ງຄຳຖາມເຈະຈີ້ມ ແລະ ມີການແລກປ່ຽນຄໍາຄິດຄໍາເຫັນຕໍ່ ເນື້ອໃນທີ່ນໍາມາຄົ້ນຄວ້າໃນກອງປະຊຸມ.\nໃນຕອນທ້າຍ, ທ່ານ ສາຍທອງ ໄຊຍະວົງ ປະທານກອງປະຊຸມ ໄດ້ມີຄໍາເຫັນວ່າ: ຂ້າພະເຈົ້າຂໍສະແດງຄວາມຊົມເຊີຍຕໍ່ການຈັດຕັ້ງປະຕິບັດວຽກງານ ຂອງບັນດາພະແນກການ-ກົມກອງ ທີ່ລາຍງານມາຂ້າງເທິງນັ້ນ, ເຊິ່ງເຫັນໄດ້ເຖິງດ້ານດີ ແລະ ຂໍ້ຫຍຸ້ງຍາກ ເຊິ່ງເປັນວຽກງານຂໍ້ຄົງຄ້າງ ທີ່ພວກເຮົາຈະຕ້ອງໄດ້ສືບຕໍ່ພ້ອມກັນເພີ່ມທະວີໃນການຈັດຕັ້ງປະຕິບັດໃຫ້ສໍາເລັດ. ໂດຍສະເພາະຂໍ້ມູນບັນຫາທີ່ທຸກພາກສ່ວນໄດ້ສະເໜີລາຍງານມາຂ້າງເທິງນັ້ນ, ຄະນະປະຈໍາສະພາປະຊາຊົນແຂວງພວກເຮົາຈະສັງລວມ ແລະ ຄົ້ນພິຈາລະນາຢ່າງທີ່ຖ້ວນ ເພື່ອເປັນຂໍ່ມູນນໍາສະເໜີຕໍ່ກອງປະຊຸມສະໄໝສາມັນເທື່ອທີ3ຂອງສະພາແຫ່ງຊາດ ຊຸດທີ IX ໄດ້ຄົ້ນຄວ້າພິຈາລະນາ, ຊຸກຍູ ແລະ ຫາວິທີ່ແກ້ໄຂ.\n(ພາບ-ຂ່າວ: ພຸດທະສອນ ແສງພອນ)


ຍ້ອນຢ້ານຖືກກັກໂຕ 14ວັນ ແຮງງານລາວຈື່ງລັກລອບຂ້າມມາໂດຍບໍ່ຜ່ານດ່ານຕ່າງໆ – ຂ່າວເຊົ້າ\nHome/ຂ່າວທົ່ວໄປ/ຍ້ອນຢ້ານຖືກກັກໂຕ 14ວັນ ແຮງງານລາວຈື່ງລັກລອບຂ້າມມາໂດຍບໍ່ຜ່ານດ່ານຕ່າງໆ\nadmin February 2, 2021\tຂ່າວທົ່ວໄປ Leaveacomment 453 Views\nທ່ານທອງດີໄດ້ກ່າວຕື່ມວ່າ: ສະເພາະເມືອງນະຄອນເພັງມີຊາຍແດນຕິດກັບປະເທດ ໄທປະມານ 74 ກິໂລແມັດ ຊຶ່ງມີແມ່ນໍ້າຂອງເປັນຕົວກັ້ນ ໂດຍມີ 12 ບ້ານທີ່ຕັ້ງຢູ່ແຄມຂອງ ຊຶ່ງເປັນສິ່ງທ້າທາຍໃນການປ້ອງກັນການລັກລອບ ດັ່ງກ່າວ ແຕ່ຜ່ານມາສາມາດເວົ້າໄດ້ວ່າເມືອງນະຄອນເພັງສາມາດປ້ອງກັນຜູ້ໄປອອກແຮງງານ ດັ່ງກ່າວບໍ່ ໃຫ້ເລັດລອດສາຍ ຕາເຈົ້າໜ້າທີ່ໄດ້ 100% ເພາະມີການລາດຕະເວນ ຫຼື ເວນຍາມຕະຫຼອດ 24 ຊົ່ວໂມງ ໂດຍມີກໍາລັງທະຫານຊາຍແດນ 512 ຮ່ວມກັບ ກໍາລັງ ປກສ, ປກຊ ແຕ່ລະບ້ານໃນການສະກັດກັ້ນການລັກລອບດັ່ງກ່າວ, ນອກນັ້ນຍັງໃຊ້ມາດຕະການໃຫ້ປະຊາຊົນເອົາເຮືອຂອງຕົນຂຶ້ນມາໄວ້ເຮືອນໂດຍບໍ່ໃຫ້ມີການນໍາໃຊ້ ທັງນີ້ກໍ່ເປັນມາດຕະການໜຶ່ງເພື່ອບໍ່ໃຫ້ພີ່ນ້ອງຂອງ ພວກເຂົາ ລັກເອົາເຮືອຂ້າມໄປຮັບເອົາ ທີ່ເບີື້ອງຝັ່ງໄທ.\nPrevious 10 ຢ່າງທີ່ເຮັດໃຫ້ສະໝອງເສື່ອມ ດ້ວຍນິໃສຂອງໂຕທ່ານເອງ ບໍ່ຄວນເບິ່ງຂ້າມເດັດຂາດ !!\nNext ຄຳມ່ວນ ຢຶດໄມ້ເຖື່ອນ7ພັນກວ່າທ່ອນ


ຮອງນາຍົກລັດຖະມົນຕີ ເຄື່ອນໄຫວຊີ້ນຳ ວຽກງານຟື້ນຟູພາຍຫຼັງນໍ້າຖ້ວມຢູ່ແຂວງຄຳມ່ວນ – Vientiane Times Lao\nHome - ຂ່າວທັງໝົດ - ພາຍໃນປະເທດ - ຮອງນາຍົກລັດຖະມົນຕີ ເຄື່ອນໄຫວຊີ້ນຳ ວຽກງານຟື້ນຟູພາຍຫຼັງນໍ້າຖ້ວມຢູ່ແຂວງຄຳມ່ວນ\n0 7,741 Less thanaminute\nວັນທີ2ຕຸລາ 2019 ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ພ້ອມດ້ວຍຄະນະໄດ້ ລົງໄປເຄື່ອນໄຫວຢ້ຽມຢາມ ແລະ ເຮັດວຽກຢູ່ ແຂວງຄຳມ່ວນ ໂດຍໄດ້ຮັບການຕ້ອນຮັບ ແລະ ຟັງການລາຍງານກ່ຽວກັບແຜນການພັດທະນາ ເສດຖະກິດ-ສັງຄົມ ຂອງແຂວງ ໂດຍສະເພາະ ໄດ້ຮັບຟັງການລາຍງານ ກ່ຽວກັບຜົນເສຍຫາຍ ຈາກໄພນໍ້າຖ້ວມ ແລະ ການແກ້ໄຂຜົນກະທົບ ພາຍຫຼັງນໍ້າຖ້ວມ ຈາກທ່ານ ສົມໃຈ ເພັດສີນວນ ຮອງເຈົ້າແຂວງຄຳມ່ວນ ໂດຍມີ ຄະນະນຳຂອງ ແຂວງ ແລະ ຂະແໜງການທີ່ກ່ຽວຂ້ອງເຂົ້າ ຮ່ວມ.\nທ່ານ ສົມໃຈ ເພັດສີນວນ ໄດ້ລາຍງານໃຫ້ຮູ້ວ່າ: ໃນປີ 2018 ຜ່ານມາ ເສດຖະກິດຂອງແຂວງ ຄຳມ່ວນ ມີການເຕີບໂຕໃນລະດັບ 6,56%, ລວມຍອດຜະລິດຕະພັນພາຍໃນ ບັນລຸໄດ້ 7,4 ຕື້ກີບ, ສະເລ່ຍລາຍຮັບຕໍ່ຫົວຄົນ 17,8 ລ້ານ ກີບ ຫລື ເທົ່າກັບ 2.121 ໂດລາສະຫະລັດຕໍ່ຄົນຕໍ່ປີ. ໃນປີ 2019 ນີ້, ໄດ້ອະນຸມັດໂຄງການລົງທຶນຂອງ ລັດ ຈຳນວນ 341 ໂຄງການ, ມູນຄ່າ 113 ຕື້ກວ່າ ກີບ ເຊິ່ງໃນ9ເດືອນຜ່ານມາ ສາມາດປະຕິ ບັດໄດ້ 265 ໂຄງການ, ມູນຄ່າ 79 ຕື້ກີບ, ເທົ່າກັບ 70%. ສ່ວນການລົງທຶນຂອງພາກ ເອກະຊົນ ໄດ້ເນັ້ນໃສ່ປຸກລະດົມນັກລົງທຶນທັງ ພາຍໃນ ແລະ ຕ່າງປະເທດ ເຂົ້າມາລົງທຶນໃນ ກິດຈະການຕ່າງໆ ໃນໄລຍະ9ເດືອນ ໄດ້ 20 ໂຄງການ, ມີທຶນທັງໝົດ 27 ຕື້ໂດລາສະຫະລັດ, ທຶນຈົດທະບຽນເກືອບ 19 ຕື້ໂດລາສະຫະລັດ; ສ່ວນຂົງເຂດວຽກງານອື່ນໆ ກໍ່ໄດ້ຮັບການພັດ ທະນາ ແລະ ປະສົບຜົນສຳເລັດ ໃນຫຼາຍດ້ານ. ສຳລັບ ສະພາບຜົນເສຍຫາຍຈາກໄພນ້ຳຖ້ວມ ໃນໄລຍະຕົ້ນເດືອນສິງຫາ ຫາ ຕົ້ນເດືອນກັນຍາ ຜ່ານມາ ໄດ້ສ້າງຜົນເສຍຫາຍໃຫ້ແກ່ປະຊາຊົນ ເປັນຈຳນວນຫຼາຍ ເຊິ່ງກວມເອົາ6ເມືອງຂອງ ແຂວງ ຄື: ເມືອງບົວລະພາ, ເມືອງຍົມມະລາດ, ເມືອງໄຊບົວທອງ, ເມືອງມະຫາໄຊ ແລະ ເມືອງໜອງບົກ, ໃນນີ້ມີ 231 ບ້ານ, ມີ 16.600 ກວ່າຄອບຄົວ, ມີ 68.800 ກວ່າຄົນ ໄດ້ຮັບຜົນ ກະທົບ.\nເນື້ອທີ່ນາປີປັກດຳ ຖືກນໍ້າຖ້ວມ 19.500 ກວ່າເຮັກຕາ, ເນື້ອທີ່ປູກພືດລະດູຝົນ 900 ກວ່າເຮັກຕາ, ສັດລ້ຽງຕາຍເປັນຈຳນວນຫຼາຍ, ໜອງປາ 326 ໜອງ, ໂຄງການຊົນລະປະທານ ຖືກນ້ຳຖ້ວມ 52 ຫົວງານ, ຄອງເໝືອງຍຸບ 12 ຈຸດ, ເສັ້ນທາງຖືກນ້ຳຖ້ວມ 31 ເສັ້ນ, ຍາວ 77.600 ກວ່າແມັດ, ໂຮງຮຽນຖືກນໍ້າຖ້ວມ 26 ແຫ່ງ, ໂຮງຮຽນອານຸບານ3ແຫ່ງ, ປະຖົມ 20 ແຫ່ງ, ມັດທະຍົມຕອນຕົ້ນ3ແຫ່ງ, ນໍ້າຖ້ວມໂຮງໝໍນ້ອຍ 11 ແຫ່ງ, ນຳປະປາຊົນນະບົດ9ແຫ່ງ, ນ້ຳບາດານ 723 ບໍ່, ນໍ້າສ້າງ 119 ບໍ່, ວິດຖ່າຍ 4.900 ກວ່າໜ່ວຍ, ລວມມູນຄ່າຜົນເສຍຫາຍທັງໝົດ ທາງພາກລັດ 155 ຕື້ກີບ, ພາກເອກະຊົນ 11,6 ລ້ານໂດລາ ສະຫະລັດ.\nໂອກາດດັ່ງກ່າວ, ທ່ານ ສອນໄຊ ສີພັນດອນ ໄດ້ມີຄຳເຫັນໂອ້ລົມ ໂດຍທ່ານໄດ້ໃຫ້ທິດຊີ້ນຳ ແກ່ຄະນະນຳຂອງແຂວງຄຳມ່ວນ ບາງບັນ ຫາສຳຄັນຄື: ໃຫ້ສືບຕໍ່ຊີ້ນຳ-ນຳພາຈັດຕັ້ງປະ ຕິບັດ ບັນດາວຽກງານຕ່າງໆ ໃນທຸກຂະແໜງ ການ ທີ່ເຫັນວ່າຍັງບໍ່ທັນສອດຄ່ອງ ໂດຍສະເພາະ ວຽກງານປ້ອງກັນຊາດ-ປ້ອງກັນຄວາມສະຫງົບ, ເອົາໃຈໃສ່ແກ້ໄຂປະກົດການຫຍໍ້ທໍ້ຕ່າງໆທີ່ເກີດຂຶ້ນ ເປັນຕົ້ນ ບັນຫາຢາເສບຕິດ, ຂີ້ລັກງັດແງະ ລວມທັງ ອຸປະຕິເຫດ ແລະ ອື່ນໆ. ຄຽງຄູ່ກັນນັ້ນ, ວຽກງານເສດຖະກິດ ໃຫ້ສຸມໃສ່ປະຕິບັດບັນດາຄຳສັ່ງ-ຄຳເນາະນຳ ຂອງລັດຖະບານ ເປັນຕົ້ນຄຳສັ່ງວ່າດ້ວຍ ການປະຕິບັດ 8 ມາດຕະການຊຸກຍູ້ເສດຖະກິດ, ການລົງທຶນຂອງພາກລັດ ແລະ ພາກເອກະຊົນ ທັງພາຍໃນ ແລະ ຕ່າງປະເທດ ໃຫ້ເຂັ້ມງວດ, ຈັດຕັ້ງປະຕິບັດບັນດາໂຄງການຕາມທີ່ສະພາອະນຸມັດ, ບໍ່ໃຫ້ມີໂຄງການນອກແຜນ ແລະ ປະຕິ ບັດຕາມທິດຂອງລັດຖະບານ ໃນການກວດກາ ຄືນບັນດາໂຄງການລົງທຶນຂອງລັດ ໂດຍສະເພາະ ໂຄງການນອກແຜນທີ່ໄດ້ຈັດຕັ້ງປະຕິບັດຜ່ານມາ ໃຫ້ສຳເລັດ ແລະ ໃຫ້ເປັນຮູບປະທຳ.\nພ້ອມນັ້ນ ທ່ານຮອງນາຍົກລັດຖະມົນຕີ ຍັງໄດ້ເນັ້ນໃຫ້ຄະນະນຳຂອງແຂວງ, ເມືອງ ສຸມໃສ່ແກ້ໄຂຜົນກະທົບຈາກໄພນ້ຳຖ້ວມ ກໍ່ຄື ຊ່ວຍເຫຼືອ ບັນດາເມືອງ ທີ່ໄດ້ຮັບຜົນກະທົບ ໃນການປັບປຸງຟື້ນຟູພື້ນຖານໂຄງລ່າງ ແລະ ເນື້ອທີ່ການຜະລິດ ທີ່ໄດ້ຮັບຜົນເສຍຫາຍ ໂດຍສະເພາະດ້ານກະສິກຳເປັນຫຼັກ. ພ້ອມນັ້ນໃຫ້ສຸມໃສ່ຕິດຕາມເຝົ້າລະວັງ ພະຍາດ ລະບາດ, ໂຮງຮຽນ, ສຸກສາລາ, ຊົນລະປະທານ ຕ້ອງມີແຜນການແກ້ໄຂ ຢ່າງຮີບດ່ວນ ແລະ ກັບຄືນສູ່ສະພາບປົກກະຕິໂດຍໄວ ແນໃສ່ເຮັດ ໃຫ້ຊີວິດການເປັນຢູ່ຂອງປະຊາຊົນ ດີຂຶ້ນເທື່ອ ລະກ້າວ. ໃນໂອກາດດຽວກັນ ທ່ານ ສອນໄຊ ສີພັນດອນ ຍັງໄດ້ມອບເງິນຈຳນວນ 100 ລ້ານກີບ ໃຫ້ແຂວງຄຳມ່ວນ ເພື່ອນຳໄປ ຊ່ວຍເຫຼືອບັນດາເມືອງ ກໍ່ຄື ປະຊາຊົນ ທີ່ໄດ້ຮັບຜົນກະທົບຈາກໄພນ້ຳຖ້ວມ ຢ່າງທັນການ ແລະ ມີປະສິດທິຜົນ.


ການກໍານົດວ່າດ້ວຍການທົດແທນຄ່າເສຍຫາຍຈາກໂຄງການໂຄງການພັດທະນາພະລັງງານໄຟຟ້າ ແລະ ສາຍສົ່ງ ໃນທົ່ວແຂວງເຊກອງ ໄດ້ກໍານົດສິ່ງທີ່ໄດ້ຮັບຜົນກະທົບໂດຍກົງເປັນຕົ້ນ: ດິນປຸກສ້າງ, ຜົນລະປູກ ແລະ ຊັບສິນ, ເຊິ່ງໄດ້ກໍານົດອັດຕາການຄິດໄລ່ລາຄາຫົວໜ່ວຍທົດແທນລະອຽດ ປະເພດດິນທີ່ຢູ່ອາໄສ (ດິນປຸກສ້າງ) ສະເພາະເຂດເມືອງລະມາມ ແລະ ເມືອງທ່າແຕງ ແມ່ນໄດ້ຄິດໄລ່ຄ່າທົດແທນປະເພດດິນປຸກສ້າງທົ່ວໄປ (ພາຍໃນເທດສະບານເມືອງ) 1 ມ2 = 10.000 ກີບ ແລະ ປະເພດດິນປຸກສ້າງທົ່ວໄປ (ນອກເທດສະບານເມືອງ) 1 ມ2 = 9.000 ກີບ; ສໍາລັບເຂດເມືອງກະລຶມ ແລະ ມືອງດາກຈຶງປະເພດດິນປຸກສ້າງທົ່ວໄປ (ພາຍໃນເທດສະບານເມືອງ) 1 ມ2 = 9.000 ກີບ ແລະ ດິນປຸກສ້າງທົ່ວໄປ (ນອກເທດສະບານເມືອງ) 1 ມ2 = 7.000 ກີບ.ການຄິດໄລ່ລາຄາຫົວຫນ່ວຍທົດແທນສໍາລັບເນື້ອທີ່ດິນທໍາການຜະລິດເຊັ່ນ: ດິນນາ, ດິນສວນ, ດິນໄຮ່ຄົງທີ່, ປ່າສັກສິດ ແລະ ປ່າຊ້າ ໃຫ້ແກ່ປະຊາຊົນເຂດເມືອງລະມາມ, ທ່າແຕງ ແລະ ກະລຶມ ເນື້ອທີ່ດິນນາປີ (ນາເຟືອງ) 1 ມ2 = 9.000 ກີບ, ດິນສວນ (ມີຜົນລະປູກ) 1 ມ2 = 7.000 ກີບ, ໄຮ່ຄົງທີ່ 1 ມ2 = 6.000 ກີບ, ປ່າສັກສິດ 1 ແຫ່ງ = 15,000,000 ກີບ (ຈ່າຍຄັ້ງດຽວ) ແລະ ປ່າຊ້າ 1 ແຫ່ງ = 20,000,000 ກີບ (ຍົກຍ້າຍຕາມພິທີກໍາ, ຕາມຮີດຄອງ ແລະ ໃຫ້ຈ່າຍຄັ້ງດຽວ). ສ່ວນເມືອງດາກຈຶງ ເນື້ອທີ່ດິນນາປີ (ນາເຟືອງ) 1 ມ2 = 8.000 ກີບ, ດິນສວນ (ມີຜົນລະປູກ) 1 ມ2 = 6.000 ກີບ, ໄຮ່ຄົງທີ່ 1 ມ2 = 5.000 ກີບ, ປ່າສັກສິດ 1 ແຫ່ງ = 10,000,000 ກີບ (ຈ່າຍຄັ້ງດຽວ) ແລະ ປ່າຊ້າ 1 ແຫ່ງ = 20,000,000 ກີບ (ຍົກຍ້າຍຕາມພິທີກໍາ, ຕາມຮີດຄອງ ແລະ ໃຫ້ຈ່າຍຄັ້ງດຽວ).\nນອກນັ້ນ ຍັງໄດ້ຄິດໄລ່ລາຄາຫົວຫນ່ວຍທົດແທນສໍາລັບຜະລິດຕະພັນຂອງດິນນາ ແລະ ດິນໄຮ່ ໃຫ້ແກ່ປະຊາຊົນໃນ4ຕົວເມືອງຢ່າງເປັນເອກະພາບ, ໂດຍຄິດໄລ່ລາຄາຫົວຫນ່ວຍທົດແທນເນື້ອທີ່ດິນນາປີ ສະມັດຕະພາບສະເລ່ຍ 2.5 ໂຕນ/ເຮັກຕາ/ປີ = 3,000,000 ກີບ/ໂຕນ ໄລຍະຟື້ນຟູແມ່ນ6ປີ, ນາແຊງ ສະເລ່ຍ3ໂຕນ/ເຮັກຕາ/ປີ = 3,000,000 ກີບ/ໂຕນ ໄລຍະຟື້ນຟູແມ່ນ6ປີ ແລະ ດິນໄຮ່ສະເລ່ຍ 1.5 ໂຕນ/ເຮັກຕາ/ປີ = 3,000,000 ກີບ/ໂຕນ ໄລຍະຟື້ນຟູແມ່ນ6ປີ.


Tag: ການ ນຳ ໃຊ້ ຄຳ ຫລັກ | Martech Zone\nTag: ການ ນຳ ໃຊ້ ຄຳ ຫລັກ\nຄຳ ອະທິບາຍ Meta ແມ່ນຫຍັງ? ເປັນຫຍັງພວກເຂົາຈຶ່ງ ສຳ ຄັນຕໍ່ຍຸດທະສາດຂອງເຄື່ອງຈັກຊອກຫາອິນຊີ?\nວັນອັງຄານ, ເດືອນມີນາ 23, 2021 ອັງຄານ, ສິງຫາ 24, 2021 Douglas Karr\nບາງຄັ້ງນັກກາລະຕະຫຼາດບໍ່ສາມາດເຫັນປ່າໄມ້ ສຳ ລັບຕົ້ນໄມ້. ຍ້ອນວ່າການເພີ່ມປະສິດທິພາບຂອງເຄື່ອງຈັກຊອກຫາໄດ້ຮັບຄວາມສົນໃຈຫຼາຍໃນທົດສະວັດທີ່ຜ່ານມາ, ຂ້າພະເຈົ້າໄດ້ສັງເກດເຫັນວ່ານັກກາລະຕະຫຼາດຫຼາຍຄົນສຸມໃສ່ການຈັດອັນດັບແລະການຈະລາຈອນທາງອິນຊີຕໍ່ມາ, ພວກເຂົາລືມຂັ້ນຕອນທີ່ເກີດຂື້ນໃນລະຫວ່າງຕົວຈິງ. ເຄື່ອງຈັກຊອກຫາແມ່ນມີຄວາມ ສຳ ຄັນຫລາຍຕໍ່ທຸກໆຄວາມສາມາດຂອງທຸລະກິດທີ່ຈະຂັບລົດຜູ້ໃຊ້ດ້ວຍຄວາມຕັ້ງໃຈຕໍ່ ໜ້າ ເວັບໄຊທ໌້ຂອງທ່ານທີ່ຕອບສະ ໜອງ ຄວາມຕັ້ງໃຈຂອງຜະລິດຕະພັນຫລືບໍລິການຂອງທ່ານ. ແລະ meta\nວັນພະຫັດ, ສິງຫາ 23, 2012 ວັນອາທິດ, ເດືອນກັນຍາ 8, 2013 Douglas Karr\nພຽງແຕ່ໄດ້ຮັບອີເມວນີ້: ຂ້ອຍໄດ້ຍິນ Douglas ເວົ້າຢູ່ Blog Indiana ກ່ຽວກັບວິທີ SEO ຕາຍແລະ ຄຳ ສຳ ຄັນບໍ່ ສຳ ຄັນເທົ່າທີ່ພວກເຂົາເຄີຍເປັນ. ທ່ານມີຄວາມເຊື່ອ ໝັ້ນ ແນວໃດຕໍ່ລູກຄ້າໃນເລື່ອງນີ້? ອາດຈະສົນໃຈກ່ຽວກັບການຮັບເອົາຂອງທ່ານ. ໝາຍ ເຫດ: ໃນຂະນະທີ່ ຄຳ ຫລັກບໍ່ ສຳ ຄັນ ... ມັນຍັງ ສຳ ຄັນທີ່ຈະ ນຳ ໃຊ້ ຄຳ ທີ່ຖືກຕ້ອງ. ພວກເຮົາໃຊ້ເວລາຫຼາຍກັບລູກຄ້າຂອງພວກເຮົາໃນການຄົ້ນຄ້ວາ ຄຳ ຫລັກ. ແຜ່ນສະໄລ້ທີ່ຂ້ອຍໄດ້ແບ່ງປັນກັບຜູ້ຊົມ\n6 ຄວາມເຂົ້າໃຈຜິດຂອງ ຄຳ ຫລັກທົ່ວໄປ\nວັນພຸດ, ເມສາ 18, 2012 ວັນຈັນທີ 8 ກຸມພາ 2016 Douglas Karr\nໃນຂະນະທີ່ພວກເຮົາສືບຕໍ່ ດຳ ເນີນການຄົ້ນຄ້ວາທີ່ເລິກເຊິ່ງແລະເລິກເຊິ່ງກັບລູກຄ້າກ່ຽວກັບປະເພດ ຄຳ ທີ່ ກຳ ລັງດຶງດູດການຈະລາຈອນຄົ້ນຫາ, ພວກເຮົາພົບວ່າຫຼາຍບໍລິສັດມີຄວາມຄິດທີ່ບໍ່ຖືກຕ້ອງເມື່ອເວົ້າເຖິງການຄົ້ນຄວ້າແລະ ນຳ ໃຊ້ ຄຳ ຫລັກ. ຫນ້າດຽວສາມາດຈັດອັນດັບດີສໍາລັບຫລາຍສິບຄໍາ. ປະຊາຊົນຄິດວ່າພວກເຂົາ ຈຳ ເປັນຕ້ອງມີ ໜ້າ ໜຶ່ງ ຕໍ່ ຄຳ ທີ່ພວກເຂົາຕ້ອງການເປົ້າ ໝາຍ …ມັນບໍ່ແມ່ນເລື່ອງງ່າຍ. ຖ້າທ່ານມີຫນ້າທີ່ຈັດອັນດັບ


ສ າ ນ ປະຊາຊົນ ແຂວງວຽງຈັນ ຕັ ດ ສິ ນ ປ ະ ຫ າ ນ ຊີ ວິ ດ4ຈຳເລີຍ ຄ ະ ດີ ຢ າ ເ ສ ບ ຕິ ດ – NBC LAO NEWS\nສ າ ນ ປະຊາຊົນ ແຂວງວຽງຈັນ ຕັ ດ ສິ ນ ປ ະ ຫ າ ນ ຊີ ວິ ດ4ຈຳເລີຍ ຄ ະ ດີ ຢ າ ເ ສ ບ ຕິ ດ\nAugust 20, 2021 August 20, 2021 Laos News\nວັນທີ 13 ສິງຫາ ຜ່ານມາ,ສານປະຊາຊົນແຂວງວຽງຈັນ ຕັດສິນປະຫານຊີວິດ4ຈຳເລີຍ ຄະດີຄ້າຂາຍຢາເສບຕິດ,ຖືກກັກຕົວໃນວັນທີ 13 ກໍລະກົດ 2019 ໃນຂໍ້ກ່າວຫາຄ້າ-ຂາຍຢາເສບຕິດ ແລະ ມີຢາເສບຕິດໄວ້ໃນຄອບຄອງ ປະເພດຢາບ້າ ຈຳນວນ 80 ມັດ ເທົ່າກັບ 160.000 ເມັດ.ຈຳເລີຍ4ຄົນ ຊື່: ທ້າວ ບຸນເພັງ ອາຍຸ 65 ປີ, ທ້າວ ຄຳມ່ວນ ອາຍຸ 62 ປີ,ທ້າວ ຄຳເມິງ ອາຍຸ 63 ປີ ທັງ3 ຢູ່່ບ້ານແສນຈະເລີນ ເມືອງຊະນະຄາມ ແຂວງວຽງຈັນ ແລະ ທ້າວ ສົມຫວັງ ອາຍຸ 63 ປີ ຢູ່່ບ້ານນາງ່າ ເມືອງນາຊາຍທອງ ນະຄອນຫຼວງວຽງຈັນ\nຜ່ານການຄົ້ນຄວ້າບັນດາຂໍ້ມູນຫຼັກຖານ ແລະ ເອກະສານຕ່າງໆທີ່ປະກອບໃນສໍານວນຄະດີຢ່່າງລະອຽດຖີ່ຖ້ວນ,ຮອບດ້ານ,ພາວະວິໄສແລ້ວ ເຫັນວ່າ ມີຫຼັກຖານຮັດກຸມ ທີ່ໜັກແໜ້ນ ແລະ ພຽງພໍ ຢັ້ງຢືນວ່າ ການກະທໍາຂອງຈໍາເລີຍທັງ4ຄົນ ເປັນການກະທໍາຜິດທາງອາຍາ ໃນສະ ຖານ ການຄ້າຂາຍຢາເສບຕິດ(ຢາບ້າ) ເຊິ່ງເປັນການກະທໍາຜິດທີ່ແຕະຕ້ອງຕໍ່ເສດຖະກິດຂອງຊາດ, ເຮັດໃຫ້ສັງຄົມບໍ່ມີຄວາມສະຫງົບ ແລະ ຄວາມເປັນລະບຽບຮຽບຮ້ອຍ ຕາມທີ່ໄດ້ກໍານົດໄວ້ໃນປະມວນກົດໝາຍອາຍາ ມາດຕາ 315.\nດັ່ງນັ້ນ.ຄະນະສານອາຍາ ສານປະຊາຊົນແຂວງວຽງຈັນ ຈຶ່ງຕັດສິນລົງໂທດ ປະຫານຊີວິດຈຳເລີຍທັງ 4ຄົນ.ສ່ວນຢາບ້າ ຈຳນວນ 80 ມັດ ແມ່ນມອບໃຫ້ພາກສ່ວນທີ່ກ່ຽວຂ້ອງນຳໄປທຳລາຍຖິ້ມ, ລົດກະບະ ມິດຊູບີຊິ ສີຂຽວ ບໍ່ມີປ້າຍທະບຽນ ແມ່ນມອບໃຫ້ກອງບັນຊາການ ປກສ ແຂວງວຽງຈັນ ແລະ ໂທລະສັບ ຈຳນວນ4ເຄື່ອງ ແມ່ນຍຶດເຂົ້າເປັນຊັບຂອງລັດ.\nພາບ-ຂໍ້ມູນຂ່າວ: ປກສ ແຂວງວຽງຈັນ\nPrevious: ເບິ່ງຄຣິບນີ້ບໍ່ ໄ ຫ້ນ້ຳ ຕ າ ກໍ່ ຕົ ກ,ເປັນຄຣິບ ທີ່ ບິ ບ ຫົ ວ ໃ ຈທີ່ ສຸ ດ\nNext: ຮັກພວກລູກຫຼາຍ! ທີ່ຕ້ອງໄດ້ຈາກພໍ່ແມ່ໄປຮັກສາຕົວ


ວັນຈັນ ທີ 24 ກຸມພາ 2020 03:52:29\nກົດດີວົວ-ອົດສະຕຣາລີ ອັນດັບໂລກພຸ່ງ-ລາວຫຍັບລົງ 161\n16 ກ.ພ. 2015 3.949\nສະຫະພັນເຕະບານນາໆຊາດ ຫຼື ຟີຟ່າ ຈັດອັນດັບທີມຊາດຕ່າງໆ ປະຈຳ ເດືອນມັງກອນ ເມື່ອວັນທີ 12 ກຸມພາທີ່ຜ່ານມາ ປາກົດວ່າ ທີມກົດດີວົວ ທີ່ຫາກໍຄວ້າແຊັມອາຟຣິກັນ ເນຊັນຄັບ ແລະ ອົດສະຕຣາລີ ທີ່ຄວ້າແຊັມອາຊຽນ ຄັບມາຄອງ ອັນດັບໂລກພຸ່ງພວດ ໂດຍກົດດີວົວ ພຸ່ງຂືຶ້ນ 8 ຂັ້ນ ມາຢູ່ອັນດັບ 20 ຂອງໂລກ ຂະນະທີ່ອານເຊຣີ ຍັງເປັນທີມຈາກອາຟຣິກາທີ່ມີອັນດັບສູງສຸດ ຄອງທີ 18 ດ້ານການາ ຮອງແຊັມ ອາຟຣິກັນ ເນຊັນ ຄັບ ຢູ່ອັນດັບ 25.\nປະທານ ຣີວ ມາດຣິດ ພ້ອມຂາຍໂຣນັນໂດ້ ພັກຮ້ອນນີ້\n16 ກ.ພ. 2015 3.891\nລາຍງານຈາກປະເທດແອັດສະປາຍກ່າວອ້າງວ່າ ທ່ານ ຟລໍເຣນຕິໂນ່ ເປເຣຊ ປະທານສະໂມສອນ ຣີວ ມາດຣິດ ພ້ອມເປິດຮັບຂໍ້ສະເໜີຈາກທັງ ແມນເຊສເຕີ ຢູໄນເຕັດ ແລະ ປາຣີສ ແຊງ ແຊກແມງ ປົດປ່ອຍ ຄຣິສເຕຍໂນ່ ໂຣນັນໂດ້ ຫາກໄດ້ລາຄາມະຫາສານຈົນຍາກປະດິເສດ.\nເບນິເຕຊເນື້ອຫອມ ! ແມນຯ ຊີຕີ-ນິວຄາສເຊິ່ນ-ລີເວີພູນ ຫວັງດຶງຄຸມທີມ\n16 ກ.ພ. 2015 3.426\n3 ທີມດັງອັງກິດຢ່າງ ແມນເຊສເຕີ ຊິຕີ, ນິວຄາສເຊິ່ນ ຢູໄນເຕັດ ລວມທັງ ລິເວີພູນ ຕົກເປັນຂ່າວໝາຍຕາ ຣາຟາເອວ ເບນິເຕຊ ຜູ້ຈັດການທີມ ນາໂປລີ ມາຄຸມທີມໃນໄລຍະຈົບລະດູການນີ້ ຫຼັງສັນຍາຂອງຜູ້ກ່ຽວກັບນາໂປລີໃກ້ໝົດລງເຕັມທີ.\nນັດຢຸດໂລກ ປາກຽວ-ຟລອຍ ເຈລະຈາລົງຕົວ ກຽມຊົກໄວໆນີ້\n16 ກ.ພ. 2015 3.903\nນັດຫຢຸດໂລກ ຟລອຍ ເມເວດເທີ ຈູເນຍ ຍອດມວຍບໍ່ເຄີຍເສຍໃຫ້ໃຜຊາວອາເມຣິກາ ກັບ ແມນນີ່ ປາກຽວ ນັກຊົກຂວັນໃຈມະຫາຊົນຊາວຟິລິບປິນ ເຈລະຈາລົງຕົວດ້ວຍມູນຄ່າສູງເຖິງ 250 ລ້ານໂດລາສະຫະລັດ.\nລິຂະສິດຖ່າຍທອດພຣີເມຍລີກ ທະລຸ5ຕື້ປອນ\n12 ກ.ພ. 2015 3.561\nSkySports ແລະ BTSport2ສື່ກີລາຂອງອັງກິດ ຕົກລົງເຮັດສັນຍາເປັນຜູ້ຖືລິຂະສິດຖ່າຍທອດເກມ ພຣີເມຍລີກ ຕັ້ງແຕ່ປີ 2016-2019 ຫຼັງຈ່າຍຄ່າລິຂະສິດລວມກັນເຖິງ 5,1 ພັນລ້ານປອນ ເຊິ່ງສູງກວ່າການທຳສັນຍາຄັ້ງກ່ອນຢ່າງມະຫາສານ.\nເຊວຊີ-ແມນຢູ ຫູຕັ້ງ ! ຊະໄວນີ່ ພ້ອມອຳລາບາເຢິນ\n12 ກ.ພ. 2015 3.133\nກອງເຊຍ ແມນເຊສເຕີ ຢູໄນເຕັດ ກັບ ເຊລຊີ ໄດ້ຄາດຫວັງກັນຖ້ວນໜ້າ ເມື່ອ ບາສຕຽນ ຊະໄວສະໄຕເກີ ຈອມທັບທີມຊາດເຢຍລະມັນ ຊຸດແຊັມເຕະບານໂລກ 2014 ຂອງ ບາເຢິນ ມິວນິກ ເອີ່ຍປາກພ້ອມຍ້າຍອອກຈາກຖິ່ນ ອັນລິອັນ ອາຣີນ່າ ເພື່ອໄປຫາຄວາມທ້າທາຍ ໃໝ່ໆໃນລີກຕ່າງແດນ.\nມັດເທອຸສ ເຊຍບາເຢິນດຶງມູຣິນໂຢ່ ສານງານຕໍ່ ກວາດິໂອລ່າ\n12 ກ.ພ. 2015 2.933\nໂລທ່າ ມັດເທອຸສ ຕຳນານນັກເຕະເຢຍລະມັນ ຊີ້ແຈງວ່າ ບາເຢິນ ມິວນິກ ຕ້ອງເອົາຜູ້ຈັດການລະດັບຍອດຝີມືຢ່າງ ໂຈເຊ່ ມູຣິນໂຢ່ ມາຄຸມທີມ ຫາກ ໂຈເຊບ ກວາດິໂອລ່າ ອຳລາທີມໄປ ພ້ອມລະບຸ ຄາໂລ ອັນເຊລອດຕິ ກໍເກັ່ງບໍ່ນ້ອຍໜ້າກັນ.\nແມນຢູ ຟອມແຮງ ຊະນະ ເບິນລີ່ 3-1\n12 ກ.ພ. 2015 2.799\nສະມໍລິ່ງ ເອົາຫົວຕໍາບານເຂົ້າປະຕູ2ລູກ ພາແມນເຊສເຕີ ຢູໄນເຕັດ ເປິດຖິ່ນເອົາຊະນະເບິນລີ່ 3-1 ເວທີ ພຣີເມຍລີກ ອັງກິດ ນັດກາງອາທິດ.\n09 ກ.ພ. 2015 2.895\nທຸບສະຖິຕິວົງການເຕະບານອັງກິດ ຫຼັງຈາກປິດຕະຫຼາດນັກເຕະ ເມື່ອມີການທຸ່ມທຶນຊື້ນັກເຕະມະໂຫລານເຖິງ 965 ລ້ານປອນ.\nຊິຕີ ກຽມປ່ອຍ "ຢາຢ່າ" ໄປອິນເຕີ ເປິດທາງດຶງ "ປັອກບາ"\n09 ກ.ພ. 2015 2.865\nແມນເຊສເຕີ ຊິຕີ ແຊັມເກ່ົາພຣີເມຍລີກ ວາງແຜນແນບນຽນ ກຽມຂາຍ ຢາຢ່າ ຕູເຣ່ ກອງກາງຄົນເກັ່ງໃຫ້ ອິນເຕີ ມິລານ ພ້ອມນຳເຂ້ົາ ປອນ ປັອກບາ ຍອດນັກເຕະມະຫັດສະຈັນເຂ້ົາມາສຽບແທນ.\n"ໄອວໍຣີ່ ໂຄສ"ຊະນະຈຸດໂທດ "ການາ"ຄວ້າແຊັມ ອາຟຣິກັນ ເນຊັ່ນສ໌ ຄັບ\n09 ກ.ພ. 2015 2.617\nໄອວໍຣີໂຄສ ຊະນະຈຸດໂທດ ການາ 9-8 ຫຼັງສະເໝີໃນເວລາ 90ນາທີ ແລະ 120 ນາທີ 0-0 ຄວ້າແຊັມ ອາຟຣິກັນ ເນຊັ່ນສ໌ ຄັບ.\n06 ກ.ພ. 2015 2.752\nຄຣິສເຕຍໂນ່ ໂຣນັນໂດ ປີກ ຣີວ ມາດຣິດ ໄດ້ຂອງຂວັນສະຫຼອງອາຍຸຄົບ 30 ປີ ເມື່ອວັນພະຫັດທີ່ຜ່ານມາອີກຊິ້ນ ຫຼັງໄດ້ຮັບຄະແນນໂຫວດໃຫ້ເປັນນັກເຕະເກັ່ງສຸດຕະຫຼອດການຂອງ ພຣີເມຍລີກ ເຖິງແມ່ນຈະຍ້າຍອອກຈາກ ແມນເຊສເຕີ ຢູໄນເຕັດ ມາດົນແລ້ວກໍຕາມ ເໜືອກວ່າຕຳນານລີກອັງກິດຫຼາຍຄົນຢ່າງ ອະລັນ ເຊຍເຣີ, ໄຣອັນ ກິກ ຫຼື ເທຍຣີ່ ອອງຣີ.\nເປ໊ປ ກວາດິໂອລາ ເມີນຕໍ່ສັນຍາ ບາເຢິນ ມິວນິກ\n06 ກ.ພ. 2015 2.674\nເມໂທຣ ສື່ຂອງອັງກິດ ຕີແຜ່ຂ່າວ ໂຈເຊັບ ກວາດິໂອລ່າ ຜູ້ຈັດການທີມບາເຢິນ ແຈ້ງກັບຕ້ົນສັງກັດວ່າຈະບໍ່ຕໍ່ສັນຍາກັບທີມທີ່ຈະໝົດລົງຫຼັງຈົບລະດູການໜ້າ ເຊິ່ງເຮັດໃຫ້ ແມນເຊສເຕີ ຊິຕີ ແລະ ອາເຊນ່ອນ ຕາຕີ່ຂຶ້ນທັນທີ.\nສື່ແອັດສະປາຍກະຈາຍຂ່າວ "ອັນເວສ" ເລືອກມາແມນຢູ ພັກຮ້ອນນີ້\n06 ກ.ພ. 2015 2.607\nລາຍງານສ່ົງໂດຍກົງມາຈາກປະເທດແອັດສະປາຍ ລະບຸແຈ້ງວ່າ ແມນເຊສເຕີ ຢູໄນເຕັດ ກຽມຮັບສະມາຊິກປ້າຍແດງນາມວ່າ ດານຽວ ອັນເວສ ແບັກຂວາມະຫາໄພທີ່ພ້ອມຕັດສໍາພັນຈາກ ບາເຊໂລນ່າ ທ້າຍລະດູການ.\n"ຂ່ານ" ຢືນຢັນນັດຢຸດໂລກ "ຟລອຍ-ປາກຽວ" ເກີດຂຶ້ນຍາກ\n06 ກ.ພ. 2015 2.776\nອາເມຍ ຂ່ານ ນັກຊົກດັງປະເທດອັງກິດ ເຊື້ອສາຍປາກີສຖານ ທີ່ເຄີຍຖືກຟລອຍ ເມເວດເທີ ຈູເນຍ ຍອດມວຍໄຮ້ປະລາໄຊຈາກສະຫະລັດອາເມຣິກາ ປະຕິເສດການຊົກຕະຫຼອດປີທີ່ຜ່ານມາ.\n"ເມນເດສ" ຍົກ "ເຟີກີ" ຄືພະເຈົ້າຂອງວົງການເຕະບານ\n05 ກ.ພ. 2015 2.658\nຈອດ ເມນເດສ ນາຍໜ້າຊື່ກ້ອງໂລກຊາວປອກຕຸຍການ ຍົກ ເຊີ ອະເລັກ ເຟີກູສັນ ອະດີດຜູ້ຈັດການທີມບາລະມີສູງຂອງ ແມນເຊສເຕີ ຢູໄນເຕັດ ຄືພະເຈົ້າ ຢ່າງໃດກໍຕາມເຂົາເປີດເຜີຍວ່າ ຫາກຈະມີຕົວແທນຂອງພະເຈົ້າກໍຄົງເປັນ ໂຈເຊ ມູຣິນໂຢ່ ຜູ້ຈັດການທີມເຊວຊີ.\nທີມໃຫຍ່ຈາກຣູມານີ "ໜີ້ຖ້ວມຫົວ” ຖືກຕັດ 24 ຄະແນນ\n05 ກ.ພ. 2015 2.603\nສື່ກີລາຫຼາຍສຳນັກທົ່ວໂລກຮ່ວມເປີດເຜີຍຂ່າວ ຊີເອຟອາຣ໌ ຄລູດ ທີມຍິ່ງໃຫຍ່ຂອງເຕະບານຣູມານີ ຖືກສະມາຄົມລີກເຕະບານອາຊີບຣູມານີ ( LPF ) ລົງໂທດຕັດຄະແນນເຖິງ 24 ແຕ້ມຈາກບັນຫາດ້ານການເງິນ.\nຕຳນານ ! "ເຈີຣາດ" ລົງສະໜາມໃຫ້ລິເວີພູນຄົບ 700 ເກມ\n05 ກ.ພ. 2015 2.687\nສະຕີເວ່ນ ເຈີຣາດ ກອງກາງຫົວໜ້າທີມ ລິເວີພູນ ລົງສະໜາມໃຫ້ຕ້ົນສັງກັດເປັນນັດທີ 700 ຈາກທຸກລາຍການ ຫຼັງຖືກສ່ົງລົງເປັນຕົວຈິງໃນເກມ ເອຟເອ ຄັບ ຮອບ4ນັດແຂ່ງໃໝ່ ທີ່ທີມລິເວີພູນ ບຸກໄປຢາມ ໂບລຕັນ ວັນເດີເຣີ ທີມຈາກລະດັບ ເດິະ ແຊັມປຽນຊິບ ທີ່ສະ ໜາມ ມາກຣອນ ເມື່ອວັນພຸດທີ4ກຸມພາທີ່ຜ່ານມາ.\n"ຟີຟ່າ"ປະກາດ4ຜູ້ທ້າຊີງຕໍາແໜ່ງປະທານຟີຟ່າ\n04 ກ.ພ. 2015 2.680\nຄວາມເຄລື່ອນໄຫວການຊີງຕໍາແໜ່ງປະທານເຕະບານໂລກ ຫຼ້າສຸດ ສະຫະພັນເຕະບານນານາຊາດ ຫຼື ຟີຟ່າ ຢືນຢັນວ່າ4ລາຍຊື່ຜູ້ສະໝັກລົງຊ່ວງຊີງຕຳແໜ່ງປະທານຟີຟ່າ ໄດ້ແກ່ ທ່ານ ເຊບ ແບລັດເຕີ ປະທານຄົນປັດຈຸບັນ, ຫຼຸຍ ຟິໂກ ອະດີດນັກເຕະທີມຊາດປອກຕຸຍການ, ທ່ານ ມິຊາເອວ ຟານ ປຣາກ ປະທານສະມາຄົມເຕະບານໂຮນລັງ ແລະ ເຈ້ົາຊາຍອາລີ ບິນ ອັລ-ຮຸສເຊນ ແຫ່ງລາຊະວົງຈໍແດນ ທີ່ດຳລົງຕຳແໜ່ງຮອງປະທານຟີຟ່າ ຕັ້ງແຕ່ປີ 2011.\n04 ກ.ພ. 2015 2.657\nສະມາຄົມເຕະບານຍີ່ປຸ່ນ ປົດ ຮາເວຍ ອາກີເຣ່ ອອກຈາກຕໍາແໜ່ງຜູ້ຈັດການທີມຊາດ ຫຼັງຕົກຮອບ 8 ທີມ ເຕະບານອາຊຽນຄັບ ແລະ ມີຄະດີພົວພັນລ້ົມບານ ໃນລາລີກາ ແອັດສະປາຍ ຕິດຕົວຢູ່.


8 ມາດຕະການສືບຕໍ່ຈັດຕັ້ງປະຕິບັດອີກ15 ວັນ 20 ມິຖຸນາ ເຖິງ4ກໍລະກົດ 2021 | ຂ່າວທັນເຫດການ\nHome ຂ່າວປະຈຳວັນ 8 ມາດຕະການສືບຕໍ່ຈັດຕັ້ງປະຕິບັດອີກ15 ວັນ 20 ມິຖຸນາ ເຖິງ4ກໍລະກົດ 2021\n8 ມາດຕະການສືບຕໍ່ຈັດຕັ້ງປະຕິບັດອີກ15 ວັນ 20 ມິຖຸນາ ເຖິງ4ກໍລະກົດ 2021\nວັນທີ 19 ມິຖຸນາ 202 ທີ່ ຫສນຍ, ທ່ານ ນາງ ທິບພະກອນ ຈັນທະວົງສາ ຮອງລັດຖະມົນຕີ,ຮອງຫົວໜ້າຫ້ອງວ່າກາສຳນັກງານນາຍົກລັດຖະມົນຕີ ໄດ້ຖະແຫລງກ່ຽວກັບ ມາດຕະການປ້ອງກັນ, ຄວບຄຸມ, ສະກັດກັ້ນ ແລະ ແກ້ໄຂການແຜ່ລະບາດ ຂອງພະຍາດ ໂ ຄ ວ ິ ດ ໃນໄລຍະວັນທີ 20 ມິຖຸນາ-04 ກໍລະກົດ 2021.\nທ່ານ ນາງ ທິບພະກອນ ຈັນທະວົງສາ ກ່າວວ່າ:ເພື່ອຫຼຸດຜ່ອນຜົນກະທົບດ້ານເສດຖະກິດ-ສັງຄົມ ແລະ ບັນລຸຄາດໝາຍໃນການເຮັດໃຫ້ມີຜູ້ຕິດເຊື້ອ ພ ະ ຍ າ ດ ໂ ຄ ວ ິ ດ ໜ້ອຍທີ່ສຸດ, ໃຫ້ມີຜູ້ເສຍຊີວິດໜ້ອຍທີ່ສຸດ ແລະ ໃຫ້ສັງຄົມ ໄດ້ຫັນໄປສູ່ການດຳລົງຊີວິດປົກກະຕິ ພາຍໃຕ້ເງື່ອນໄຂວິຖີຊີວິດປົກກະຕິໃໝ່ (New Normal) ໄດ້ໄວ ແລະ ທົ່ວເຖິງ, ລັດຖະບານ ຈຳເປັນຕ້ອງໄດ້ສືບຕໍ່ປະຕິບັດບັນດາມາດຕະການທີ່ໄດ້ລະບຸໃນຄຳສັ່ງ ສະບັບເລກທີ 15/ນຍ, ລົງວັນທີ 21 ເມສາ 2021, ແຈ້ງການ ສະບັບເລກທີ 595/ຫສນຍ, ລົງວັນທີ 04 ມິຖຸນາ 2021 ແລະ ບັນດາຄໍາແນະນໍາຂອງຄະນະສະເພາະກິດຂັ້ນສູນກາງ ອອກໄປຕື່ມອີກ 15 ວັນ ໂດຍເລີ່ມແຕ່ເວລາ 00:00 ໂມງ ຂອງວັນທີ 20 ມິຖຸນາ ຫາ ເວລາ 24:00 ໂມງ ຂອງວັນທີ 04 ກໍລະກົດ 2021,\nສຳລັບມາດຕະການສືບຕໍ່ປະຕິບັດ ມີດັ່ງນີ້:1. ສືບຕໍ່ເພີ່ມທະວີການຊອກຫາຜູ້ຕິດເຊື້ອມາປິ່ນປົວ ໂດຍມີການສົມທົບກັບອົງການປົກຄອງທ້ອງຖິ່ນຂັ້ນຕ່າງໆ ກັບຄວາມຮັບຜິດຊອບທາງການແພດດ້ວຍທຸກວິທີການ; ເພີ່ມການສັກວັກຊິນໃຫ້ເປົ້າໝາຍຕ່າງໆເທົ່າທີ່ຈະຫຼາຍໄດ້.2. ສືບຕໍ່ປິດຮ້ານກິນ-ດື່ມ, ຄາຣາໂອເກະ, ສະຖານບັນເທີງ, ຮ້ານສະໜຸກເກີ, ຮ້ານນວດ, ຮ້ານສະປາ, ອິນເຕີເນັດຄາເຟ ແລະ ຮ້ານເກມທຸກປະເພດ ໃນທົ່ວປະເທດ.3. ສືບຕໍ່ປິດສູນກິລາໃນຮົ່ມທຸກປະເພດ ແລະ ຫ້າມຫຼິ້ນກິລາທີ່ຮ່າງກາຍມີການສຳພັດກັນ ເຊັ່ນ: ບານເຕະ, ຕີມວຍ ແລະ ອື່ນໆ ຢູ່ນະຄອນຫຼວງວຽງຈັນ ຫຼື ແຂວງທີ່ມີການລະບາດໃນຊຸມຊົນ.\n4. ສືບຕໍ່ປິດການຮຽນ-ການສອນ ຢູ່ສະຖານການສຶກສາ ທຸກຊັ້ນ ທຸກສາຍ ຢູ່ນະຄອນຫຼວງວຽງຈັນ, ຍົກເວັ້ນ ໂຮງຮຽນ ກິນນອນ.5. ສືບຕໍ່ປິດບັນດາໂຮງງານອຸດສາຫະກຳປຸງແຕ່ງ ແລະ ຫົວໜ່ວຍຫັດຖະກຳ ຢູ່ ໃນເຂດ ຫຼື ບ້ານທີ່ຖືກກຳນົດເປັນເຂດແດງ, ຍົກເວັ້ນ ໂຮງງານທີ່ພະນັກງານ, ກໍາມະກອນ ໄດ້ສັກວັກຊີນ ຄົບ 02 ເຂັມແລ້ວ, ໂຮງງານທີ່ມີຫໍພັກຂອງແຮງງານ ຢູ່ໃນບໍລິເວນໂຮງງານຂອງຕົນ, ໂຮງງານຜະລິດສິນຄ້າບໍລິໂພກ, ຢາປົວພະຍາດ, ເຄື່ອງປ້ອງກັນການລະບາດ ແລະ ອຸປະກອນການແພດ ແຕ່ໃຫ້ມີການຄຸ້ມຄອງຕາມມາດຕະການປ້ອງກັນ ທີ່ຄະນະສະເພາະກິດ ວາງອອກ ຢ່າງເຂັ້ມງວດ. ໃນໄລຍະພັກວຽກນີ້, ໃຫ້ຜູ້ປະກອບ\nການຂອງບັນດາໂຮງງານ, ຫົວໜ່ວຍການຜະລິດທີ່ປິດ ມີລະບຽບການໃນການຄຸ້ມຄອງແຮງງານຢູ່ໃຕ້ຄວາມຮັບຜິດຊອບຂອງຕົນ ແລະ ປະສານສົມທົບກັບອົງການກ່ຽວຂ້ອງ ເພື່ອປະຕິບັດນະໂຍບາຍ ສະຫວັດດີການ ໃຫ້ແກ່ແຮງງານເຫຼົ່ານັ້ນ ຖືກຕ້ອງ, ຄົບຖ້ວນ ຕາມລະບຽບການ.6. ສືບຕໍ່ຫ້າມບຸກຄົນເດີນທາງ ເຂົ້າ-ອອກ ເຂດທີ່ມີການຕິດເຊື້ອ (ເຂດແດງ) ຕາມການກໍານົດ ຂອງຄະນະສະເພາະກິດ ຍົກເວັ້ນ ຜູ້ທີ່ໄດ້ຮັບອະນຸຍາດຈາກອົງການປົກຄອງຂັ້ນທີ່ກ່ຽວຂ້ອງ ດ້ວຍເງື່ອນ ໄຂ ແລະ ເຫດຜົນຈຳເປັນ.\n7. ສືບຕໍ່ຫ້າມຈັດງານລ້ຽງສັງສັນ ຫຼື ຊຸມແຊວທຸກຮູບແບບ ຢູ່ທຸກສະຖານທີ່.8. ສືບຕໍ່ໃຫ້ເພີ່ມທະວີຄວາມເຂັ້ມງວດໃນການປະຕິບັດບັນດາມາດຕະການປ້ອງກັນການຕິດເຊື້ອ ແລະ ແຜ່ ເຊື້ອ ດ້ວຍການວັດແທກອຸນຫະພູມ, ຮັກສາໄລຍະຫ່າງ ຢ່າງໜ້ອຍ 01 ແມັດ, ໃສ່ຜ້າອັດປາກ-ດັງ, ລ້າງມືດ້ວຍນໍ້າສະອາດ ໃສ່ສະບູ ຫຼື ເຈວລ້າງມື.\nPrevious articleດ່ວນ ຫສນຍ ປະກາດ ສືບຕໍ່ໃຫ້ລັອກດາວ ອີກ 15 ມື້ ແຕ່ 20 ມິຖຸນາ ເຖິງ4ກໍລະກົດ\nNext articleກວດພົບ ເຮືອນເຊົ່າຄົນຕ່າງປະເທດ ຢູ່ບ້ານໂພນປາເປົ້າຈັດງານລ້ຽງຊຸມແຊວ